text:
སི་ཐེ་ཧྥེན་ཧའོ་ཁེན་གྱི་ངོ་མཚར་བའི་ཞལ་གསུང་།
སི་ཐེ་ཧྥེན་ཧའོ་ཁེན་ (Stephen Hawking) ནི་དབྱིན་ཇིའི་ཁམ་ཟམ་སློབ་གྲྭ་ཆེན་མོའི་དངོས་ཁམས་རིག་པ་བ་ཞིག་སྟེ། ཁོང་ནི་ཨེན་སི་ཐེན་གྱི་རྗེས་ཀྱི་ཆེས་ཁྱད་དུ་འཕགས་པའི་རིག་གཞུང་དངོས་ཁམས་སྨྲ་བའི(theoretical physicist)མཁས་དབང་ཞིག་ཏུ་གྲགས། ཁོང་གི་སྐུ་ལུས་ཞ་འཁུམས་སུ་གྱུར་བར་བརྟེན་ཆེད་དུ་སྤྱོད་པའི་རྩིས་འཁོར་ལ་མ་བརྟེན་ཚེ་གཏམ་སྨྲ་མི་ནུས་ཤིང་། ལུས་ཀྱི་ཆ་ཤས་ཐམས་ཅད་ཀྱི་ནང་ནས་མིག་གཉིས་ཀ་དང་མཛུབ་མོ་གསུམ་མ་གཏོགས་གཞན་དག་འགུལ་བར་མི་ནུས། ཁོང་ནི་དེང་གི་སྒྲ་ཡངས་འཇུག་གི་ལྟོས་བཅས་སྨྲ་བ་དང་སྲིད་པ་སྨྲ་བ་གཙོ་བོ་ཞིག་ཡིན་ལ། དེང་འདིར་སྐུ་འཚོ་གཞེས་གནང་ཞིང་རྒྱལ་སྤྱིའི་སྒང་ལ་སྐད་གྲགས་ཆོད་པའི་སྐྱེས་བུ་རླབས་ཆེན་དག་གི་ཁྲོད་ཀྱི་གཅིག་ཡིན་པར་མ་ཟད། མིའི་རིགས་ཀྱི་ལོ་རྒྱུས་སུ་ཆེས་གལ་འགངས་ཆེ་བའི་ཚན་རིག་པ་ཞིག་ཡིན།
༢༠༡༠ ལོའི་ཟླ་ ༤བའི་ཚེས་ ༢༥ ཉིན། ཧའོ་ཁེན་གྱིས་གོ་ལ་གཞན་དུ་འཚོ་གཞེས་གནང་བའི་སེམས་ཅན་ནི་ཡོད་ཐག་ཆོད་ཡིན་པ་དང་། མིའི་རིགས་ཀྱིས་ཕར་དེ་ཚོ་བཙལ་མི་རུང་ཞེས་གསུང་ཞིང་། ཟླ་བ་དེའི་ཟླ་མཇུག་ཏུ། ཁོང་གིས་སླར་ཡང་ནམ་ཞིག་ལ་མིའི་རིགས་ནི་དུས་ཀྱི་འགྲུལ་བཞུད་ལ་འཇུག་ཐུབ་མོད། འོན་ཏེ་འདས་ཟིན་པར་ཕྱིར་ལོག་མི་རུང་སྟེ། དེ་ལྟར་བྱས་ཚེ་དུས་ཀྱི་སྒྲོམ་གཞི་འཐོར་ནས་བསམ་པའི་ཡུལ་ལས་འདས་པའི་འབྲས་བུ་འབྱུང་བར་འགྱུར་ཅེས་གསུང་།
༢༠༡༠ ལོའི་ཟླ་ ༨པའི་ཚེས་༦ ཉིན། ཁོང་གིས་སའི་གོ་ལ་ནི་མ་འོངས་པའི་ལོ་ཉིས་བརྒྱའི་ནང་དུ་འཇིག་སྲིད་པས། སྐར་མ་གཞན་ལ་གནས་སྤོ་བ་ནི་མིའི་རིགས་ཀྱི་གདམ་ཀ་ཉག་གཅིག་རེད་ཅེས་གསུང་།
༢༠༡༠ ལོའི་ཟླ་ ༩ བའི་ཚེས་༢ ཉིན། ཁོང་གིས་འཇིག་རྟེན་ཆགས་པ་དང་འཇིག་རྟེན་བྱེད་པོ་གཉིས་ཀྱི་བར་དུ་འབྲེལ་བ་ཅི་ཡང་མི་འདུག་ཅེས་གསུང་།
ཁོང་གི་དེ་དང་དེ་ལྟ་བུའི་སྐད་ཆ་དག་གིས། ཚན་རིག་སྨྲ་བའི་སྡེ་ལ་ཕོག་ཐུག་བཏང་ཞིང་ཆོས་ལུགས་པ་དག་ལའང་ཤུགས་རྐྱེན་ཐེབས་པས་ཚུར་སྣང་ལན་ཆ་ཡང་ཡང་བྱུང་།
དང་པོ། གོ་ལ་གཞན་དུ་འཚོ་བའི་སེམས་ཅན་གྱི་སྐོར།
༢༠༡༠ ལོའི་ཟླ་ ༤ བའི་ཚེས་ ༢༥ ཉིན། ཨ་རིའི་འཚོལ་དཔྱོད་བརྙན་ལམ་དུ་ཚན་རིག་ཤེས་བྱའི་སྐོར་གྱི་དངོས་བཤུས་གློག་བརྙན《སི་ཐེ་ཧྥེན་ཧའོ་ཁེན་དང་མཉམ་དུ་སྲིད་པར་འཇུག་པ》ཞེས་པ་གཏོང་མགོ་བརྩམས་ཤིང་། ཧའོ་ཁེན་གྱིས་གང་ཟག་དང་པོའི་རྗོད་སྟངས་ལྟར་གོ་ལ་གཞན་གྱི་མི་དང་། དུས་ཀྱི་འཕྲུལ་འཁོར། སྲིད་པའི་འབར་གས་ཆེན་པོ། དུས་ཀྱི་ཐོག་མ་དང་མཐའ། གཟུགས་མཆེད་པའི་ཚུལ། ཕུག་པ་ནག་པོ་སོགས་ཀུན་གྱིས་དོ་སྣང་བྱེད་སའི་གླེང་གཞི་དག་རྒྱས་པར་བཀྲལ་ཏེ་ལྟ་ཚུལ་བརྗོད།
དེའང་ཁོང་ནི་ཅིའི་ཕྱིར་གོ་ལ་གཞན་དུ་འཚོ་བའི་སེམས་ཅན་ཡོད་པར་ཡིད་ཆེས་པ་ཡིན་ཞེ་ན། ཁོང་གིས"རྩིས་ཀྱི་རིག་པར་བརྟེན་ནས་བསམ་བློ་བཏང་ནའང་། གྲངས་ཀ་ཉིད་ལས་ཀྱང་གོ་ལ་གཞན་གྱི་མི་ཡོད་པའི་རྒྱུ་མཚན་ཡང་དག་རྙེད། སྲིད་པའི་ཁྱོན་ཡངས་པོར་དགུ་ཚིགས་ཀྱི་ཁྱིམ་རྒྱུད་ཁྲག་ཁྲིག་གཅིག་ཡོད་ལ། ཁྱིམ་རྒྱུད་རེ་རེའི་ནང་དུ་རྒྱུ་སྐར་བྱེ་བ་དུང་ཕྱུར་ཡོད། དེ་ལྟ་བུའི་སྟོང་བའི་ཁམས་ཆེན་པོ་རུ་སའི་གོ་ལ་ཁོ་ན་ནི་ཚེ་སྲོག་སྐྱེད་པའི་རྒྱུ་སྐར་ཡིན་མི་སྲིད"ཅེས་གསུང་།
གལ་སྲིད་གོ་ལ་གཞན་དུ་འཚོ་བའི་སེམས་ཅན་ཡོད་ན། དེ་ཚོ་ནི་གནས་གང་ཞིག་ཏུ་ཡོད་པ་རེད་ཅེ་ན། ཁོང་གིས་དེ་ལ"གོ་ལ་གཞན་གྱི་སེམས་ཅན་དག་ནི་སྲིད་པའི་ཁྱོན་ཡངས་པོའི་གནས་ག་ས་ག་རུ་འཚོ་བ་སྟེ། ཁོ་ཚོ་ནི་རྒྱུ་སྐར་དུ་མ་ཟད་བརྟན་སྐར་གྱི་དབུས་སུ་འཚོ་ལ། རྒྱུ་སྐར་དང་རྒྱུ་སྐར་བར་གྱི་སྟོང་བའི་དབྱིངས་སུའང་འཚོའོ"ཞེས་ལན་བཏབ།
ཁོང་གིས་གོ་ལ་གཞན་དུ་འཚོ་བའི་སེམས་ཅན་སྐོར་གྱི་ལྟ་ཚུལ་དེ་དག་ནི་སྟོང་བཤད་ཙམ་མིན་པར་བདེན་པའི་ཁུངས་དང་དཔང་བོ་ལྡན་པ་ཞིག་ཡིན། ཕྱི་ལོ་༡༩༩༥ ལོ་ནས་ད་ལྟའི་བར་དུ། ཚན་རིག་པ་དག་གིས་རྒྱུ་སྐར་མི་འདྲ་བ་བཞི་བརྒྱ་དང་ལྔ་བཅུ་ནི་བརྟན་སྐར་གྱི་མཐའ་བསྐོར་ཏེ་འཁོར་གྱིན་པ་ཤེས་ཡོད། རྒྱུ་སྐར་དེ་དག་གི་རྒྱ་ཁྱོན་ནི་སའི་གོ་ལ་ལས་ཆེ། དེ་བཞིན་ད་དུང་རྙེད་མེད་ཀྱང་སའི་གོ་ལའི་རྒྱ་ཁྱོན་དང་འདྲ་བའི་རྒྱུ་སྐར་ཡང་ཡོད་སྲིད་ཅིང་། སའི་གོ་ལར་འཚོ་བའི་སེམས་ཅན་མང་དག་ཅིག་ཀྱང་ཡ་ང་བའི་གནས་སུའང་འཚོ་ཐུབ་པས་ན། དེ་དག་གོ་ལ་གཞན་དུ་འཚོ་ཐུབ་པར་རིགས་བསྒྲེ་ཆོག་པ་ཡིན།
ཡང་གོ་ལ་གཞན་དུ་འཚོ་བའི་སེམས་ཅན་ནི་བྱད་གཟུགས་ཅི་འདྲ་ཡིན་པ་དང་། དེ་ཚོ་ཇི་ལྟར་འཚོ་བཞིན་ཡོད་ཅེ་ན། ཁོང་གིས་གོ་ལ་གཞན་དུ་འཚོ་བའི་སེམས་ཅན་ནི་སྐྱེ་དངོས་ཕྲ་མོ་དང་། དམའ་རིམ་སྐྱེ་དངོས་ཀྱི་རྣམ་པར་མ་ཟད། དེ་ཚོའི་ཁྲོད་དུ་མིའི་རིགས་ལ་འཇིགས་སྐུལ་ནུས་པའི་རིག་སྟོབས་ཅན་ཡང་ཡོད་པར་འདོད། གོང་དུ་གླེང་བའི་དངོས་བཤུས་གློག་བརྙན་དེ་རུ། ཁོང་གིས་གོ་ལ་གཞན་དུ་འཚོ་བའི་སེམས་ཅན་དག་རིགས་མི་འདྲ་བ་ལྔར་དབྱེ་སྟེ་བཤད་པ་དང་། ཁོང་རང་གིས་རྟོག་བཟོ་བྱས་པའི་སའི་གོ་ལའི་སྟོང་ཁམས་ཕྱི་རོལ་ཀྱི་སྐྱེ་དངོས་དག་གི་བྱད་གཟུགས་མི་འདྲ་བ་དག་སོ་སོར་ཕྱེ།
དེ་དག་ལས་དང་པོ་ནི། ས་གཞིའི་རྣམ་པ་ཅན་གྱི་རྒྱུ་སྐར་ལ་འཚོ་བ་སྟེ། དེ་ལ་ཤ་གཟན་དང་རྩྭ་གཟན་གཉིས་ཡོད་པ་དང་། ཤ་གཟན་ནི་རྩངས་པ་དང་འདྲ་ཞིང་རྩྭ་གཟན་ནི་རྡུལ་རྔུལ་འཕྲུལ་ཆས་དང་འདྲ། དེའང་མིག་དམར་དང་ཟླ་བ་སོགས་ས་གཞིའི་རྣམ་པ་ཅན་གྱི་རྒྱུ་སྐར་དུ། རྐང་བ་གཉིས་ཅན་གྱི་རྩྭ་གཟན་འཚོ་བཞིན་ཡོད་ལ་དེ་ཚོའི་རྐང་བ་གཉིས་ལ་མཛུབ་མོ་གསུམ་རེ་ལས་མེད་ནའང་དེས་ཤིན་ཏུ་ལྕི་བའི་ལུས་པོ་བཏེགས་ཡོད། དེ་ཚོའི་ཁ་ནི་རྡུལ་རྔུབ་འཕྲུལ་ཆས་དང་འདྲ་བར་ཤིན་ཏུ་ཆེ་ལ་དེས་བྲག་སྲུབས་ཀྱི་བཟའ་བཅའ་རྔུབ་པར་བྱེད། དེ་བཞིན་དུ་ལུས་རྩངས་པ་དང་འདྲ་བའི་ཤ་གཟན་དག་ནི་ལུས་ལ་དུག་ཚེར་གྱིས་ཁེངས་ཤིང་། ཁོ་ཚོས་རྟག་པར་རྩྭ་གཟན་དག་ཟས་སུ་བྱ་ཕྱིར་ནང་འཁྲུག་བྱེད་ཀྱིན་ཡོད།
གཉིས་པ་ནི་རླུང་གཟུགས་ཀྱི་རྒྱུ་སྐར་ལ་འཚོ་བ་དག་སྟེ། དེ་ཚོའི་དབྱིབས་ནི་མཚོ་གདུགས (Jellyfish) དང་འདྲ། དེའང་སྤེན་པ་དང་ཕུར་བུ་ལྟ་བུ་ནི་ཡང་རླུང (Hydrogen) དང་ཧེ་རླུང (Helium) གིས་གང་བའི་རླུང་གཟུགས་རྒྱུ་སྐར་ལ་གཏོགས་ཤིང་། དེའི་སྟེང་དུ་མཚོ་གདུགས་ཀྱི་བྱད་དབྱིབས་དང་མཚུངས་པ་དང་། གཡེང་ཞིང་འཕྱོ་བའི་སེམས་ཅན་ཆེན་པོ་ཞིག་ཡོད། དེ་ཚོ་ནི་དབུགས་ཀྱིས་གང་བའི་འཕུར་གྲུ་ཆུང་ཆུང་དང་འདྲ་བར་རླུང་ནང་དུ་འཕྱོ་ཞིང་གློག་ཞགས་ཉིད་ཟས་སུ་བྱས་ཏེ་ལུས་ཀྱི་ནུས་པ་གསོག་པར་བྱེད།
གསུམ་པ་ནི་གཤེར་གཟུགས་ཀྱི་རྒྱུ་སྐར་ལ་འཚོ་བ་དག་སྟེ། སེམས་ཅན་དེ་དག་ནི་ཐིག་ཉ (མཆན། ༡ Cuttlefish,墨鱼ཐིག་ཕོར་ཏེ་ཤིང་བཟོ་བའི་ཐིག་སྐུད་ཀྱི་སྣོད་སྣག་བུམ་གྱི་དབྱིབས་དང་མཚུངས་པས་དེ་ལྟར་བཏགས། )དང་འདྲ་ཞིང་ལུས་ནས་འོད་འགྱེད་ཐུབ། དེའང་གཟའ་ཕུར་བའི་སྲུང་སྐར་གཉིས་པ་ཡོའུ་རཱུ་ཕཱ (མཆན།༢ Europaསྟེ། སྲུང་སྐར་འདི་ཕྱི་ལོ་༡༦༡༠ལོར་ཨི་ཐ་ལིའི་དངོས་ཁམས་རིག་པ་དང་མཁའ་དཔྱད་རིག་པ་བ་གྷ་ལི་ལེའུ་དང་མ་རོའུ་སི་གཉིས་ཀྱིས་ཤེས་ཤིང་གཟའ་ཕུར་བུ་དང་བར་ཐག་སྤྱི་ལེ་འབུམ་དྲུག་དང་ཁྲི་བདུན་ཡོད་པའི་སར་ཡོད་ཅིང་། སའི་གོ་ལའི་སྲུང་སྐར་ཟླ་བ་ལས་ཅུང་ཆེ) སོགས་གཤེར་གཟུགས་ཀྱི་རྒྱུ་སྐར་དུ། བྱད་དབྱིབས་ཐིག་ཉ་དང་མཚུངས་པའི་མཚོ་ནང་གི་སེམས་ཅན་ཞིག་མཚོ་གཏིང་གི་ཆུ་དྲོ་ས་ན་འཚོ། དེ་ཚོས་ནི་སའི་གོ་ལའི་རྒྱ་མཚོའི་གཏིང་གི་སེམས་ཅན་དང་འདྲ་བར་ལུས་ནས་འོད་འཁྱག་པ་འགྱེད་ནུས་པ་དང་། གཅིག་བྱས་ན་དེ་དག་ནི"མཚོ་གཏིང་གི་ཆུ་མིག་དྲོན་པོ"ཡིས་བསྐྱེད་པའི་བཟའ་བཅའི་ཕྲེང་བ་ལ་བརྟེན་ནས་འཚོ་བར་བྱེད།
བཞི་བ་ནི་ཤིན་ཏུ་གྲང་བའི་རྒྱུ་སྐར་ལ་འཚོ་བའི་གཅན་གཟན་སྤུ་རིང་དག་ཡིན། ཧའོ་ཁེན་གྱི་ལྟ་ཚུལ་ལྟར་ན། ཆ་སྙོམས་དྲོད་ཚད་ཏུའུ་བརྒྱ་དང་ལྔ་བཅུའི་མན་ཡིན་པའི་རྒྱུ་སྐར་དག་ཏུའང་སེམས་ཅན་འཚོ་ཐུབ་པ་ཡིན། ཁོང་གིས་རྟོག་བཏགས་བྱས་པའི་གྲང་འཁྱག་བཟོད་ཐུབ་པའི་སེམས་ཅན་དག་ལ་རྐང་བ་མང་བར་མ་ཟད་དེ་ཚོའི་ལུས་ཀྱི་སྤུ་མཐུག་པོས་ལྷགས་པ་དང་གྲང་ངར་བཟོད་ཐུབ། ཡིན་ནའང་དེ་ལྟ་བུའི་གྲང་ངར་གྱི་ཁྲོད་དུ་འཚོ་དགོས་ཚེ། དེ་ཚོའི་ལུས་ཀྱི་གྲུབ་སྟངས་ཀྱང་ས་གཞིར་འཚོ་བ་དང་ཆུ་ནང་དུ་འཚོ་བ་དག་དང་རྩ་བ་ནས་མི་འདྲ་སོ།།
རིགས་ལྔ་བ་ནི་སྲིད་པ་ཆེན་པོའི་ནང་འགྲུལ་སྐྱོད་བྱེད་པའི"འབྲོག་པ"དག་སྟེ། ཁོ་ཚོ་ནི་ཁྱུ་དང་ཁྱུ་བྱས་ཏེ་སྐར་མ་དང་སྐར་མའི་བར་དུ་འགྲོ་བཞིན་ཡོད། གཅིག་བྱས་ན་ཁོ་ཚོས་ཆེ་ཆུང་ནི་རྒྱུ་སྐར་དང་གཉིས་སུ་མེད་པའི"ཉེར་སྡུད་འཕྲུལ་འཁོར"ལ་བརྟེན་ཏེ་སྐར་མ་གཞན་གྱི་འཕྲོ་འགྱེད་ཀྱི་ནུས་པ་དག་ཚུར་ལེན་པ་དང་། དེའི་མཐུ་ཡིས་དུས་དང་བསྐལ་བ་བརྒལ་ཐུབ།
ཁོང་གིས་གོང་དུ་བཀོད་པ་ལྟར་གོ་ལ་གཞན་དུ་འཚོ་བའི་སེམས་ཅན་རྣམས་རིགས་ལྔར་བགར་ཏེ་བཤད་ནའང"ང་ལ་མཚོན་ན། གལ་ཆེ་ཤོས་ནི་གོ་ལ་གཞན་གྱི་སེམས་ཅན་ནི་ཇི་ལྟ་བུ་ཞིག་ཡིན་པ་དེ་མ་ཡིན་པར། ཁོ་ཚོའི་བྱ་བྱེད་རང་རེད། གལ་སྲིད་མིའི་རིགས་ནི་རིགས་སྟོབས་ལྡན་པའི་སེམས་ཅན་དེ་དག་ལ་བཅར་ཚེ་ཁོ་ཚོ་ངེད་ཅག་ལ་ཞེད་པ་དང་བསྡུར་ན་ངེད་ཅག་ཁོ་ཚོར་ཞེད་པ་ཐུ་ཡང་སྲིད"ཅེས་གསུང་།
དོན་དངོས་སུ། ངེད་ཅག་མིའི་རིགས་ནི་གོ་ལ་གཞན་གྱི་སེམས་ཅན་ལ་བཅར་བ་ཧ་ཅང་ཉུང་ཞིང་། ཏག་ཏག་དེ་ནི་གཟབ་བརླིང་ལྡན་པའི་ཚན་རིག་གི་གནད་དོན་ཞིག་རེད། འདས་པའི་ལོ་ངོ་བཞི་བཅུ་ལྷག་གི་རིང་ལ། ངེད་ཅག་གིས་ཡང་ནས་ཡང་དུ་སྲིད་པ་ཆེན་པོའི་སྒྲ་ལ་ཉན་ནའང་འབྲས་བུ་ནི་ཅི་ཡང་བྱུང་མེད། དུས་སམ་གནས་གང་གི་ཆ་ནས་བཤད་ཀྱང་། དེ་ཉིད་ངེད་ཅག་དང་བར་ཐག་ཧ་ཅང་རིང་བ་ལྟ་བུར་འདུག དེ་ལྟ་ནའང་། ཧའོ་ཁེན་གྱིས་དེ་ལ་སེམས་ཁྲལ་བྱེད་ཀྱིན་ཡོད། དེའི་ཕྱོགས་ནས་ཁོང་གིས"གལ་སྲིད་གོ་ལ་གཞན་གྱི་སེམས་ཅན་དག་ངེད་ཅག་ལ་བཅར་ཚེ། དེའི་འབྲས་བུ་ནི་དེ་སྔོན་ཁིར་སི་ཐོ་ཧྥོན་ཁཱ་ལམ་བྷུ་སི (མཆན།༣ Christopher Columbusསྟེ། ཨི་ཐ་ལིའི་མཚོ་འགྲུལ་བ་གྲགས་ཆེན་ཞིག་སྟེ། ཨ་རིའི་གླིང་གསར་དུ་རྙེད་པ་པོ) ཉིད་ཀྱི་ཞབས་ཟུང་ཨ་རིའི་གླིང་གི་སྐམ་ས་ཆེན་པོར་བསྒྱུར་བ་དང་གཉིས་སུ་མེད་ལ། དེ་ནི་གནས་དེར་འཚོ་བའི་ཨིན་ཊི་བ་རྣམས་ལ་མཚོན་ན་གཏམ་སྙན་པོ་ཞིག་མ་ཡིན"ཞེས་གསུང་། ཁོང་དེ་འདྲ་འབྱུང་བར་ཡིད་ཆེས་དོན་ནི་ཁོ་ཚོའང་མིའི་རིགས་དང་འདྲ་བར་སྲེད་པའི་དབང་གིས་ནུས་ཁུངས་རྫོགས་ལ་ཉེ་བར་བྱས་པའི་སྐྱེ་དངོས་རིགས་ཤིག་ཏུ་འཕེལ་འགྱུར་བྱུང་ཡོད་པས་ཁོ་ཚོ་ནི་སའི་གོ་ལའི་ཐོན་ཁུངས་འཕྲོག་པར་ཡོང་སྲིད་པ་དེ་རེད།
གཅིག་བྱས་ན་རིགས་སྟོབས་མཐོན་པོ་ཅན་གྱི་སེམས་ཅན་དེ་དག་ནི་འཇིག་རྟེན་ཡོངས་རྫོགས་དབང་དུ་སྡུད་པའི་ལམ་དུ་ཞུགས་ཟིན་ཡང་སྲིད། དེ་ལ་ཧའོ་ཁེན་གྱིས"ངས་བསམ་ན་ཁོ་ཚོའི་ཁྲོད་ཀྱི་རིགས་འགའ་ཞིག་ནི་འཚོ་བ་རོལ་སའི་གནས་གང་དེའི་ནུས་ཁུངས་རྫོགས་ཏེ་སྟོང་ཁམས་ནང་གི་གྲུ་གཟིངས་ཆེན་མོར་བསྡད་ཡོད་སྲིད། རིགས་སྟོབས་མཐོན་པོ་ཅན་གྱི་སེམས་ཅན་དེ་དག་ནི་སྲིད་པ་ཆེན་པོའི་ནང་གི་འབྲོག་པར་འགྱུར་ཡང་སྲིད་ལ། ཁོ་ཚོའི་དམིགས་ཡུལ་ནི་ཁོ་ཚོ་འཚོ་ཐུབ་སའི་སྐར་མ་གཞན་དག་དབང་དུ་བསྡུ་རྒྱུ་དེ་རེད"ཅེས་གསུང་། དེའི་ཕྱིར་མིའི་རིགས་ཀྱིས་ཕར་ཁོ་ཚོར་བཅར་རྩིས་བྱས་ཚེ་ཉེན་ཁ་ཤིན་ཏུ་ཆེ་བས་ཁོ་ཚོ་དང་འབྲེལ་བ་མི་འབྱུང་བ་བྱ་རྒྱུ་ནི་གདམ་ཀ་ལེགས་ཤོས་ཡིན་པར་འདོད།
གཉིས་པ། དུས་ཀྱི་སྐོར།
ཧའོ་ཁེན་ན་རེ། "ང་ནི་དུས་ཀྱི་འགྲུལ་སྐྱོད་ལ་ཡིད་ཆེས། དེ་བཞིན་དུ་རྒྱང་ཐག་རིང་བའི་མ་འོངས་པའི་དུས་ལ་ད་ལྟ་སླེབ་ཐུབ་པར་ཡིད་ཆེས། ཡིན་ནའང་དུས་ཀྱི་གྲུ་བོ་ཆེ་ལ་བསྡད་ནས་འདས་པའི་ལོ་རྒྱུས་ལ་གཟིགས་པར་འགྲོ་མི་རུང་སྟེ། འདས་ཟིན་པར་ཕྱིར་ལོག་སྟེ་རྒྱུ་འབྲས་ཀྱི་མགོ་མཇུག་ལྡོག་པར་འདོད་མཁན་ལ་ཚན་རིག་པ་སྨྱོན་པ་ཚོ་ལས་ཡོད་པ་མ་རེད"
གོང་གི་ཚིག་དེ་ནི་ཧའོ་ཁེན་གྱིས་མིའི་རིགས་གོ་ལ་གཞན་གྱི་སེམས་ཅན་ལ་བཅར་མི་རུང་བའི་ཐ་ཚིག་བསྒྲགས་པའི་རྗེས་སུ་གསུང་བའི་གཏམ་གལ་ཆེན་ཞིག་རེད། དངོས་བཤུས་གློག་བརྙན《དུས་ཀྱི་འགྲུལ་བཞུད》དང་དབྱིན་ཇིའི《ཉིན་རེའི་སྦྲག་འཕྲིན》དུ། ཧའོ་ཁེན་གྱིས་མིའི་རིགས་ནི་ཇི་ལྟར་རང་བྱུང་གི་ཆོས་ཉིད་ལ་བརྟེན་ནས་དུས་ཀྱི་འགྲུལ་བཞུད་ལ་འཇུག་པའི་རེ་འདུན་ཆེན་པོ་དེའི་སྐོར་གླེང་བ་རེད། དེའང་ཁོང་གིས་དུས་རྟག་པར་དུས་ཀྱི་འགྲུལ་བཞུད་ནི་མངོན་དུ་འགྱུར་མིན་དང་། ངེད་ཅག་གིས་ཕྱིར་འདས་པའི་དུས་ལ་ལོག་པའམ་མ་འོངས་པའི་ཕྱོགས་སུ་སྐྱོད་པའི་འཇུག་སྒོ་རྙེད་མིན། མིའི་རིགས་ནི་རང་བྱུང་གི་ཆོས་ཉིད་ལ་བརྟེན་ནས་དུས་ཀྱི་བདག་པོར་འགྱུར་མིན་བཅས་ལ་བསམ་བློ་གཏོང་བཞིན་པ་རེད།
ཁོང་གིས་ཕྱིར་འདས་པའི་དུས་ལ་ལོག་སྟེ་བརྙན་སྐར་མ་གྲགས་ཅན་མ་རུ་ལེན་མིན་རོ (Marilyn Monroe) དང་དུས་ཆད་གཏོང་བའི་རེ་བ་རྒྱག་གིན་ཡོད་ནའང་ཡང་དོན་དེ་འདྲ་འབྱུང་མི་སྲིད་པར་ཁས་ལེན་གྱིན་ཡོད།
ཧའོ་ཁེན་གྱིས་བསམ་ན། གཞུང་ལུགས་ཀྱི་དབང་དུ་བྱས་ཚེ་དུས་ཀྱི་གསང་ལམ་དང་འབུ་སྲིན་ཕུག་པར་ (མཆན།༤ ཨིན་སྐད་དུ་Wormholeདང་རྒྱ་སྐད་དུ་་虫洞དང་蛀孔་དུ་འབོད་པ་སྟེ། ཐ་སྙད་དེ་ཐོག་མར་༡༩༡༦ལོར་ཨོ་སི་ཐྲི་ཡའི་དངོས་ཁམས་རིག་པ་བ་ལོ་རྡི་ཝེ་ཞིས་ཧྥེ་ལེམ་གྱིས་གསར་དུ་བཟོས། ༡༩༣༠ལོར་ཨེན་སི་ཐེན་དང་ནའེ་ཟུན་རོ་སེན་གཉིས་ཀྱིས་འཐེན་ཤུགས་ར་བའི་རྩིས་གཞིར་ཞིབ་འཇུག་བྱེད་སྐབས་དེ་བློས་བསླངས་བྱས་ཤིང་དེ་ནི་སྲིད་པ་ཆེན་པོའི་ནང་ནས་གནས་མི་འདྲ་བའི་བར་ཐག་སྟུང་བྱེད་ཀྱི་ཕུག་པ་ཕྲ་མོ་ཞིག་ལ་གོ་བ་ཡིན། ཁོང་གཉིས་ཀྱིས་དེ་ལ་བརྟེན་ཚེ་སྐད་ཅིག་མའི་ནང་སྟོང་ཁམས་ཆེན་མོའི་ནང་གི་གནས་མི་འདྲ་བའི་བར་ལ་བསྐྱོད་ཐུབ་པ་དང་། དུས་ཀྱི་འགྲུལ་བཞུད་ལ་འཇུག་ཐུབ་པར་སྙམ) བརྟེན་ཚེ་མིའི་རིགས་ནི་རྒྱུ་སྐར་གཞན་གྱི་ཕྱོགས་སུ་བསྐྱོད་ཐུབ་པ་རེད། གལ་སྲིད་འབུ་སྲིན་ཕུག་པའི་སྣེ་གཉིས་ནི་གནས་གཅིག་ཏུ་ཡོད་པ་དང་། དེ་གཉིས་ཀྱང་དུས་ཚོད་མ་གཏོགས་བར་ཐག་གིས་བཅད་མེད་ཚེ་དེར་འཇིག་རྟེན་འཕུར་གྲུ་བསྐྱོད་ཐུབ་ལ། སླར་ཡང་དེ་ཉིད་སའི་གོ་ལ་དང་ཉེ་ས་ནས་མངོན་ཐུབ་པ་རེད། སྐབས་དེར་འཇིག་རྟེན་འཕུར་གྲུ་ནི་བགྲང་བྱ་སྟོང་ཕྲག་དུ་མའི་སྔོན་གྱི་གནའ་བོའི་དུས་སུ་ཕྱིར་ལོག་ཅིང་། གཅིག་བྱས་ན་གཏུམ་འབྲུག་གམ་རྨིགས་པ་གླང་གཟུགས་ (Dinosaur,恐龙) ཀྱིས་འཇིག་རྟེན་འཕུར་གྲུ་སར་འབབ་པ་མཐོང་ཐུབ་བོ།།
གོང་གི་ལྟ་བ་དེ་བཏོན་པ་དང་ལྷན་དུ། ཁོང་གི་ཞལ་ལས"སྨྱོ་ཧམ་ཚ་བའི་ཚན་རིག་པའི"སྐོར་གྱི་གཏན་ཚིགས་དང་མི་མཐུན་པའི་གཏམ་ཞིག་བྱུང་བ་སྟེ། ཚན་རིག་པ་ཞིག་གིས་འབུ་སྲིན་ཕུག་པ་ཞིག་བཟོས་པ་དང་། དེ་ལ་བརྟེན་ནས་དུས་ཚོད་སྐར་མ་གཅིག་གི་རིང་ལ་ཕྱིར་འདས་པའི་དུས་སུ་ལོག སྐབས་དེར་འབུ་སྲིན་ཕུག་པར་བརྟེན་ཚེ་ཚན་རིག་པ་དེས་སྐར་མ་གཅིག་གི་སྔོན་གྱི་རང་ཉིད་མཐོང་ཐུབ་པ་རེད། གལ་སྲིད་ཚན་རིག་པ་དེས་འབུ་སྲིན་ཕུག་པར་བརྟེན་ཏེ་སྐར་མ་གཅིག་གི་སྔོན་གྱི་ཁོ་རང་ཉིད་ལ་མེ་མདས་བརྒྱབ་ཚེ། དོན་ཅི་ཞིག་འབྱུང་སྲིད་དམ། ད་ལྟའི་ཁོའང་གནས་སྐབས་དེར་འཆི་སྲིད་པ་རེད། དེས་ན་མེ་མདའ་རྒྱག་མཁན་ནི་སུ་ཡིན་ནམ། དེ་ནི་གཏན་ཚིགས་དང་མི་མཐུན་པའི་དོན་ཞིག་སྟེ། དེ་ལྟ་བུའི་དུས་ཀྱི་འཕྲུལ་འཁོར་ནི་འཇིག་རྟེན་འདིའི་རྩ་བའི་ཆོས་ཉིད་དང་འགལ་ཡོད།
དེ་བས་འབུ་སྲིན་ཕུག་པའམ་ཐབས་གཞན་ལ་བརྟེན་ཏེ་འདས་པའི་དུས་ལ་ཕྱིར་ལོག་མི་ཐུབ་པ་འདྲ་ཞིང་། གལ་སྲིད་དེ་ལ་ངེས་པ་ཡོད་ན་གཏན་ཚིགས་དང་འགལ་བའི་དོན་འབྱུང་བར་སྲིད། དེའི་རྐྱེན་གྱིས་འདས་དུས་ལ་ཕྱིར་ལོག་པའི་དུས་ཀྱི་འགྲུལ་བཞུད་ཅིག་ད་ལྟའི་བར་སུས་ཀྱང་བྱས་མེད། ཡིན་ཡང་འདིས་གཏམ་རྒྱུད་ཀྱི་མཇུག་བསྒྲིལ་བ་མ་ཡིན་ཏེ། འདས་དུས་ལ་ལོག་མི་ཐུབ་པ་ཙམ་གྱིས་དུས་ཀྱི་འགྲུལ་བཞུད་བྱེད་མི་ཐུབ་པ་མི་མཚོན། "ང་རང་དུས་ཀྱི་འགྲུལ་བཞུད་ལ་ཡིད་ཆེས་ཏེ། མ་འོངས་པར་བསྐྱོད་ཐུབ་པར་ཡིད་ཆེས་ཡོད"ཅེས་གསུངས།
དུས་ཀྱི་རྒྱུན་ལ་ནི་གནས་མི་འདྲ་བར་མགྱོགས་ཚད་མི་འདྲ་བ་ཡོད་ཅིང་། དེ་ནི་མ་འོངས་པར་ཕྱོགས་པའི་དུས་ཀྱི་འགྲུལ་བཞུད་བྱེད་ཐུབ་པའི་གནད་ཀ་རང་རེད། དེ་སྔ་ཨེན་སི་ཐེན་གྱིས་དུས་ཀྱི་རྒྱུན་ལ་མགྱོགས་ཚད་ཇེ་དལ་དུ་འགྲོ་བའི་གནས་ཡོད་པ་ཤེས་ཡོད། དཔེར་ན། འཇིག་རྟེན་འཕུར་གྲུ་རེ་རེའི་ནང་ན་ཞིབ་ཅིང་དག་པའི་ཆུ་ཚོད་འཁོར་ལོ་རེ་ཡོད་པ་དང་། ཚུ་ཚོད་འཁོར་ལོ་དེ་ནི་སའི་གོ་ལའི་སྟེང་གི་ཆུ་ཚོད་འཁོར་ལོ་དང་བསྡུར་ན་ཉི་མ་རེར་སྐར་ཆ་ཐེར་འབུམ་གསུམ་ཆའི་གཅིག་གིས་མགྱོགས་པ་རེད།
དེའི་ཕྱིར་ཧའོ་ཁེན་གྱིས་བསམ་ན། གཞུང་ལུགས་ཀྱི་ངོས་ནས་བཤད་ན། མིའི་རིགས་ནི་དུས་ཀྱི་འཕྲུལ་འཁོར་ལ་བརྟེན་ཏེ་མ་འོངས་པའི་དུས་ལ་འཕུར་ཐུབ་པ་རེད། དེ་འདྲ་འབྱུང་བར་འབུ་སྲིན་ཕུག་པའམ། སྟོང་ཁམས་ཆེན་པོའི་ནང་གི་ཕུག་པ་ནག་པོ། ཡང་ན་འོད་ཀྱི་མགྱོགས་ཚད་དང་མཉམ་པའི་འཇིག་རྟེན་འཕུར་གྲུ་གང་རུང་ཞིག་གི་མཐུན་རྐྱེན་འཛོམས་དགོས་ཡོད།
དེའང་འབུ་སྲིན་ཕུག་པ་ནི་གཟུགས་ཀྱི་ཚད་བཞི་བ་ལས་རྒལ་བྱེད་ཡིན། ཧའོ་ཁེན་གྱིས་དུས་ཀྱི་འགྲུལ་བཞུད་བྱ་དགོས་ན་ངེད་ཅག་གིས་གཟུགས་ཀྱི་ཚད་བཞི་བ་སྟེ་དུས་ཚོད་ཉིད་བརྒལ་དགོས་པར་འདོད། ཚན་རིག་པ་རྣམས་ཀྱིས་བློས་བསླངས་བྱས་པའི་འབུ་སྲིན་ཕུག་པ་ནི་ཚད་བཞི་བ་རྒལ་བྱེད་ཀྱི་གསང་ལམ་དུ་ངེས། ཧའོ་ཁེན་མཆོག་གིས། འབུ་སྲིན་ཕུག་པ་ནི་ངེད་ཅག་གི་ཉེ་འཁོར་དུ་ཡོད་ནའང་ཤིན་ཏུ་ཆུང་བས་མིག་གི་སྤྱོད་ཡུལ་མ་ཡིན། སྲིད་པ་ཆེན་པོའི་ནང་གི་གཟུགས་ཐམས་ཅད་ལ་ཤིན་ཏུ་ཕྲ་བའི་ཁུང་བུ་དང་གས་ཁ་ཡོད་ཅིང་རྩ་བའི་ཆོས་ཉིད་དེ་དུས་ཚོད་ལའང་ཁྱབ། དེ་བས་དུས་ཚོད་ལའང་ཤིན་ཏུ་ཕྲ་བའི་གས་ཁ་དང་སྲུབས་ཀ་ཡོད། འདུས་རྡུལ་དང་། མ་རྡུལ་ལས་ཀྱང་ཕྲ་བའི་སྲུབས་ཀ་ལ་ཁོན་ཊོམ་གྱི་ཝུ་བ་ཟེར་བ་དང་། འབུ་སྲིན་ཕུག་པ་ནི་ཏག་ཏག་ཁོན་ཊོམ་གྱི་ཝུ་བའི་ནང་དུ་ཡོད་པ་རེད། ནམ་ཞིག་ལ། མིའི་རིགས་ཀྱིས་འབུ་སྲིན་ཕུག་པ་ཞིག་འཛིན་ཐུབ་པར་ངེས་ཤིང་། དེ་ཉིད་ཆེར་བསྐྱེད་དེ་མིའི་རིགས་མ་ཟད་འཇིག་རྟེན་འཕུར་གྲུའང་བསྐྱོད་ཐུབ་ས་ཞིག་ཏུ་བཟོ་ཐུབ་ངེས་ཞེས་གསུངས། དེ་ལྟ་ནའང་། ཧའོ་ཁེན་གྱིས་བསམ་ན། འབུ་སྲིན་ཕུག་པ་ལ་སྐྱོན་ཞིག་ཡོད་པ་ནི་དེ་ལ་ལྡོག་འབྲས(མཆན།༥ Feedback,反馈སྟེ། དངོས་པོ་གང་ཞིག་གི་ནུས་པ་ལ་ཕྱིར་ལྡོག་སྟེ་བྱུང་བའི་འབྲས་བུའོ) ཡོད་པ་དེའོ། །། དེ་ཆེར་བསྐྱེད་པ་དང་ལྷན་ཅིག་རང་བྱུང་ཁམས་ཆེན་མོའི་འགྱེད་འཕྲོའི་གཟུགས་རྣམས་དེའི་ནང་དུ་ཤོར་ཏེ་མཐར་མུ་ཁྱུད་ཅིག་ཆགས་པ་རེད། ལྡོག་འབྲས་དེ་ཤིན་ཏུ་སྟོབས་དང་ལྡན་པར་གྱུར་བས་ཐ་ན་འབུ་སྲིན་ཕུག་པའང་རྨེག་མེད་དུ་གཏོང་ཉེན་ཡོད་དོ།།
དེ་ལས་གཞན་ཕུག་པ་ནག་པོ་སྟེ། དེ་ནི་རང་བྱུང་གི་དུས་ཀྱི་འཕྲུལ་འཁོར་ཡིན། ཧའོ་ཁེན་གྱིས་དུས་ཚོད་ནི་གཙང་བོ་ཞིག་དང་འདྲ་ཞིང་། གནས་མི་འདྲ་བ་རེ་རེ་ནས་བཞུར་བའི་མགྱོགས་ཚད་མི་འདྲ། དེ་རྒྱུ་མཚན་དུ་བྱས་ནས་མ་འོངས་པར་ཕྱོགས་པའི་དུས་ཀྱི་འགྲུལ་བཞུད་ཀྱང་བྱ་ཐུབ་ཅེས་གསུངས། དགུ་ཚིགས་ཀྱི་ཀློང་ན་སྤུས་ཚད་ལ་ཉི་མའི་དཀྱིལ་འཁོར་ས་ཡ་བཞིའི་ཚད་དང་མཉམ་པའི་ཕུག་པ་ནག་པོ་ཞིག་ཡོད་པ་དང་། དེ་ནི་དགུ་ཚིགས་ཀྱི་ཀློང་གི་མཁའ་གཟུགས་དག་ལས་ཆེས་ལྕི་བ་དེ་ཡིན། དེས་མངོན་གསལ་དོད་པོས་དུས་ཚོད་ཀྱི་མགྱོགས་ཚད་ཇེ་དལ་དུ་གཏོང་ཐུབ་པ་རེད། ཧའོ་ཁེན་གྱི་བཞེད་པ་ལྟར་ན། དེ་ནི་རང་བྱུང་གི་དུས་ཀྱི་འཕྲུལ་འཁོར་ཞིག་ཡིན་ལ། གལ་སྲིད་འཇིག་རྟེན་འཕུར་གྲུས་ལོ་ལྔའི་རིང་ལ་ཕུག་པ་ནག་པོ་དེར་བསྐོར་བ་བརྒྱབ་ནས་ཕྱིར་མི་ཡུལ་དུ་ལོག་རྗེས་མི་ཡུལ་ནས་ཏག་ཏག་ལོ་བཅུ་འདས་ཟིན་པ་རེད། ཡིན་ཡང་དུས་ཀྱི་འགྲུལ་བཞུད་ཀྱི་ལམ་ཀ་དེ་ལ་སྐྱོན་ཆེན་པོ་ཞིག་ཡོད་པ་སྟེ། ཤིན་ཏུ་ཆེ་བའི་ཕུག་པ་ནག་པོ་དང་བཅར་ཚེ་ཉེན་ཁ་ཤིན་ཏུ་ཆེ་བ་རེད།
གོང་གི་དེ་གཉིས་ལས་གཞན། འོད་ཀྱི་མགྱོགས་ཚད་ནི་དུས་ལས་འདས་པར་བྱེད་པའི་རྩ་བ་ཡིན། ཧའོ་ཁེན་གྱིས་གལ་སྲིད་ངེད་ཅག་གིས་མ་འོངས་པར་ཕྱོགས་པའི་དུས་ཀྱི་འགྲུལ་བཞུད་བྱ་འདོད་ན། མགྱོགས་ཚད་ངེས་པར་མང་དུ་གཏོང་དགོས་པར་འདོད། དེའང་མིའི་རིགས་ཀྱིས་མགྱོགས་ཚད་འོད་དང་ཉེ་བའི་འཇིག་རྟེན་འཕུར་གྲུ་བཟོ་དགོས། ཡིན་ནའང་དེ་ནི་འོད་ནི་ཆེས་མགྱོགས་ཤོས་ཡིན་པའི་ཆོས་ཉིད་ལས་འགོངས་མི་འོས། གལ་སྲིད་དེ་ལས་འགོངས་ཚེ་གྲུ་ནང་གི་དུས་ཚོད་ཇེ་དལ་དུ་འགྲོ་བ་རེད། དེ་ལྟར་ཧའོ་ཁེན་གྱིས་ཤིན་ཏུ་ཆེ་ཞིང་རབ་ཏུ་མགྱོགས་པའི་འཇིག་རྟེན་འཕུར་གྲུ་ཞིག་བློས་བསླངས་བྱས་པ་སྟེ། གྲུ་བོ་ཆེ་དེ་ནི་མིའི་རིགས་ཀྱི་ལོ་རྒྱུས་སུ་ཆེས་མགྱོགས་པའི་མི་གཞུག་འཇིག་རྟེན་འཕུར་གྲུ་ཨ་ཕོ་ལོ་བཅུ་བ་ (Apollo 10) ལས་ལྡབ་ཉིས་སྟོང་གིས་མགྱོགས་པ་རེད། སྟོང་ཁམས་ཆེན་པོ་ནས་ལོ་འགར་འཕུར་རྗེས། འཇིག་རྟེན་འཕུར་གྲུ་དེ་ཇེ་མགྱོགས་ནས་ཇེ་མགྱོགས་སུ་གྱུར་ཏེ་མཐར་དེའི་མགྱོགས་ཚད་འོད་ཀྱི་མགྱོགས་ཚད་ཀྱི་99%ལ་སླེབ་པར་འགྱུར། དེ་འདྲའི་མགྱོགས་ཚད་དང་ལྷན་ཅིག་གྲུ་བོ་ཆེ་དེའི་ནང་ནས་ཉིན་གཅིག་ལ་འཚོ་བ་ནི་སའི་གོ་ལ་ནས་ལོ་གཅིག་ལ་འཚོ་བ་དང་མཉམ་པ་རེད། གྲུ་ནང་གི་འགྲུལ་བ་རྣམས་རྣམ་པ་གཞན་ཞིག་གི་ལམ་ནས་མ་འོངས་པའི་ཕྱོགས་སུ་ མགྱོགས་པོར་སླེབ་ཐུབ་པར་མ་ཟད་ཁོ་ཚོའི་དུས་ཀྱི་འགྲུལ་བཞུད་ཀྱི་རེ་བའང་མངོན་དུ་འགྱུར་སྲིད་པ་རེད།
ཧའོ་ཁེན་གྱིས་ནམ་ཞིག་ལ་མིའི་རིགས་ནི་དངོས་ཁམས་རིག་པའི་ཤེས་བྱར་བརྟེན་ནས་གཟུགས་ཀྱི་ཚད་བཞི་བ་ལས་འདས་ཏེ་དུས་ཀྱི་འགྲུལ་བཞུད་པར་འགྱུར་བར་ཡིད་ཆེས་ཡོད་ཅེས་གསུངས་པ་རེད།
གསུམ་པ། དུས་མཐའི་སྐོར།
༢༠༡༠ ལོའི་ཟླ་ ༨པའི་ཚེས་ ༦ཉིན། ཧའོ་ཁེན་གྱིས་ཨ་རིའི་མིང་དུ་གྲགས་པའི་འགུལ་བརྙན་དྲ་བ་ཞིག་གི་ཁ་བརྡའི་ལེ་ཚན་དུ"སའི་གོ་ལ་ནི་མ་འོངས་པའི་ལོ་ཉིས་བརྒྱའི་ནང་དུ་འཇིག་སྲིད་པས། སྐར་མ་གཞན་ལ་གནས་སྤོ་བ་ནི་མིའི་རིགས་ཀྱི་གདམ་ཀ་ཉག་གཅིག་རེད"ཅེས་གསུང་།
ཁོང་གི་མ་འོངས་སྔོན་མཐོང་གི་གཏམ་མི་རྣམས་ཧ་ལས་པར་བྱེད་པ་དེས། ༢༠༡༢ ལོ་ནི་བསྐལ་བ་འཇིག་པའི་ལོ་ཡིན་པར་ཞེད་པའི་སྐྱེ་བོ་དག་གི་སེམས་སུ་འགད་རྫས་ཆེན་པོ་ཞིག་འཕངས་པ་རེད། འོན་ཀྱང་སའི་གོ་ལའི་འབྱུང་འགྱུར་ནི་ཁོང་གིས་གསུངས་པ་ལྟ་བུ་ཞིག་ཡིན་མིན་ད་དུང་མི་ཤེས།
ཁོང་གིས་ལེ་ཚན་མདོ་འཛིན་པར་དེང་འདིར་མིའི་རིགས་ནི་ཉེན་ཁའི་གནས་སུ་ཚུད་ཡོད་ཚུལ་གསུངས་ཡོད་དེ། དེའང་མིའི་རིགས་ཀྱི་རྒྱུད་རྒྱུའི་ (མཆན།༦ Gene,基因འདི་ལ་གཞན་དུ་རིགས་རྒྱུད་ས་བོན་ཞེས་ཀྱང་བསྒྱུར་ཡོད་པས་དཔྱད་པར་འཚལ།) ནང་དུ་རང་འདོད་ཚ་བོ་དང་གཞན་ལ་གནོད་པར་བྱེད་པའི་ཆ་དེ་ལྷན་སྐྱེས་སུ་ཡོད་ལ། ཏག་ཏག་ལྷན་སྐྱེས་ཀྱི་སྟོབས་དེས་མིའི་རིགས་ནི་ལོ་རྒྱུས་ཀྱི་ཆག་འཇིག་རབ་དང་རིམ་པ་ལས་ཐར་བར་བྱས་མོད། དེའི་མཐུ་ལས་མིའི་རིགས་ཀྱིས་བག་མི་ཚ་བར་སའི་གོ་ལའི་ཐོན་ཁུངས་རྣམས་ཧམ་འཕྲོག་བྱས་པ་རེད། དེ་བས་ད་ལྟ་ས་འོག་ས་སྟེང་ཀུན་ཏུ་ཚེ་སྲོག་སྐྱེད་བྱེད་ཀྱི་འཚོ་བཅུད་མང་པོ་ཞིག་ལྷག་མེད།
ཁོང་གིས་ད་དུང་། དུས་མཐའ་མ་སླེབ་གོང་གི་མ་འོངས་པའི་ལོ་ཉིས་བརྒྱའི་ནང་དུ། མིའི་རིགས་དེ་སྔ་འཕྲད་མ་མྱོང་བའི་ཆག་འཇིག་མང་པོར་འཕྲད་སྲིད། ༡༩༦༣ ལོའི་ཁུ་བྷའི་འཕུར་མདའི་འཇིག་ཉེན་ནི་དེའི་དཔེ་མཚོན་ཞིག་རེད། མ་འོངས་པར་དེ་འདྲའི་ཆག་འཇིག་འབྱུང་ཚད་ཇེ་མང་དུ་འགྲོ་སྲིད་པས་དོན་གང་ལའང་གཟབ་ནན་གྱིས་བལྟས་ཏེ་དེ་ལས་རྒྱལ་བར་བྱ་དགོས་ཞེས་གསུངས།
ཁོང་ན་རེ། "གལ་སྲིད་མ་འོངས་པའི་ལོ་ཉིས་བརྒྱའི་ནང་དུ་འབྱུང་བའི་ཆག་འཇིག་དག་ལ་འབྱོལ་ཐུབ་ཚེ། མིའི་རིགས་ལ་བར་ཆད་གཞན་མེད་པར་སྲིད། སྐབས་དེར་ངེད་ཅག་གོ་ལ་གཞན་དུ་གནས་སྤོ་ཆོག བྱ་སྒོང་ཡོད་ཚད་སླེའུ་གཅིག་གི་ནང་དུ་འཇོག་མི་འོས་པ་ཇི་བཞིན་མི་རིགས་ཀྱང་གོ་ལ་གཅིག་ཁོ་ནར་རེ་ནས་སྡོད་མི་འོས"
དེས་ན་མིའི་རིགས་ཇི་ལྟར་གོ་ལ་གཞན་དུ་སྤོ་དགོས་པ་རེད་ཅེ་ན། ཧའོ་ཁེན་གྱིས་དེ་ལ་ལན་གསལ་པོ་ཞིག་བཏབ་མི་འདུག ཡིན་ཡང་ཚན་རིག་པ་ཚོས་ཚོད་དཔག་བྱས་པ་ལྟར་ན། གལ་སྲིད་རྫས་འགྱུར་གྱི་འབར་རྫས་ཅན་གྱི་འཕུར་གྲུར་བརྟེན་ཚེ་སའི་གོ་ལ་དང་ཆེས་ཐག་ཉེ་བའི་རྒྱུ་སྐར་ལའང་དུས་ཡུན་བགྲང་བྱ་ལྔ་ཁྲིར་བསྐྱོད་དགོས་ཡོད། དེ་ནི་མིའི་རིགས་ཀྱི་ཚེ་ཐག་ལས་ཀྱང་རིང་བ་རེད། གལ་སྲིད་མིའི་རིགས་ཀྱི་ཚེ་ཐག་གིས་འདེང་བ་གཞིར་བྱས་ཏེ་རྒྱུ་སྐར་གཞན་དུ་བསྐྱོད་དགོས་ཚེ། མིའི་རིགས་ཀྱིས་ངེས་པར་དུ་མགྱོགས་ཚད་འོད་དང་མཉམ་པའི་འཕུར་གྲུ་བཟོ་དགོས་པར་མ་ཟད། ད་དུང་སྟོང་ཁམས་ཆེན་མོའི་ནང་ནས་མིའི་རིགས་ཀྱི་ལུས་ཕུང་ལ་གནོད་པའི་འགྱེད་འཕྲོ་སྣ་ཚོགས་ཀྱང་འགོག་པའི་ཐབས་ལ་བརྩོན་དགོས།
མིའི་རིགས་ཡོངས་རྫོགས་རྒྱུ་སྐར་གཞན་ལ་གནས་སྤོ་བ་ནི་བསམ་ཡང་མི་ཕོད་པ་ཞིག་རེད། ཡིན་ནའང་ཧའོ་ཁེན་མཆོག་གིས་བསམ་ན། དེ་ནི་མིའི་རིགས་མ་འོངས་པར་འཚོ་ཐུབ་མིན་གྱི་གདམ་ཀ་དང་འབྲེལ་ཡོད་པ་ཞིག་ཡིན་འདུག དེ་བས་ཁོང་གིས"གལ་སྲིད་ངེད་ཅག་མིའི་རིགས་ནི་དགུ་ཚིགས་ཀྱི་ཁྱིམ་རྒྱུད་ནང་གི་ཆེས་བློ་རིག་ཅན་གྱི་སེམས་ཅན་དེ་ཡིན་ཚེ། ཅིས་ཀྱང་བསྐལ་བ་ནས་བསྐལ་བའི་བར་འཚོ་ཐུབ་པ་བྱ་དགོས"ཞེས་གསུངས།
བཞི་བ། འཇིག་རྟེན་ཇི་ལྟར་ཆགས་པའི་སྐོར།
ཨེན་སི་ཐེན་ན་རེ། འཇིག་རྟེན་བྱེད་པོས་ཤོ་རྡེའུ་འཕེན་མི་སྲིད། དེའི་རྒྱུ་མཚན་ནི་འཇིག་རྟེན་འདིའི་ཡོད་ཚད་ཆོས་ཉིད་ཅིག་གི་དབང་དུ་ཚུད་ཡོད་པ་དེ་རེད།
ཡིན་ཡང་ཧའོ་ཁེན་མཆོག་གིས། འཇིག་རྟེན་བྱེད་པོས་ཀྱང་ཤོ་རྡེའུ་འཕེན་པར་བྱེད། འཇིག་རྟེན་བྱེད་པོས་ལས་ཡོད་དོ་ཅོག་བདག་གིར་འཛིན་མི་ནུས་པས། འཇིག་རྟེན་འདི་ཆོས་ཉིད་ཀྱིས་ཕྱུག་པར་མ་ཟད། འདི་ལ་ངེས་པ་མེད་པའི་ཆའང་མང་པོ་ལྡན། དེང་འདིར་འཇིག་རྟེན་འདིར་སྣང་ངོ་ཅོག་ཐམས་ཅད་ལྡོག་ཏུ་མེད་པའི་ཆོས་ཉིད་དང་། ཆོས་ཉིད་མེད་པའི་སྟེས་དབང་གི་དོན་གཉིས་ཀས་གྲུབ་པ་རེད། ཅེས་གསུངས།
དེས་ན། འཇིག་རྟེན་ནི་མེད་པ་ནས་ཆགས་པ་དང་། དེས་ངེད་ཅག་ལྟ་བུའི་སེམས་ཅན་དག་ཇི་ལྟར་བསྐྱེད་པ། མ་འོངས་པར་དེ་ཉིད་ཇི་ལྟར་འཇིག་པར་འགྱུར་ཞེ་ན། དེའི་སྐོར་ལ་ལྷ་རིག་པ་དང་ཚན་རིག་པ་ཚོས་ལོ་ངོ་བརྒྱ་ཕྲག་དུ་མའི་རིང་རྩོད་པ་བྱས་པ་དང་། ལྷག་པར་དུ་དེའི་ཕྱོགས་ནས་ཧའོ་ཁེན་མཆོག་གི་ཚིག་གཅིག་གིས་རྩོད་གཞི་ཆེན་པོ་ཞིག་བསླངས་པ་རེད། ཚིག་དེ་ནི"འཇིག་རྟེན་ཆགས་པའི་གོ་རིམ་དུ། འཇིག་རྟེན་བྱེད་པོར་གྲགས་པ་གང་དེར་བགོ་སྐལ་གང་ཡང་མི་འདུག་ལ། སྲིད་པའི་སྒོ་མོ་ཆེའི་ཟྭ་ནི་འཇིག་རྟེན་བྱེད་པོས་འབྱེད་དགོས་མི་འདུག"ཅེས་པ་དེའོ།། དེ་ནི་ཧའོ་ཁེན་གྱིས་ཨ་རིའི་དངོས་ཁམས་སྨྲ་བ་ལེན་ནར་རྡི་ (Leonard Mlodinow) དང་ལྷན་ཅིག་ཏུ་བརྩམས་པའི་དེབ་ 《ཇུས་འགོད་ཆེན་མོ》 ཞེས་པའི་སྐོར་གླེང་སྐབས་གསུངས་པ་རེད། ཡིན་ནའང་དེ་སྔ་ཁོང་གིས"འཇིག་རྟེན་ལྷ་ཡིས་བཞེངས་པའི་ལྟ་བ་དང་ཚན་རིག་གཉིས་མི་འགལ"ཞེས་འུད་ཀྱིས་བསྒྲགས་མྱོང་ལ། ༡༩༨༨ལོར་པར་དུ་བསྐྲུན་པའི་《དུས་ཀྱི་བྱུང་བ་ཐོར་བུ》( ) ཞེས་པའི་དེབ་ཀྱི་ནང་དུ། ཐ་ན"གལ་སྲིད་ངེད་ཅག་གིས་སྐྱོན་མེད་པའི་གཞུང་ལུགས་ཤིག་རྙེད་པའི་དབང་དུ་བཏང་ན། དེ་ནི་མིའི་རིགས་ཀྱི་རྗེས་དཔག་གི་གྲུབ་འབྲས་རྩེན་སོན་པ་གང་དེས་དུས་རྟག་པར་འཇིག་རྟེན་བྱེད་པོའི་དགོངས་དོན་གོ་བ་དེ་རེད"ཅེས་གསུངས་མྱོང་།
ཧའོ་ཁེན་གྱིས་བསམ་ན། ཚན་རིག་གི་ཆེས་གསར་བའི་གཞུང་ལུགས་ཀྱི་དབང་དུ་བྱས་ན། ཚེ་སྲོག་ནི་རང་བཞིན་གྱིས་ཆགས་པར་འདོད་པའི་ལྟ་བ་དེ་ཏན་ཏན་བདེན་པར་འདོད། ཁོང་གིས《ཇུས་འགོད་ཆེན་མོ》རུ་འདི་ལྟར་བྲིས་ཡོད། "ཀུན་ལྡན་འཐེན་ཤུགས་སོགས་ངེས་སྲོལ་དག་ཡོད་པའི་དབང་གིས། སྲིད་པ་ཆེན་པོ་ནི་རང་སྟོབས་ཀྱིས་སྟོང་བའི་ངང་ནས་ཆགས་པར་འགྱུར། དེའང་རང་བཞིན་གྱིས་ཆགས་པ་ཞེས་པས་ནི། ཡོད་པ་ནི་མེད་པ་ལས་ལྷག་པའི་དོན་བཀྲལ་བ་ཡིན་ལ། འཇིག་རྟེན་དང་མིའི་རིགས་ཅིའི་ཕྱིར་གནས་པའི་རྒྱུ་མཚན་ལའང་འགྲེལ་བརྒྱབ་ཡོད། དེའི་ཕྱིར་འཇིག་རྟེན་བྱེད་པོས་མེ་སྦར་བྱེད་ཀྱི་ཤོག་བུ་སྔོན་པོ་ཞིག་བསྒྲོན་ ཏེ་འཇིག་རྟེན་ཆགས་སུ་འཇུག་པར་རེ་བ་བྱ་མི་དགོས་སོ།།"
དེའི་ཕྱོགས་ནས་ཧའོ་ཁེན་གྱིས་དཔེ་གསལ་བོ་ཞིག་བཀོད་ཡོད་དེ། ༡༩༩༢ ལོར་ཚན་རིག་པས་རྒྱུ་སྐར་ཞིག་གིས་ཉི་མ་མ་ཡིན་པའི་བརྟན་སྐར་ཞིག་ལ་སྐོར་བ་རྒྱག་པ་ཤེས་པ་རེད། དེ་ལ་ཁོང་གིས"དེའི་གནས་སྟངས་ནི་ངེད་ཅག་གི་རྒྱུ་སྐར་དང་འདྲ་བ་རེད། དེ་བས་ཉི་མ་དང་། ཉི་མ་དང་སའི་གོ་ལའི་བར་ཐག ཉི་མའི་སྤུས་ཚད་བཅས་ཚོགས་པའི་རྒྱུ་རྐྱེན་རྟེན་འབྲེལ་དེ་ཁོ་ན་ངོ་མཚར་བ་ཞིག་མ་རེད། དེ་བཞིན་སའི་གོ་ལ་ནི་མི་རྣམས་སྐྱིད་པོ་འོང་ཕྱིར་སེམས་ཞིབ་མོས་གསར་དུ་བཟོས་པ་ཞིག་ཡིན་པའང་བདེན་པར་བསྒྲུབ་དཀའ"ཞེས་གསུངས།
ཧའོ་ཁེན་གྱིས་བརྩམས་ཆོས་གསར་བ་དེའི་ནང་དུ་ལྷ་ཁང་རྙིང་བར་གནས་བཤད་གསར་བ་བྱེད་པའི་ཚུལ་གྱིས"འཇིག་རྟེན་བྱེད་པོ་མེད་པ"ཁོ་ན་ཙམ་བཤད་པ་རེད་དམ་ཞེ་ན། མིན་ནོ།།
《ཇུས་འགོད་ཆེན་མོ》ཡི་བརྗོད་བྱ་ནི། འཇིག་རྟེན་བྱེད་པོ་ཡོད་མེད་ཙམ་ལས་ཤིན་ཏུ་གལ་འགངས་ཆེ་བ་ཞིག་སྟེ། མིའི་རིགས་འཚོ་བར་ཤིན་ཏུ་འཚམས་པའི་འཇིག་རྟེན་འདི་འདྲ་ཞིག་ཡོད་དོན་ནི། དེ་ཉིད་དོན་དུ་སུ་ཞིག་གིས་ཇུས་འགོད་བྱས་པ་ཡིན་པ་དེ་རེད།
《ཇུས་འགོད་ཆེན་པོ》ནི་ཧའོ་ཁེན་གྱི་སྐབས་དེའི་ལོ་ངོ་བཅུའི་རིང་གི་བརྩམས་ཆོས་ཆེན་པོ་གཅིག་བུ་རེད། དངོས་ཁམས་རིག་པ་བ་ཞིག་གི་ངོས་ནས་བཤད་ན། ཧའོ་ཁེན་གྱིས་བསམ་པའི་དོན་མང་པོ་ནི་ཆོས་ལུགས་ཀྱི་མཐར་ཐུག་གི་བརྗོད་གཞི་དག་སྟེ། འཇིག་རྟེན་ཇི་ལྟར་ཆགས་པ་དང་ཅིའི་ཕྱིར་ཆགས་པ། ངེད་ཅག་ཅིའི་ཕྱིར་འཚོ་བ། ཅིའི་ཕྱིར་ཡོད་པ་ཡིན་ན་མེད་པ་མིན་པ་འབྱུང་བ། ཅི་ཞིག་ནི་རང་བཞིན་དང་ངོ་བོ་ཉིད་ཡིན་པ། ཅིའི་ཕྱིར་རང་བྱུང་གི་ཆོས་ཉིད་དག་ནི་ཤིན་ཏུ་ཕྲ་ཞིང་ཞིབ་པས་ཚེ་སྲོག་དག་གནས་པའི་རྒྱུ་རྐྱེན་དུ་སོང་བ། སྲིད་པ་ཆེན་པོ་སུ་ཞིག་གིས་ཇུས་འགོད་བྱས་པ་ལྟ་བུར་སྣང་བས་དེའི་རྒྱབ་ན་བརྩེ་བའི་བདག་ཉིད་ཅན་གྱི་འཇིག་རྟེན་བྱེད་པོ་ཞིག་ཡོད་དམ་མེད་པ་དང་། ཚན་རིག་གིས་དེ་ལ་འགྲེལ་གཞན་ཞིག་རྒྱག་ཐུབ་མིན་སོགས་རེད།
འཇིག་རྟེན་ཇི་ལྟར་ཆགས་པ་དང་ཚེ་སྲོག་གི་རང་བཞིན་སོགས་རྩ་བར་གྱུར་བ་དེ་དག་ནི་དེ་སྔ་མཚན་ཉིད་རིག་པའི་དཔྱད་བྱ་ཡིན་ནའང་དེང་འདིར་ཚན་རིག་པ་དང་། མཚན་ཉིད་རིག་པ་བ། ལྷ་རིག་པ་རྣམས་ཀྱིས་ཐུན་མོང་དུ་དཔྱད་བྱ་དང་། སོ་སོས་རང་ཉིད་ཀྱི་འདོད་ཚུལ་འཛིན་ས་ཞིག་གོ། གསར་དུ་རྙེད་པའི་རིག་པ་འགའ་ཞིག་གིས་ངེད་ཅག་གི་འཇིག་རྟེན་ལྟ་བར་འགྱུར་བ་གཏོང་བ་དང་། ཐ་ན་ངེད་ཅག་གི་བླ་ན་མེད་པའི་དད་མོས་ཀྱི་མ་ལག་ལའང་གནོད་པ་གཏོང་གིན་ཡོད།
《ཇུས་འགོད་ཆེན་མོ》རུ། ཧའོ་ཁེན་དང་ལེན་ནར་རྡི་གཉིས་ཀྱིས་འཇིག་རྟེན་གྱི་གསང་བའི་སྐོར་གྱི་ཚན་རིག་གི་ལྟ་ཚུལ་གསར་བ་ཞིག་ཞིབ་པར་སྤྲོས་པ་རེད། ཁོང་གཉིས་ཀྱིས། ཁོན་ཊོམ་སྨྲ་བའི་ལུགས་ལྟར་བྱས་ན། སྲིད་པ་ཆེན་པོར་ཁེར་ཚུགས་སུ་ངེས་པའི་ལོ་རྒྱུས་ཞིག་ཡོད་པར་མ་ཟད་ངེས་པ་མེད་པའི་ལོ་རྒྱུས་ཀྱང་སྣ་ཚོགས་པ་ཞིག་ཡོད་པ་རེད། དེ་བས་ངེད་ཅག་གི་འཇིག་རྟེན་འདི་ནི་རང་བཞིན་གྱིས་སྟོང་བའི་ངང་ནས་ཆགས་པའི་འཇིག་རྟེན་གྲངས་མེད་པའི་ཁྲོད་ཀྱི་གཅིག་ལས་མ་འདས་ཤིང་། འཇིག་རྟེན་དེ་རེ་རེར་རང་བྱུང་གི་ཆོས་ཉིད་ཀྱང་སྣ་ཚོགས་པ་ཡོད་སྲིད། དེ་མིན་ངེད་ཅག་རང་ཉིད་ནི་འཇིག་རྟེན་གྱི་ཆེས་སྔ་མོའི་ཁོན་ཊོམ་འཕྱུར་ཅིང་འཇགས་པ་ལས་ཐོན་པ་ཙམ་དུ་ཟད་དོ།།
ཧའོ་ཁེན་དང་ལེན་ནར་རྡི་གཉིས་ཀྱིས་གོང་གི་དོགས་གཞི་དག་སེལ་བའི་རེ་བ་ནི"M- གཞུང་ལུགས"ལ་བཅོལ་ཡོད། "M-གཞུང་ལུགས"ཀྱིས་ངེད་ཅག་དང་ངེད་ཅག་གི་འཇིག་རྟེན་འཆིང་བྱེད་ཀྱི་ངེས་སྲོལ་དག་ཞིབ་པར་བཀྲལ་ཡོད་ལ། དེ་ནི་འཐུས་སྒོ་ཚང་བའི"ཀུན་ལྡན་གཞུང་ལུགས"ཉིད་མིག་སྔའི་བར་བཀོལ་ཐུབ་པར་བྱེད་ཀྱང་སྲིད་པའི་གཞུང་ལུགས་ནང་གི་གཅིག་ཡིན། ཁོང་གཉིས་ཀྱིས"གལ་སྲིད་M-གཞུང་ལུགས"བདེན་པར་བསྒྲུབ་ཐུབ་ཚེ། དེ་ནི་ཨེན་སི་ཐན་གྱིས་བཙལ་བའི་ཀུན་ལ་ཁྱབ་པའི་གཞུང་ལུགས་ཤིག་ཡིན་པ་དང་། མིའི་རིགས་ཀྱི་རིགས་ལམ་གྱི་མཐར་ཐུག་གི་རྒྱལ་ཁ་ཞིག་ཀྱང་ཡིན"ཞེས་གསུངས་ཡོད།
ལྔ་བ། གཞན་གྱི་འདོད་ཚུལ།
ཧའོ་ཁེན་གྱི་གཏམ་དེ་དག་ཁྱབ་རྗེས། འཛམ་གླིང་ཡོངས་སུ་གྲགས་འགུལ་ཆེན་པོ་བྱུང་། བརྗོད་གཞི་དེ་དག་ལ་ཚན་རིག་གི་རྟོག་བཟོའི་ཆ་ཡོད་པ་དང་། དེ་དག་དུས་ཐུང་ངུའི་ནང་བསྟུད་མར་སྤེལ་བ། དེ་མིན་ཧའོ་ཁེན་ཁོང་ལ་ཡང་ཐོབ་ཐང་ཡང་དམིགས་བསལ་བ་ཡོད་པ་སོགས་ཀྱིས་རྐྱེན་པས་ དེ་མ་ཉིད་དུ་ཀུན་གྱི་གླེང་ཕྱོགས་ཤིག་དང་དོ་སྣང་བྱེད་སར་གྱུར། སྨྱན་ལམ་ཁག་གིས་འུར་ཅིང་སྐྱེ་བོ་དག་གིས་ཡང་ཡང་བཟླས་པས་ཧའོ་ཁེན་ཞེས་པའི་མིང་དེ་རྫིག་ཉམས་དོད་ལ་དབང་ཐང་ཆེ་བ་ལྟ་བུར་གྱུར། ཚན་རིག་པ་རྣམས་ཀྱིས་འགྲེལ་བརྗོད་སྣ་ཚོགས་བྱས་པ་དང་། ཆོས་ལུགས་པའི་སྡེ་ནས་ཚུར་སྣང་དྲག་པོ་བྱུང་བ། དངོས་ཁམས་རིག་པར་དགའ་མཁན་དང་UFO (གོ་ལ་གཞན་གྱི་སེམས་ཅན་དག་གི་ཞོན་པའམ་མཁའ་གྲུ) ལ་དགའ་མཁན་ཚོས་ཤུགས་ཆེན་པོས་སྤུར་བས་དོན་དེའང་ཅི་ཡིན་འདི་ཡིན་མི་ཤེས་པ་ལྟ་བུར་གྱུར།
ཧའོ་ཁེན་གྱིས“གོ་ལ་གཞན་དུ་འཚོ་བའི་སེམས་ཅན་དག་ཕར་བཙལ་མི་རུང”ཞེས་ཉེན་བརྡ་བརྒྱབ་ཅིང་། ཏག་ཏག་དེའི་སྔོན་དུ། ཨ་རིའི་མཁའ་སྐྱོད་ལས་ཁུངས་དང་རྩ་འཛུགས་གཞན་འགའ་ཞིག་གིས་སྟོང་བའི་དབྱིངས་སུ་ རྡ་མང་པོ་བསྐྱལ་ནས་གོ་ལ་གཞན་དུ་འཚོ་བའི་སེམས་ཅན་དག་ལ་འབྲེལ་བ་བྱ་རྩིས་བྱས་ པ་རེད།
“འཛམ་གླིང་ལས་འདས་པའི་ཤེས་རབ་འཚོལ་བ” (མཆན།༧ འདིའི་མིང་ཆ་ཚང་ལ་The Search for Extra-Terrestrial Intelligenceཟེར་ཅིང་བསྡུས་ནSETIཞེས་འབོད) ཞེས་པའི་མཐུན་ཚོགས་ཀྱི་ཚོགས་མི་གཙོ་བོའི་གྲས་ཏེ་མཁའ་དཔྱ ད་རིག་པ་བ་སེ་ཟི་ཤོ་སི་ཐག (Seth Shostak) གིས་གསུང་བ་ལྟར་ན། ཧའོ་ཁེན་གྱིས་ཉེན་བརྡ་བརྒྱབ་པའི་མཐུ་ཡིས་གོ་ལ་གཞན་དུ་འཚོ་བའི་སེམས་ཅན་འཚོལ་བཞིན་པའི་མཁའ་དཔྱད་རིག་པ་ཉུང་ངུའི་ཁྲོད་དུ་ལོ་ངོ་གསུམ་རིང་རྩོད་པ་ཤོར་ཅིང་། དེ་ནི་ཉེན་ཁ་ཆེ་བའི་གོ་ལ་གཞན་གྱི་སེམས་ཅན་ལ་བྱོལ་ཕྱིར། མཁའ་དཔྱད་རིག་པ་བ་ཚོས་སྟོང་ཁམས་ཆེན་པོའི་ནང་དུ་དམིགས་ཡུལ་ཡོད་པའི་བརྡ་འཕྲིན་སྐྱེལ་མཚམས་འཇོག་དགོས་མིན་གྱི་སྐོར་རེད།
ཨ་རིའི་མཁའ་སྐྱོད་ལས་ཁུངས་ཀྱི་མཁའ་དབྱིངས་སྐྱེ་ཁམས་རིག་པ་བ་མ་རེས་ཝོ་ཡེ་ཐེ་ཁི་ (Mary Voytek) ཡིས་གསུང་བ་ལྟར་ན། ཧའོ་ཁེན་གྱིས་གསུང་བའི་དོན་དེའི་སྐོར་ནས་མཁའ་དཔྱད་རིག་པ་བ་ཚོའི་ཁྲོད་དུ་ནམ་ཡང་ལྟ་ཚུལ་མི་མཐུན་པ་ཡོད་ཅིང་། འགའ་ཞིག་གིས་ཟེར་ན། “སྟོང་ཁམས་ཆེན་པོའི་ནང་དུ་བརྡ་སྐྱེལ་བ་ནི་ནགས་ནང་ནས་ཀི་བཏབ་པ་འདྲ་བས་ཐབས་ཡག་པོ་ཞིག་ཡིན་མིན་མ་ངེས་པ”དང་། ཡང་འགའ་ཞིག་གིས་དེ་ལ“དེས་ན་ངེད་ཅག་ནམ་ཡང་ཕ་བོང་གི་ཕག་ཏུ་ཡིབ་ནས་སྡོད་དགོས་པ་ཡིན་ནམ”ཞེས་རྒོལ་བར་བྱེད།
ལོ་༢༠ཡས་མས་ཀྱི་ཡར་སྔོན་དུ། ཨ་རིའི་མཁའ་སྐྱོད་ལས་ཁུངས་ཀྱིས་ཆེད་དུ་དོན་དེའི་སྐོར་ནས་ཚོགས་འདུ་བསྡུས་ཏེ་བགྲོ་གླེང་བྱས་མྱོང་བ་རེད། ཨ་རིའི་མཁའ་སྐྱོད་ལས་ཁུངས་ཀྱི་དེ་སྔའི་ཇོན་སིན་མཁའ་སྐྱོད་ལྟེ་གནས་ཀྱི་འགན་འཛིན་པ་ཁི་རི་སི་ཐོ་ཧྥིར་ཁི་ར་ཧྥུ་ཐི(Christopher Kraft) ལགས་ཀྱིས་གསུང་བ་ལྟར་ན། སྐབས་དེར་ཆེད་མཁས་པ་མང་དག་ཅིག་གིས་གོ་ལ་གཞན་དུ་འཚོ་བའི་སེམས་ཅན་ཕར་བཙལ་བ་དེར་ཉེན་ཁ་ཆེན་པོ་ཡོད་པའི་ལྟ་ཚུལ་བཏོན་པ་རེད།
དེ་ལྟ་ནའང་། འདས་པའི་ལོ་ངོ་ཉི་ཤུའི་རིང་ལ། ཚོགས་པ་མང་པོ་ཞིག་གིས་གོ་ལ་གཞན་གྱི་ཕྱོགས་སུ་བསམ་བཞིན་དུ་བརྡ་མང་པོ་བསྐྱལ་བ་རེད། དེ་དག་ལས་ཆེས་གྲགས་ཆེ་བ་ནི་ ༡༩༧༤ལོར་ཕོའོ་ཐའོ་རེའུ་ཁའོ(Puerto Rico)ཡི་ཨ་རི་སི་བྷོ་གནམ་དཔྱད་ཁང(Arecibo Observatory)གིས་སྐར་མ་གསུམ་གྱི་རིང་ལ་རྒྱང་སྲིང་བྱས་པ་དེ་རེད། དེ་བཞིན་ཨ་རིའི་མཁའ་སྐྱོད་ལས་ཁུངས་ཀྱིས་རུ་འདྲེན་པ་བཅུ་བ (Pioneer 10)དང་། རུ་འདྲེན་པ་བཅུ་གཅིག་པ།(Pioneer 11) མཚོ་འགྲུལ་བ་དང་པོ།(Voyagar 1) མཚོ་འགྲུལ་བ་གཉིས་པ།(Voyagar 2)བཅས་འཚོལ་ཞིབ་ཐིག་ལེན་གྱི་འཕྲུལ་འཁོར་བཞི་བར་སྣང་ལ་བཏང་བ་དང་། དེ་དག་རེ་རེའི་ནང་དུ་མིའི་རིགས་ཀྱིས་གོ་ལ་གཞན་གྱི་སེམས་ཅན་ལ་བསྐུར་བའི་སྐད་སྣ་ཚོགས་སྒྲར་བླངས་ཏེ་བཅུག་པར་མ་ཟད། ཁོ་ཚོར་འཚམས་འདྲི་བྱས་ཤིང་ཇི་ལྟར་སའི་གོ་ལའི་ཕྱོགས་སུ་ཡོང་ཚུལ་ཡང་གསལ་བོར་བཤད་པ་རེད།
སི་ཐེ་ཧྥེན་ཧའོ་ཁེན་མཆོག་གི “འཇིག་རྟེན་ཆགས་པ་དང་འཇིག་རྟེན་བྱེད་པོ་གཉིས་བར་དུ་འབྲེལ་བ་མི་འདུག” ཅེས་པའི་གཏམ་བརྗོད་དེར་ཆོས་ལུགས་པ་རྣམས་ཀྱིས་ཁ་རུབ་བརྒྱབ་སྟེ་དྲག་ཏུ་རྒོལ་བར་བྱས། དབྱིན་ཇི་རུ། ཡེ་ཤུ་བ་དང་། གནམ་བདག་པ། ཇེའུ་བ། ཁ་ཆེ་བ་བཅས་ཆོས་ལུགས་ཁག་གི་དབུ་ཁྲིད་ཚོ་ཕན་ཚུན་གྱི་རྒྱབ་དཔུང་དུ་ལངས།
ཆོས་དཔོན་ཆེན་མོ་རོ་ཝན་ཝེ་ལམ་སི(Rowan Williams)ན་རེ། “ཧའོ་ཁེན་གྱིས་བརྡ་དོན་གཉིས་བསྲེས་ཏེ་ཉོག་པར་བཏང་འདུག ལྷ་ལ་དད་པ་ནི་འཇིག་རྟེན་གྱི་གཟུགས་དང་གཟུགས་བར་གྱི་སྟོང་ཆ་གསབ་ཕྱིར་མིན་པར་བླ་ན་མེད་པའི་ཤེས་རབ་ཅིག་ལ་ཡིད་ཆེས་ཕྱིར་ཡིན་པ་དང་། འཇིག་རྟེན་གྱི་ལས་དང་བྱ་བ་ཡོད་དོ་ཅོག་མཐར་དེད་ན་ཤེས་རབ་དེ་ལ་གཞི་བཅོལ་དགོས་པས་ཡིན། དེ་ལས་ལྡོག་སྟེ། གཟུགས་ཀྱི་ཆོས་ཉིད་ལ་བརྟེན་ཚེ་མངོན་སུམ་གྱི་མཐོང་སྣང་དུ་གྲུབ་པའི་གཟུགས་དང་གཟུགས་ཀྱི་བར་གྱི་འབྲེལ་བ་ཙམ་མ་གཏོགས་ཤེས་ཐབས་མེད་ལ། དེ་དག་ཅིའི་ཕྱིར་ཡོད་པ་ལས་མེད་པའི་རྒྱུ་མཚན་ཡང་རྟོགས་ཐབས་མེད།”
དབྱིན་ཇིའི་ཇེའུ་ཆོས་ལུགས་ཀྱི་དབུ་བཞུགས་ཆོས་དཔོན་དང་ར་བྷེའི་མཚན་ཐོབ་ཅན་ རྗ་ནུ་སན་ས་ཁི་སིས(Jonathan Sacks)ཀྱང《དུས་བབ་ཚགས་པར》དུ་རྩོམ་ཡིག་བྲིས་ཏེ་《དམ་པའི་གསུང་རབ》ནི་འཇིག་ རྟེན་ཇི་ལྟར་ཆགས་པའི་སྐོར་ཙམ་འགྲེལ་བར་ཕྱོགས་མེད་པས་ཚན་རིག་དང་ཆོས་ལུགས་ ཀྱི་ལྟ་བ་གཉིས་བསྲེ་མི་རུང་བར་བཤད་པ་དང་། ཧའོ་ཁེན་གྱིས་དེ་གཉིས་ཡར་སྲེ་མར་སྲེ་བྱས་པར་གསུངས།
རོམ་གྱི་གནམ་བདག་ཆོས་ལུགས་ཀྱི་ཆོས་དཔོན་ཝེན་སུན་ཐི་ནཱེ་ཁུལ་སི(Vincent Nichols)ཡིས་ཀྱང་དེ་མ་ཉིད་དུ་ར་བྷེའི་གཏམ་བརྗོད་དེར་མོས་མཐུན་ཡོད་པའི་ལྟ་ཚུལ་བཏོན་པ་དང་། ཁོང་གིས་ཀྱང་བདུན་ཕྲག་རྗེས་མའི་ནང་དུ《དུས་བབ་ཚགས་པར》དུ་རྩོམ་ཡིག་བྲིས་ཏེ་ ཧའོ་ཁེན་གྱི་ལྟ་བར་དགག་རྒྱུ་ཡིན་ཚུལ་བརྗོད།
དེ་མིན་དབྱིན་ཇིའི་ཁ་ཆེའི་ཆོས་ལུགས་ཚོགས་པའི་ཚོགས་གཙོ་མོ་གྷ་ར་ཡིས་ཀྱང“ འཇིག་རྟེན་དང་འཇིག་རྟེན་དུ་ཡོད་པའི་ཆོས་ཐམས་ཅད་གཞི་གྲུབ་པ་དེ་ཁོ་ནས་ཀྱང་ ཀུན་ལ་ཁྱབ་པའི་འཇིག་རྟེན་བྱེད་པོ་ཞིག་ཡོད་པ་བསྒྲུབ་ཐུབ”ཅེས་ཧའོ་ཁེན་ལ་དགག་ པ་བརྒྱབ།
རྩོད་གཞི་དེ་དེ་མ་ཉིད་དུ་ཨ་རིའི་ཕྱོགས་སུ་མཆེད། ཡེལ་སློབ་གྲྭ་ཆེན་མོའི་ཆོས་ལུགས་སློབ་གླིང་གི་སློབ་དཔོན་དང་དངོས་ལུགས་སློབ་ གླིང་གི་འཇིག་རྟེན་རིག་པ་བ་རྣམས་ཀྱིས་ཆེད་དུ་འདུ་ཚོགས་ཤིག་བསྡུས་ཏེ་དེང་ རབས་ཀྱི་སྲིད་པའི་རིག་པ་དང་། ཆོས་ལུགས་ཀྱི་དཀའ་གནད་ཁག་དང་འབྲེལ་ནས་བགྲོ་གླེང་བྱས།
དེ་དང་ཆབས་ཅིག ལྷ་མེད་སྨྲ་བ་དག་གིས་ནི་ཧའོ་ཁེན་གྱི་བསྒྲགས་གཏམ་དེ་དར་ཆར་བཟུང་ནས་དགའ་བའི་ འབོད་སྒྲ་བསྒྲགས། དབྱིན་ཇིའི་ལྷ་མེད་སྨྲ་བའི་ཚན་རིག་པ་རི་ཆར་རྡི་རྡོ་ཁེན་ཟི(Richard Dawkins)གྱིས་ཧའོ་ཁེན་གྱི་ཕྱོགས་ནས་ལངས་ཏེ“དེ་སྔ་ཏར་ཝུན་གྱིས་འཇིག་རྟེན་ བྱེད་པོ་སྐྱེ་ཁམས་རིག་པ་ནས་བས་མཐར་བསྐྲད་པ་དང་། དེང་འདིར་ཧའོ་ཁེན་གྱིས་དངོས་ཁམས་རིག་པ་ནས་ཀྱང་དེ་ལྟར་བྱས་སོང”ཞེས་སྨྲས།
དེ་ལྟར་ཆོས་ལུགས་པ་རྣམས་ཀྱིས་ཧའོ་ཁེན་ཁ་རུབ་བྱེད་བཞིན་པའི་སྒང་ལ། ཟླ་བ་༩བའི་ཚེས་༡༠ཉིན་ཁོང་གིས་CNNལ་བཅར་འདྲི་བྱེད་བཅུག་པ་དང་། སྔར་བཞིན་ཁོང་རང་གི་ལྟ་བ་ཨ་འཐས་སུ་བཟུང་སྟེ“གཅིག་བྱས་ན་འཇིག་རྟེན་བྱེད་པོ་ ཟེར་བ་ཡོད་དུ་ཆུགས་ཀྱང་ཚན་རིག་གིས་ཅིའི་ཕྱིར་འཇིག་རྟེན་ཉིད་ལ་དེའི་བྱེད་པོ་ ཞིག་མི་དགོས་པའི་རྒྱུ་མཚན་བཙལ་མི་ཆོག་པ་རེད”ཅེས་གསུངས།
ཁོང་གི་ལྟ་ཚུལ་དེ་ལ་རིག་གཞུང་སྨྲ་བའི་སྡེ་ནས་དེ་ནི་ལྟ་ཚུལ་གསར་བ་ཞིག་མིན་ པར་ཀུན་གྱི་མིག་ཁ་དཀྲི་བ་ཙམ་རེད་ཅེས་ཟེར་མཁན་བྱུང་། གང་ལྟར་ཁོང་ལ་དོ་སྣང་མི་བྱེད་མཁན་དང་། ཁྱད་གསོད་བྱེད་མཁན། དགག་པ་གཏོང་མཁན། རྒྱབ་སྐྱོར་བྱེད་མཁན་གང་ཡིན་ཡང་ཁོང་གིས་དཔེ་དེབ་དང་བརྙན་འཕྲིན། ཚགས་པར། དྲ་བ་སོགས་སྨྱན་བྱེད་སྣ་ཚོགས་བརྒྱུད་དེ་མི་མང་འུར་ཆི་ལེར་བཞག་པ་ནི་སུས་ཀྱང་ ཁས་ལེན་པ་རེད།
དྲུག་པ། ཧ་ལས་ཤིང་ཧོན་འཐོར་དགོས་པའི་དངོས་དོན་འགའ་ཞིག
ཧའོ་ཁེན་གྱི་བཞེད་པ་དང་ཞལ་གསུང་དེ་དག་ནི་ཚན་རིག་འཕྲུལ་སྣང་གི་སྒྲུང་དང་གློག་བརྙན་མང་པོ་ཞིག་ཏུ་དེ་སྔ་ནས་ཡོད་པར་མ་ཟད། ཤིན་ཏུ་ཡ་མཚར་བ་དང་མིག་ཡིད་འཕྲོག་པ་ཤ་སྟག་ཡིན་པ་རེད། བརྩམས་ཆོས་དེ་དག་གིས་སྒྲོ་འདོགས་བྱས་པའི་མཐུ་ལས་མ་འོངས་པའི་འཇིག་རྟེན་དེ་ངེད་ཅག་དང་ཤིན་ཏུ་ཆ་རྒྱུས་ཡོད་པ་ལྟ་བུར་གྱུར་ཡོད་ཅིང་། ཕྱིས་སུ་དོན་ཅི་ཞིག་བྱུང་ནའང་ཤིན་ཏུ་གསར་བ་དང་མི་སྲིད་པ་ཞིག་ཏུ་འགྱུར་མི་སྲིད། ཡིན་ནའང་ཧའོ་ཁེན་གྱིས་སྒྱུ་རྩལ་བརྩམས་ཆོས་དེ་དག་ལས་ཀྱང་ལྷག་པར་མི་རྣམས་ཀྱི་དང་བ་དབང་མེད་དུ་འདྲེན་དོན་ནི། ཁོང་ཉིད་འཛམ་གླིང་སྒང་ལ་སྐད་གྲགས་ཆོད་པའི་ཚན་རིག་པ་ཞིག་ཡིན་པས་རེད། དེ་བས་ཁོང་ནི་སྤྱིར་བཏང་གི་རྩོམ་པ་པོ་དང་། གློག་བརྙན་གྱི་འཁྲབ་གཞུང་རྩོམ་མཁན། འཁྲབ་ཁྲིད་པ་བཅས་དང་མི་འདྲ་བ་རེད།
དེས་ན་དོན་དངོས་སུ་ཁོང་གིས་གསུང་བ་དེར་ཁུངས་ཡོད་དམ་མེད་པ་དང་། ཁེ་དང་མཚན་སྙན་གཉིས་ཀ་ཡོད་པའི་ཚན་རིག་པ་ཞིག་གིས་དགུང་ལོ་མཐོན་པོ་ཆགས་པའི་སྐབས་སུ་དེ་འདྲ་གསུང་དོན་གང་ཡིན་པ། དེ་འདྲའི་ལུང་བསྟན་ལྟ་བུའི་ཚིག་སྒོར་ཕྱུང་བ་ལ་ཉེན་ཁ་ཅི་ཞིག་ཡོད་པ་རེད་ཅེ་ན། ལོ་འདི་གར་ཡང་ནས་ཡང་དུ་བྱུང་བའི་རང་བྱུང་གི་འཇིགས་པ་དང་། ཧའོ་ཁེན་གྱི་ཧ་ལས་དགོས་པའི་ཞལ་གསུང་དག་ལ་ཚུར་སྣང་ལན་མང་བྱུང་བ་གཉིས་ཀྱི་བར་དུ་འབྲེལ་བ་མཚར་བོ་ཞིག་ཀྱང་ཡོད་པ་རེད། དེའི་སྐོར་ནས་དཔེ་འགའ་དྲངས་ཏེ་གསལ་པོར་བཤད་ན།
མཉམ་འབྲེལ་རྒྱལ་ཚོགས་ཀྱི་མཁའ་དབྱིངས་ཕྱི་འབྲེལ་དཔོན་རིགས་དང་འབྲེལ་བའི་རྩོད་ཉོག
དབྱིན་ཇིའི《ཉིན་རེའི་གློག་འཕྲིན་ཚགས་ཤོག》གྱིས་འདི་འདྲའི་གསར་འཕྲིན་ཞིག་སྤེལ། ༢༠༡༠ ལོའི་ཟླ་ ༩ བའི་ཚེས་ ༢༦ ཉིན། མཉམ་འབྲེལ་རྒྱལ་ཚོགས་སུ “གོ་ལ་གཞན་གྱི་སེམས་ཅན་ནམ་ཕྱི་སྐར་བའི་འབྲེལ་ལམ་ལས་ཁུངས” ཞེས་པ་བཙུགས་པར་མ་ཟད། ཕྱིའི་མཁའ་དབྱིངས་བྱ་བའི་གཞུང་ལས་ཁང་གི་འགན་འཛིན་པ་བསྐོས་ཤིང་། མ་ལེ་ཞེ་ཡའི་དངོས་ཁམས་རིག་པ་བ་མ་ཟི་ལན་ཨོ་ཟི་མན (Mazlan Othman) ལགས་ཕྱི་སྐར་གཞུང་ཚབ་དུ་བསྐོས་ཏེ་གོ་ལ་གཞན་གྱི་སེམས་ཅན་སའི་གོ་ལར་བསུ་བའི་ལས་འགན་འཁུར་དུ་བཅུག ཚན་རིག་འཕྲུལ་སྣང་གི་ཁྱད་ཆོས་ལྡན་པའི་གནས་ཚུལ་དེ་སྤེལ་རྗེས། ཡུལ་གྲུ་སོ་སོའི་གསར་འགྱུར་སྨྱན་བྱེད་ཁག་གིས་དེ་མ་ཐག་བརྒྱུད་འགོད་བྱས་པ་དང་། འཛམ་གླིང་ཡོངས་ཀྱི་གོ་ལ་གཞན་གྱི་སེམས་ཅན་ལ་དོ་སྣང་ཡོད་མཁན་ཚོ་སྤྲོ་བས་མྱོས།
ཡིན་ནའང་གསར་འཕྲིན་དེ་མཉམ་འབྲེལ་རྒྱལ་ཚོགས་ཀྱི་འབྲེལ་ཡོད་སྡེ་ཁག་གིས་བདེན་པ་མིན་པ་དང་། ཕྱི་སྐར་གཞུང་ཚབ་ཀྱི་ལས་མིའང་བསྐོས་མེད་པར་བཤད། ཨོ་ཟི་མན་མོ་རང་ཉིད་ཀྱིས་ཀྱང་གསར་སྨྱན་གྱི་བཅར་འདྲི་དང་ལེན་བྱེད་སྐབས་དེ་ནི་སེམས་བྲོད་པར་བྱེད་པ་ཞིག་ཡིན་ཡང་དེ་འདྲའི་ལས་གནས་ཤིག་མེད་ཚུལ་གླེང་། འོན་ཀྱང་མོས་མོ་རང་བདུན་ཕྲག་རྗེས་མའི་ནང་དུ་གོང་མའི་སློབ་ཚོགས་ཀྱི་འདུ་ཚོགས་ཤིག་ལ་ཞུགས་རྒྱུ་ཡིན་པ་དང་། དེའི་གླེང་གཞི་ནི “སའི་གོ་ལ་དང་ཉེ་བའི་རྒྱུ་སྐར་ཆུང་ངུས་སའི་གོ་ལར་རྡུང་ཐུག་བརྒྱབ་ཚེ་ཇི་ལྟར་བྱ་དགོས་པ” དེ་ཡིན་པ་གསལ་བོར་བཤད།
ཕྱི་སྐར་གཞུང་ཚབ་བསྐོས་པའི་གསར་འཕྲིན་དེ་ཇི་ལྟར་བྱུང་བ་དང་། དེ་ནི་རྒྱུ་མེད་ཁུངས་མེད་ཅིག་རེད་དམ། དེའང་མཉམ་འབྲེལ་རྒྱལ་ཚོགས་ཀྱི་གཏམ་བཤད་པ་ཞིག་གིས་དེ་ལ་ཁུངས་ཕྲན་ཙམ་མེད་པར་བཤད་ནའང་དེ་ཉིད་གསར་འགྱུར་སྨྱན་བྱེད་ཁག་གིས་བརྒྱུད་སྤེལ་དང་བསྐྱར་སྤེལ་ལན་དུ་མར་བྱས་ཏེ་ཀློག་མཁན་མང་པོས་དོ་སྣང་བྱ་དགོས་དོན་ཅི་ཡིན་ནམ། དེས་ན་གོ་ལ་གཞན་གྱི་སེམས་ཅན་དག་དངོས་སུ་སའི་གོ་ལར་ཡོང་སྲིད་པ་ཡིན་ནམ། ཡང་ན་དོན་དེས་མིའི་རིགས་ཀྱིས་མི་རིང་བར་འབྱུང་སྲིད་པའི་སྟོང་ཁམས་ཆེན་པོའི་ཤེས་རིག་གི་གདོང་གཏུག་སྐོར་ལ་བསྐྱར་དུ་བསམ་གཞིགས་གཏང་དགོས་པ་མཚོན་པ་ཡིན།
ཨ་རིའི་མཁའ་དམག་གི་གསང་བ་ཕྱིར་གྱར་བའི་དོན་རྐྱེན།
གོ་ལ་གཞན་གྱི་སེམས་ཅན་དང་ UFO ནི་དངོས་སུ་ཡོད་པའམ་དེ་དག་སའི་གོ་ལར་ཡོང་མྱོང་ཡོད་མེད་ཀྱི་དོན་དེ་ནི་ཨ་རིའི་སྲིད་གཞུང་གིས་དམ་པོར་བསྡམས་པའི་དམག་དོན་གྱི་གསང་བ་ཞིག་ཡིན་པ་རེད། དེ་ལྟ་ནའང་། ༢༠༡༠ ལོའི་ཟླ་ ༩ བའི་ཚེས་ ༢༧ ཉིན། ཨ་རིའི་མཁའ་དམག་གི་སྔར་གྱི་དམག་མི་བདུན་གྱིས་གསང་རྒྱ་དེ་དང་འགལ་བར་བྱས་ཏེ། ཨ་རིའི་རྒྱལ་ས་ཝ་ཞིན་ཐོན་ནས་གསར་འགྱུར་འགྲེམ་གཏོང་གི་ཚོགས་འདུ་ཞིག་བསྡུས་ནས་ལོ་ངོ་བཅུའི་རིང་གི་ལྷིང་འཇགས་ཡོངས་སུ་གཏོར་ཅིང་། ཁོ་ཚོས་དེ་སྔ་ཕྱི་སྐར་གྱི་ UFO ལ་ཐབས་ལམ་གསུམ་པ་བརྒྱུད་དེ་འཕྲད་པའི་གནས་ཚུལ་ཕྱིར་བསྒྲགས་པར་མ་ཟད་ཁུངས་བཙུན་པའི་བདེན་དཔང་ཡང་བསྟན། ཁོ་ཚོས་བཤད་པ་ལྟར་ན། UFO ནི་དུས་རྟག་པར་ཨ་རིའི་དམག་དཔུང་གི་རྡུལ་ཕྲན་མཚོན་ཆའི་ལྟེ་བར་བཅར་གྱིན་ཡོད་པ་དང་། ཁོ་ཚོས་གསང་བའི་སྒོ་ནས་རྡུལ་ཕྲན་འཕུར་མདའི་མ་ལག་ལ་རྒོལ་བས་སྐབས་ཤིག་རིང་རྡུལ་ཕྲན་འཕུར་མདའ་དེ་དག་བེད་མེད་པ་དང་ནུས་པ་ཉམས་པར་བཏང་མྱོང་བ་རེད། ཁོ་ཚོས་བསམ་ན་སའི་གོ་ལའི་སྟེང་དུ་གོ་ལ་གཞན་ནས་ཡོང་བའི་སེམས་ཅན་དག་སླེབས་ཡོད་པས་སྲིད་གཞུང་གིས་གནས་ཚུལ་དེ་མི་སྦེད་མི་འཆབ་པར་ཀུན་ལ་བསྒྲགས་པའི་རེ་བའང་ཞུས།
UFO དང་རྡུལ་ཕྲན་མཚོན་ཆའི་འབྲེལ་བའི་སྐོར་གྱི་ཞིབ་འཇུག་པ་ཧཱ་སི་ཐེན་སི་ལགས་ན་རེ། “ཁོ་བོའང་སྐུ་ཞབས་དེ་ཚོ་ (གསང་བ་ཕྱི་ལ་སྒྲོག་མཁན་གྱི་དམག་མི་དེ་ཚོ) དང་འདྲ་བར་རྒྱུ་སྐར་གཞན་ནས་འོང་བའི་སེམས་ཅན་དག་དེ་སྔ་སའི་གོ་ལར་སླེབས་མྱོང་བར་ཡིད་ཆེས། རྒྱུ་མཚན་ཅི་ཡིན་མི་ཤེས་མོད། ཁོ་ཚོ་ནི་འཛམ་གླིང་འཁྲུག་ཆེན་གཉིས་པ་མཇུག་རྫོགས་དུས་སུ་མགོ་བརྩམས་པའི་རྡུལ་ཕྲན་མཚོན་ཆའི་འགྲན་རྩོད་དེ་ལ་སྤྲོ་བ་ཆེན་པོ་འདུག ཁོ་ཚོས་ཉིང་རྡུལ་མཚོན་ཆ་དེ་དག་ལ་སྐབས་སྐབས་སུ་བཟོ་བཅོས་བྱེད་པ་དང་ཁ་ལོ་སྒྱུར་བའི་ཐབས་ལ་བརྟེན་ནས་ཁོ་ཚོའི་འདོད་འདུན་སྟོན་པར་བྱེད” ཁོང་གིས་ད་དུང་ཨ་རིའི་དམག་ནང་གི་ལས་ཀ་བ་ ༢༠ ལྷག་གིས་དོན་དེ་བདེན་པ་ཡིན་པར་སྨྲས་པའི་སྐོར་གསུང་བ་དང་། ༡༩༦༦ ལོར་མེ་ནོ་ཐི་ཟེར་བའི་དམག་སྒར་ནས་ UFO ཞིག་དེ་གར་བརྒྱུད་ནས་འཕུར་ཅིང་། རང་དབང་མེད་པར་དེ་གའི་འཕུར་མདའ་དག་གི་སྒོ་ཕྱེ་སྟེ་འཕེན་རྩིས་བྱེད་པར་གྱུར། སྐབས་དེར་དམག་དཔོན་དག་ཀྱང་སེམས་ཤིན་ཏུ་འཚབ་ནས་དེ་དག་གི་མ་ལག་བསྐྱར་དུ་བཅོས་སྒྲིག་མི་བྱེད་ཀ་མེད་བྱུང་བ་རེད།
ཡིན་ནའང་ཕྱི་སྐར་བ་དེ་དག་གི་དམིགས་ཡུལ་ཅི་ཞིག་ཡིན་པའི་སྐོར་ལ། ཨ་རིའི་དེ་སྔའི་མཁའ་དམག་གི་དམག་དཔོན་དང་འཕུར་མདའི་འགན་འཁུར་བའི་གྲས་ཏེ། རོ་བྷོ་ཊི་སལ་སི་ལགས་ཀྱིས། “ཁོ་ཚོས་ངེད་ཅག་གི་མཚོན་ཆར་གཏོར་བརླག་ཆེན་པོ་བྱེད་ཐུབ་ལ། ཐ་ན་གཏན་དུ་བེད་མེད་པའང་བྱ་ཐུབ་མོད། ཁོ་ཚོས་དེ་ལྟར་བྱས་མ་སོང་། དེ་ལ་བསམ་ན་ཁོ་ཚོར་ངེད་ཅག་ལ་གནོད་པ་གཏོང་བའི་བསམ་པ་མེད་པ་འདྲ”ཞེས་གསུང་།
ཉོའུ་ཟི་ལན་ཊིའི་དམག་གིས་UFOསྐོར་གྱི་ཡིག་ཆ་ཀུན་ལ་བསྟན་པ།
༢༠༡༠ལོའི་ཟླ་ ༡༢ པའི་ཚེས་ ༢༢ཉིན། ཉོའུ་ཟི་ལན་ཊིའི་དམག་གིས་གོ་ལ་གཞན་གྱི་སེམས་ཅན་དང་ UFO སྐོར་གྱི་གསང་བའི་ཡིག་ཆ་བརྒྱ་ལྷག་ཀུན་གྱི་མཐོང་ལམ་དུ་བཀྲམས་པ་དང་དེ་ལ་ཤོག་གྲངས་སྟོང་གཉིས་ལྷག་ཡོད་ཅིང་དེའི་ནང་དུ་ UFO ཡི་རི་མོ་ལག་བྲིས་མ་མང་པོ་ཞིག་ཡོད་ལ། འགའ་ཞིག་ནི་ཕྱི་སྐར་བ་དེ་ཚོས་དངོས་སུ་བྲིས་པར་བཤད།
ཡིག་ཆ་དེ་དག་ནི་ ༡༩༥༢ ལོ་ནས་ ༢༠༠༩ ལོའི་བར་གྱི་ཡིན་པ་དང་། དེའི་ཁྲོད་དུ་གཟུགས་དབྱིབས་མི་དང་འདྲ་བའི་སེམས་ཅན་གཞན་ཏེ་མགོ་ལ་རྨོག་གྱོན་ཞིང་གདོང་ཁེབས་བརྒྱབ་པ་འགའ་ཞིག་གི་རི་མོ་ཡོད་པ་དང་། དེ་མིན་གོ་ལ་གཞན་གྱི་སེམས་ཅན་འགའ་ཞིག་སའི་གོ་ལར་ཡོང་སྐབས་ཤུལ་ཏུ་བཞག་པའི་ཡི་གེའང་ཡོད་པ་རེད།
དེ་བཞིན་དུ་མི་མང་པོས་ཁ་མཐུན་པར་མཐོང་བར་བཤད་པའི་ UFO ཡི་དོན་རྐྱེན་ཞིག་སྟེ། ༡༩༧༨ལོའི་ལོར་ཉོའུ་ཟི་ལན་གྱི་ཁེ་ཁོ་རཱ་གླིང་ཕྲན་གྱི་ UFO དོན་རྐྱེན་སྐོར་ཡང་ཡིག་ཆ་དེ་དག་གི་ནང་ལ་མང་པོ་ཞིག་བཀོད་འདུག
མདོར་ན་གོ་ལ་གཞན་གྱི་སེམས་ཅན་སྐོར་གྱི་གསང་བའི་ཡིག་ཆ་ཕྱིར་སྟོན་མཁན་གྱི་རྒྱལ་ཁབ་ནི་ཉོའུ་ཟི་ལན་གཅིག་པུ་མ་ཡིན་ཏེ། དེ་སྔ་དབྱིན་ཇི་དང་། ཧྥ་རན་སི། སུའེ་ཏེན། ཏན་མེག ཨི་ཊ་ལི། ཨེར་ལན། ཕོ་ཆི་གྷུལ། ནོར་ཝེ། ཨ་རི། མེ་ཁི་སི་ཁོ། ཕུ་རོ། ཆི་ལི། ཨུ་རུ་སི་སོགས་ཡུལ་གྲུ་མང་པོ་ཞིག་གིས་སྔ་གཞུག་ཏུ་གོ་ལ་གཞན་གྱི་སེམས་ཅན་དང་འབྲེལ་བའི་གསང་ཡིག་མང་པོ་ཕྱིར་བསྟན་པ་རེད།
དེ་དག་ལས་གོ་ལ་གཞན་གྱི་སེམས་ཅན་སྐོར་གྱི་ཡིག་ཆ་ཕྱིར་སྟོན་མཁན་གྱི་རྒྱལ་ཁབ་སྔ་ཤོས་ཀྱི་གྲས་ཏེ། ཨ་རིའི་ “བྱང་ཨ་རིའི་མཁའ་ཟོན་མཉམ་འབྲེལ་དམག་སྤྱིའི་སྡེ་ཁག” གྱིས་དེའི་སྐོར་གྱི་ཡིག་ཆ་ཁྲི་ལྔ་ལྷག་དང་། ཨ་རིའི་མཁའ་དམག་གི་འབྲེལ་ཡོད་ལས་ཁུངས་ཀྱིས་དེའི་སྐོར་གྱི་ཡིག་ཆ་ཁྲི་གཅིག་དང་སྟོང་གསུམ་ལྷག་ད་དུང་ཡང་ཕྱིར་བསྟན་མེད་པར་གྲགས།
མཚམས་མི་ཆད་པའི་རང་བྱུང་གི་འཇིགས་པ།
༢༠༡༠ ལོ་ནས་བཟུང་། གོ་ལའི་སྟེང་གི་ཡུལ་གྲུ་སོ་སོར་རང་བྱུང་གི་འཇིགས་པ་ཆེན་པོ་དག་རྒྱུན་མ་ཆད་པར་བྱུང་། ཨུ་རུ་སིར་མེའི་འཇིགས་པ་དང་། ཕ་ཀི་སི་ཐན་དང་ཡོ་རོབ་དཀྱིལ་མའི་རྒྱལ་ཁབ་ཁག་ལ་ཆར་ཆུའི་འཇིགས་པ། ཨར་རྗེན་ཐེན་ལ་གྲང་རླུང་གི་རྒྱུན་དྲག་པོའི་འཇིགས་པ། འཁྱག་གླིང་ལ་མེ་རིའི་འཇིགས་པ་བཅས་བྱུང་། བུ་ཡུག་དང་བྱེ་རླུང་གིས་གོ་ལའི་གྲུ་ག་མང་པོར་གཙེས། ༢༠༡༡ལོར། ཡུལ་གྲུ་མང་པོར་སྲོག་ཆགས་མང་པོ་སྡེབ་གཅིག་ཏུ་འཆི་བའི་གནས་ཚུལ་གང་སར་བྱུང་། ཨོ་སི་ཐྲ་ལི་ཡ་ལ་རིམ་པ༦.༢ཅན་དང་། འབར་མར་རིམ་པ་༧.༢ཅན་གྱི་ས་ཡོམ་བརྒྱབ། ཉི་ཧོང་ལ་རིམ་པ་༩.༠ཅན་གྱི་ས་ཡོམ་ཆེན་པོ་བརྒྱབ་ཅིང་དེ་ལ་བརྟེན་ནས་མཚོ་འཕྱུར་བ་དང་ཧྥུ་ཁུ་ཞེ་མའི་ཉིང་རྡུལ་གློག་འདོན་ས་ཚིགས་ལ་གས་གཏོར་བྱུང་སྟེ་ཉིང་རྡུལ་གྱི་འཇིགས་པའང་བྱུང་།
འབྲེལ་ཡོད་ཞིབ་འཇུག་སྡེ་ཁག་གིས་བསྡོམས་རྩིས་བྱས་པ་ལྟར་ན། ༡༩༩༠ ལོ་ནས་ ༡༩༩༩ ལོའི་བར་དུ། འཛམ་གླིང་ཡོངས་སུ་ལོ་རེར་རང་བྱུང་གི་འཇིགས་པ་ཐེངས་ ༢༥༨ བྱུང་བ་དང་། རང་བྱུང་གི་འཇིགས་པས་ཤི་བའི་མི་གྲངས་ལོ་རེར་ ༤༣༠༠༠ ཡིན་ནའང་། ༢༠༠༠ ལོ་ནས་ ༢༠༠༩ལོའི་བར་དུ། གྲངས་ཀ་དེ་གཉིས་སོ་སོར་ 385 དང་། ༧༨༠༠༠རུ་འཕེལ་ཡོད། དེའི་ནང་ནས་ཆེས་ཚབས་ཆེ་བ་ནི་གླིང་ཆེན་ཨེ་ཤ་ཡ་ཡིན་ལ། དེར་གོད་ཆག་བྱུང་ཚད་ཀྱིས་འཛམ་གླིང་ཡོངས་ཀྱི་ 85% ཟིན་ཡོད།
དེས་ན་ལོ་བརྒྱའི་ནང་ལ་ཐེངས་རེ་ལས་མི་འབྱུང་བའི་རང་བྱུང་གི་འཇིགས་པ་དེ་དག་ལོ་འདི་དག་ལ་ཅིའི་ཕྱིར་བསྟུད་མར་འབྱུང་བ་ཡིན་ནམ། གཅིག་བྱས་ན་བསྐལ་བའི་དུས་མཐའ་སླེབ་ཉེ་བ་ཡིན་ལ་དེ་མིན་ཚེ་རང་བྱུང་གི་འཇིགས་པ་དག་ལྷན་གཅིག་ཏུ་འབྱུང་བའི་དུས་ཤིག་སླེབས་པ་ཡིན།
གནའ་བོའི་མ་ཡཱའི་ལུང་བསྟན་དང་། ཚན་རིག་པའི་བསྡོམས་རྩིས། བསྐལ་བ་འཇིག་པའི་སྐོར་གྱི་དེབ་དང་གློག་བརྙན་སོགས་དུས་གཅིག་ཏུ་ཁ་མཐུན་པ་དེས་དོན་དུ་ཅི་ཞིག་མཚོན་གྱིན་ཡོད་དམ།
སི་ཐེ་ཧྥེན་ཧའོ་ཁེན་མཆོག་ནི་སྐུ་ལུས་ནད་ཀྱིས་བཟུང་ཞིང་རྩིས་འཁོར་གྱིས་སྐད་སྒྲ་མཉམ་སྒྲིག་བྱེད་པ་མིན་ན་གསུང་ཡང་འབྱོན་དཀའ་མོད། ཁོང་གི་གསུང་ཐམས་ཅད་ལ་ཚན་རིག་གི་རྒྱབ་རྟེན་བརྟན་པོ་ཡོད་པས་གང་བྱུང་དུ་ལབ་བརྡོལ་འབྱིན་མི་སྲིད། ཁོང་གི་སྐུ་ཐང་དང་གྲུབ་འབྲས་ཀྱི་ངོས་ནས་བལྟས་ནའང་། ཁོང་གི་གསུང་ཐམས་ཅད་ལ་རང་ཅག་གིས་དོ་སྣང་བྱེད་པར་འོས་པ་ལས་རྩེད་མོ་རྩེད་བྱེད་ཙམ་དང་ཇ་ཁ་ཆང་ཁའི་ཁ་མཚར་དུ་འཛིན་ག་ལ་འོས། ཁོང་གིས་ནན་དུ་གསུང་བའི་ཞལ་གསུང་ངོ་མཚར་བ་དག་གི་རྒྱབ་ཏུ། ངེད་ཅག་སྐྱེ་བོ་ཕལ་བ་དག་གིས་རྟོགས་པར་དཀའ་བའི་དོན་ཟབ་མོ་དག་ཡོད་པར་ངེས་སོ།།
ཡོང་ཁུངས་བོད་ལྗོངས་དྲ་ཚིགས།


c: text/html

text:
གངས་ལྗོངས་ཉི་གཞོན་དྲ་བའི་འཕྲིན། སི་ཁྲོན་ཞིང་ཆེན་སྲིད་གྲོས་ཀྱི་སྐབས་བཅུ་གཉིས་པའི་གྲོས་ཚོགས་ཐེངས་དང་པོའི་གྲོས་རིམ་ཁག་ལེགས་པོར་གྲུབ་ནས་སྤྱི་ཟླ་དང་པོའི་ཚེས་29ཉིན་གྱི་ཕྱི་དྲོར་ཁྲེང་ཏུའུ་རུ་མཇུག་སྒྲིལ།
མཇུག་སྒྲིལ་བའི་ཚོགས་ཆེན་གྱི་ལས་འཛིན་ཀྲུའུ་ཞི་ནི་ཁོ་ཙུན་ཕིང་དང་ཚུའེ་པའོ་ཧྭ། ཀྲུང་མེན། ཀྲང་ཡུས་ཏུང་། ཝང་ཀྲེང་རུང་། ཀྲའོ་ཀྲེན་ཞན། ཁྲེན་ཧྥང་། ལིན་ཧྲུའུ་ཁྲེང་། ཨོའུ་དབྱང་ཙེ་ཧྭ། ཀྲུའུ་ཁྲུན་ཞིའུ། ཝང་ཅན་ཅུན་བཅས་ཡིན་པ་རེད།
མཇུག་སྒྲིལ་བའི་ཚོགས་ཆེན་ཞུགས་དགོས་པའི་ཨུ་ཡོན་865དང་དངོས་ཞུགས་ཨུ་ཡོན་851ཡོད་པས་ཁྲིམས་བཀོད་ཀྱི་མི་གྲངས་དང་མཐུན།
ཀྲུང་གུང་སི་ཁྲོན་ཞིང་ཨུའི་ཧྲུའུ་ཅི་ཝང་ཏུང་མིང་། ཞིང་ཨུའི་ཧྲུའུ་ཅི་གཞོན་པ་དབྱི་ལི། ཏེང་ཞའོ་ཀང་། ནུབ་རྒྱུད་འཐབ་ཁུལ་གྱི་དམག་སྤྱི་གཞོན་པ་དང་གཡུལ་སའི་མཁའ་དམག་གི་དམག་སྤྱི་ཀྲན་ཧུ་ཧྲུན་སོགས་གདན་ཞུས་ལྟར་མཇུག་སྒྲིལ་བའི་ཚོགས་ཆེན་ལ་ཞུགས་པ་མ་ཟད། ཀྲུའུ་ཞི་སྟེགས་བུར་བཞུགས།
མཇུག་སྒྲིལ་བའི་ཚོགས་ཆེན་གྱི་སྔོན་དུ་འཚོགས་པའི་འདེམས་བསྐོའི་ཚོགས་ཆེན་ཐོག ཁོ་ཙུན་ཕིང་སི་ཁྲོན་ཞིང་ཆེན་སྲིད་གྲོས་ཀྱི་སྐབས་བཅུ་གཉིས་པའི་ཨུ་ཡོན་ལྷན་ཁང་གི་ཀྲུའུ་ཞིར་བདམས་པ་དང་ཚུའེ་པའོ་ཧྭ། ཀྲུང་མེན། ཀྲང་ཡུས་ཏུང་། ཝང་ཀྲེང་རུང་། ཀྲའོ་ཀྲེན་ཞན། ཁྲེན་ཧྥང་། ལིན་ཧྲུའུ་ཁྲེང་། ཨོའུ་དབྱང་ཙེ་ཧྭ། ཀྲུའུ་ཁྲུན་ཞིའུ་བཅས་ཀྲུའུ་ཞི་གཞོན་པར་བདམས། ཝང་ཅན་ཅུན་དྲུང་ཡིག་ཆེན་མོར་བདམས་པ་དང་མ་ཞའོ་པིན་སོགས་ཨུ་ཡོན་161རྒྱུན་ལས་ཨུ་ཡོན་དུ་བདམས།
མཇུག་སྒྲིལ་བའི་ཚོགས་ཆེན་ཐོག་《ཀྲུང་གོ་མི་དམངས་ཆབ་སྲིད་གྲོས་མོལ་ཚོགས་འདུ་སི་ཁྲོན་ཞིང་ཆེན་གྱི་སྐབས་བཅུ་གཉིས་པའི་ཨུ་ཡོན་ལྷན་ཁང་གི་གྲོས་ཚོགས་ཐེངས་དང་པོའི་གྲོས་ཆོད།》དང་《ཀྲུང་གོ་མི་དམངས་ཆབ་སྲིད་གྲོས་མོལ་ཚོགས་འདུ་སི་ཁྲོན་ཞིང་ཆེན་གྱི་སྐབས་བཅུ་གཉིས་པའི་ཨུ་ཡོན་ལྷན་ཁང་གྲོས་གཞི་ཞིབ་བཤེར་ཨུ་ཡོན་ལྷན་ཁང་གི་སྐབས་བཅུ་གཉིས་པའི་གྲོས་ཚོགས་ཐེངས་དང་པོའི་གྲོས་གཞི་ཞིབ་བཤེར་གནས་ཚུལ་གྱི་སྙན་ཞུ།》ལ་གྲོས་འཆམ་བྱུང་།
ཝང་ཏུང་མིང་གིས་མཇུག་སྒྲིལ་ཚོགས་ཆེན་ཐོག་གསུང་བཤད་གནང་བར་མ་ཟད། ཀྲུང་གུང་སི་ཁྲོན་ཞིང་ཨུའི་ཚབ་མཛད་དེ་གསར་དུ་བདམས་ཐོན་བྱུང་བའི་ཞིང་ཆེན་སྲིད་གྲོས་ཀྱི་འགོ་ཁྲིད་ཚན་ཁག་ལ་རྟེན་འབྲེལ་ཞུས་པ་དང་། སྐབས་བཅུ་གཅིག་པའི་ཞིང་ཆེན་སྲིད་གྲོས་ཀྱི་འགོ་ཁྲིད་ཚན་ཁག་དང་ཨུ་ཡོན་ཡོངས། དེ་མིན་ལས་གནས་དང་བྲལ་བའི་ཀྲུའུ་ཞི་གཞོན་པར་ལྷག་བསམ་ཟོལ་མེད་ཀྱིས་བཀའ་དྲིན་ཆེ་ཞུས། ཁོང་གིས་ཀྲུང་གུང་ཚོགས་ཆེན་བཅོ་བརྒྱད་པའི་ཚུན་ནས། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཀྲུང་གུང་ཀྲུང་དབྱང་གིས་བརྟན་བརླིང་དབུ་ཁྲིད་འོག ཞིང་ཨུས་ཞིང་ཆེན་ཡོངས་ཀྱི་རིགས་སོ་སོའི་མི་དམངས་སྣེ་ཁྲིད་ཅིང་། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་མཛུབ་སྟོན་ནན་མོ་བྱས་ཏེ། གནས་ལྔ་གཞི་གཅིག་གི་སྤྱིའི་བཀོད་འདོམས་ཕྱོགས་བསྡུས་སྐུལ་འདེད་དང་ཁྱོན་ཡོངས་བཞིའི་འཐབ་ཇུས་བཀོད་སྒྲིག་མཐུན་སྦྱོར་སྐུལ་འདེད་བྱས་པ་དང་། འཕེལ་རྒྱས་ཀྱི་འདུ་ཤེས་གསར་པ་ལག་བསྟར་ནན་མོ་དང་འཕེལ་རྒྱས་ཀྱི་འཐབ་ཇུས་ཆེན་མོ་གསུམ་ལག་བསྟན་ཟབ་སྤེལ་བྱས། མཆོང་བརྒལ་གཉིས་ཧུར་ཐག་སྐུལ་འདེད་དང་སི་ཁྲོན་བཅོས་སྐྱོང་དང་དར་སྤེལ་གཏོང་བའི་བྱ་གཞག་སོ་སོར་སྐུལ་འདེད་བཏང་ནས་གལ་ཆེའི་གྲུབ་འབྲས་གསར་པ་བླངས། ཆེས་སྤྱིར་བཏང་མིན་པའི་འབད་འཐབ་ལོ་རྒྱུས་ཀྱི་བརྒྱུད་རིམ་འདིར་ཕྱིར་རྟོག་བྱས་ཚེ། ང་ཚོར་ཆེས་སེམས་འགུལ་ཐེབས་ཤོས་ནི་སི་ཁྲོན་གྱི་དཔལ་འབྱོར་དངོས་ཤུགས་སྐས་རིམ་གསར་པ་ཞིག་ཏུ་འཛེགས་ཏེ་འཕེལ་རྒྱས་ཀྱི་གཏིང་ཤུགས་ཆེན་པོ་དང་གོང་འཕེལ་གྱི་བར་སྟོང་རྒྱ་ཆེན་པོ་མངོན་པ་དང་། ང་ཚོ་དགའ་འོས་པ་ཞིག་ནི་ཞིང་ཆེན་ཡོངས་ཀྱི་མི་དམངས་ཀྱི་ཐོབ་སེམས་དང་སྐྱིད་སྣང་། དེ་མིན་བདེ་འཇགས་ཉམས་སྣང་མངོན་གསལ་ངང་འཕར་སྣོན་བྱུང་ཞིང་། ཏང་ཡོན་ལས་བྱེད་པའི་བསམ་པའི་ཉམས་འགྱུར་གྱི་རྣམ་པ་གསར་པ་ཞིག་ཆགས་པ་དེ་ཡིན་པ་རེད། ང་ཚོས་ཆེས་བརྗེད་པར་དཀའ་བ་ནི་ཞིང་ཆེན་སྲིད་གྲོས་ཀྱིས་ཐོག་མཐའ་བར་གསུམ་དུ་ཞིང་ཨུ་དང་སྐྱིད་སྡུག་མཉམ་མྱོང་། བློ་ཁ་གཅིག་མཐུན་གྱིས་སི་ཁྲོན་བཅོས་སྐྱོང་དང་དར་སྤེལ་གྱི་བྱ་གཞག་ལ་བྱས་རྗེས་གལ་ཆེན་བཞག་པ་རེད་ཅེས་ནན་གྱིས་བསྟན།
ཝང་ཏུང་མིང་གིས་ཞིང་ཆེན་ཡོངས་ཀྱི་སྲིད་གྲོས་ཀྱི་རིམ་པ་སོ་སོའི་རྩ་འཛུགས་དང་ཟབ་ཞུགས་བྱས་པའི་ལས་ཁུངས་སོ་སོ། རྒྱ་ཆེའི་ཨུ་ཡོན་རྣམས་ཀྱིས་ཡང་དག་པའི་ཆབ་སྲིད་ཁ་ཕྱོགས་རྒྱུན་འཁྱོངས་བྱས་ཏེ། རང་འགུལ་གྱིས་སྤྱི་ལ་ཞབས་ཞུ་བསྒྲུབ་པ་དམིགས་སུ་འཛིན་པ་དང་ཁྱོན་ཡོངས་ནས་རང་ངོས་ཀྱི་འཛུགས་སྐྲུན་ལ་ཤུགས་སྣོན། དམངས་ཡོངས་ཀྱི་སྟོབས་ཤུགས་གཅིག་བསྡུ་བྱས་ནས་ཀྲུང་གོའི་ཕུགས་འདུན་གྱི་སི་ཁྲོན་ལེའུ་བྲི་བར་མཉམ་དུ་འབད་པ་བྱ་དགོས། རིམ་པ་སོ་སོའི་ཏང་ཨུས་གོམ་དང་མདུན་སྤོས་ཀྱིས་སྲིད་གྲོས་ལས་ཀའི་འགོ་ཁྲིད་ལ་ཤུགས་སྣོན་བྱས་ཏེ་མི་དམངས་སྲིད་གྲོས་ཀྱིས་རྩ་ཁྲིམས་དང་བཅའ་ཁྲིམས། སྲིད་གྲོས་སྒྲིག་སྲོལ་ལྟར་རང་ཚུགས་འགན་ཁུར་དང་མཐུན་སྦྱོར་གཅིག་མཐུན་གྱིས་ལས་ཀ་སྤེལ་བར་རྒྱབ་སྐྱོར་བྱ་དགོས་པར་མ་ཟད། རང་རྟོག་གིས་སྲིད་གྲོས་ཀྱི་དམངས་གཙོའི་ལྟ་སྐུལ་དང་ལེན་དང་ཚད་མཐོན་པོས་སྲིད་གྲོས་ཀྱི་འགོ་ཁྲིད་ཚན་ཁག་དང་ལས་བྱེད་པའི་རུ་ཁག་འཛུགས་སྐྲུན་ལ་མཐོང་ཆེན་བྱས་ཏེ་སྲིད་གྲོས་ཀྱིས་འོས་འགན་ལག་བསྟར་བྱེད་པར་ཆ་རྐྱེན་ལེགས་པོ་བསྐྲུན་དགོས་ཞེས་བསྟན།།
ཞེས་རོང་ཆེན་ལྷ་རྒྱལ་དཔལ་གྱིས་གངས་ལྗོངས་ཉི་གཞོན་དྲ་བ་ལས་བཏུས་སོ།

robotstxt: allowed

filter: keep


text:
སྤུ་རྒྱལ་རིམ་བྱོན་གྱི་གདུང་རབས་མདོར་བསྡུས།
- །
- མིག་དམར།, 11 ཟླ་བརྒྱད་པ། 2009 15:32
- ། རྩོམ་རིག་མེ་ལོང༌།
སྤུ་རྒྱལ་བཙན་པོའི་གདུང་རྒྱུད་ཀྱི་རྒྱལ་རབས་བགྲངས་ཚུལ་སྐོར་ལ། བོད་ཀྱི་ལོ་རྒྱུས་དེབ་ཐེར་རྣམས་ལས་བཤད་ཚུལ་མི་འདྲ་བ་འགའ་ཞིག་བྱུང་འདུག་སྟེ། ཏུང་ཧོང་གི་གཏེར་ཡིག་ནང་དུ་རྒྱལ་རབས་སོ་སོའི་ཡབ་ཡུམ་གྱི་མཚན་དང་བཅས་པ་གསལ་པོར་འཁོད་ཡོད་པ་འདི་ནི་《ཆོས་འབྱུང་མཁས་པའི་དགའ་སྟོན་གྱིས་རྒྱལ་རབས་བགྲངས་ཚུལ་སྐོར་དང་ཅུང་ཟད་མི་འདྲ་བ་ཙམ་ལས་དོན་གཞན་རྣམས་ཕལ་ཆེར་གཅིག་མཐུན་དུ་འདུག དེ་བས་འདིར་སྤུ་རྒྱལ་གྱི་གདུང་རབས་རྣམས་ཆོས་འབྱུང་མཁས་པའི་དགའ་སྟོན་ལ་གཞི་བཟུང་ནས་རྒྱལ་རབས་སོ་སོའི་མཚན་དང་གོ་རིམ་རྣམས་འགོད་དོ།
གཅིག གནམ་གྱི་ཁྲི་བདུན།
སྲིད་སྐྱོང་གི་དུས་ཚོད་སྤྱི་ལོའི་སྔོན་གྱི་360ནས་སྤྱི་ལོའི་སྔོན་གྱི་84ལོ་བར།
1. སྤུ་རྒྱལ་ཐོག་མ་གཉའ་ཁྲི་བཙན་པོ་ནི། སྤྱི་ལོའི་སྔོན་གྱི་417ལོའི་ཤིང་བྱི་ལོར། སྤུ་བོའི་ཡུལ་དུ་ཡབ་ཐེ་རང་མང་སྙ་ཨུ་བེ་ར་དང༌། ཡུམ་མོ་བཙུན་བྱ་བ་གཉིས་ལ་སྲས་དགུ་འཁྲུངས་པའི་ཐ་ཆུང་དེ་ཡིན་ལ། སྐུ་ནར་སོན་པ་དང་ཐུགས་རྒྱུད་གྱོང་ཞིང་སྟོབས་རྩལ་ཆེ་སྟབས་ཡུལ་དཔོན་དང་འཐབ་འཛིང་བྱས། མཐར་སྤུ་བོ་ནས་ཡུལ་བུད་དེ་བོད་དུ་ཕྱིན། ལམ་བར་དུ་བོད་ཀྱི་རྒྱལ་ཕྲན་གྱི་གཉའ་གནོན་འོག་ནས་བྲོས་བྱོལ་བྱས་དེ་མགོན་དང་དཔུང་གཉེན་བཙལ་བའི་བོད་མི་ཁག་གཅིག་དང་འཕྲད་པ་དེ་དག་དང་བསྡོངས་ནས་བོད་ཡུལ་དུ་ཕྱིན། ཐོག་མར་བོད་ཀྱི་རྒྱལ་ཕྲན་དེ་ཉིད་དབང་དུ་བསྡུས། སྤྱི་ལོའི་སྔོན་གྱི་360 ལོར་བོད་ཀྱི་རྒྱལ་པོ་ཐོག་མ་གྱུར། སྐུ་མཁར་ཡུམ་བུ་བླ་སྒང་བརྩིགས། དེ་ནས་ཞང་ཞུང་ཕུད་པའི་བོད་ཀྱི་ཡུལ་གྲུ་ཕལ་མོ་ཆེ་དབང་དུ་བྱས། བོད་ཀྱི་བཙན་པོ་ཞེས་པའི་མཚན་སྙན་ཐོག་མར་བཞེས། མཆན་ཁེབས་ཀྱི་བློན་ཆེན་ལ་ལྷོ་དང་སྙགས་གཉིས་ཀྱིས་བྱས། བོན་པོ་མཚེ་མི་སྨུ་རྒྱལ་དང༌། ཙོ་མི་ཕྱག་གར་གཉིས་སྐུ་གཤེན་དུ་བསྟེན། ཕྱིང་བ་སྟག་རྩེར་ཕེབས་ཏེ་ཁྲིམས་དང་ལས་ཀའི་སྒྲིག་གཞི་བཟོས། གནམ་མུག་མུག་གམ་མུ་ཚོ་བཟའ་བྱ་བ་ཁབ་ཏུ་བཞེས། སྲས་མུ་ཁྲི་བཙན་པོ་འཁྲུངས་སྐབས་དེར་སྐུ་ན་བགྲེས་པོར་སླེབས་སྟབས་སྲས་ཀྱིས་ཆིབས་ཁ་ཐུབ་ཙམ་ན་སྤྱི་ལོའི་སྔོན་གྱི་345པའི་ཤིང་ཕག་ལོར་སྐུ་གཤེགས་སོ།
2. སྤུ་རྒྱལ་གཉིས་པ་མུ་ཁྲི་བཙན་པོ་ ནི། ཡབ་གཉའ་ཁྲི་བཙན་པོ་དང་ཡུམ་མུ་ཚོ་བཟའ་འམ་གནམ་མུག་མུག་གཉིས་ཀྱི་སྲས་སུ་སྤྱི་ལོའི་སྔོན་གྱི་355པའི་མེ་སྟག་ལོར་སྐུ་འཁྲུངས། སྐུ་གཤེན་གཅོའུ ་ལན་ཚས་མཛད། གསས་ཁང་ཁོ་མ་ནེ་ཆུང་བཞེངས། བོན་གཤེན་ནམ་མཁའ་སྣང་བའི་མདོག་ཅན་ལས་ཁྲོ་བོ་དབང་ཆེན་གྱི་རྒྱུད་ཞུས། ལྷ་རི་གྱང་ཐོ་ལ་བསྒྲུབ་པ་བྱས། ཞང་ཞུང་ནས་མཁས་པ་ཆེན་པོ་བརྒྱ་རྩ་བརྒྱད་གདན་དྲངས། བོད་དུ་བོན་གྱི་འདུ་གནས་ཆེན་པོ་སུམ་ཅུ་རྩ་བདུན་བཙུགས། བོད་ཀྱི་ཡིག་གཟུགས་ལ་ལེགས་བཅོས་ཐེངས་དང་པོ་བྱས། སྤྱི་སྔོན་272པའི་ས་གླང་ལོར་སྐུ་གཤེགས།
3. སྤུ་རྒྱལ་གསུམ་པ་དིང་ཁྲི་བཙན་པོ་ནི། ཡབ་མུ་ཁྲི་བཙན་པོ་དང་ཡུམ་ས་བཟའ་དིང་དིང་མ་གཉིས་ཀྱི་སྲས་སུ་འཁྲུངས། སྐུ་གཤེན་གཅེ་སྨིན་དཀར་གྱིས་མཛད། གསས་མཁར་ཁོ་མ་ཡང་རྩེ་བཞེངས། སོ་བཟའ་ཐམ་ཐམ་མ་ཁབ་ཏུ་བཞེས།
4. སྤུ་རྒྱལ་བཞི་པ་སོ་ཁྲི་བཙན་པོ་ནི། ཡབ་དིང་ཁྲི་བཙན་པོ་དང་ཡུམ་སོ་བཟའ་ཐམ་ཐམ་མ་གཉིས་ཀྱི་སྲས་སུ་སྐུ་འཁྲུངས། སྐུ་གཤེན་གཅེ་འོད་དཀར་གྱིས་མཛད། གསས་མཁར་རྨུ་ར་དགུ་ཁྱུང་བཞེངས། དགོ་བཟའ་མེར་མེར་མ་ཁབ་ཏུ་བཞེས།
5. སྤུ་རྒྱལ་ལྔ་པ་མེར་ཁྲི་བཙན་པོ་ནི། ཡབ་སོ་ཁྲི་བཙན་པོ་དང༌། ཡུམ་དགོ་བཟའ་མེར་མེར་མ་གཉིས་ཀྱི་སྲས་སུ་འཁྲུངས། སྐུ་གཤེན་མཚེ་མི་ཟུང་སྨན་གྱིས་བྱས། གསས་མཁར་ཟོ་བོ་ཁྱུང་ལག་བཞེངས། གདགས་ལྷ་དཀར་མོ་ཁབ་ཏུ་བཞེས།
6. སྤུ་རྒྱལ་དྲུག་པ་གདགས་ཁྲི་བཙན་པོ་ནི། ཡབ་མེར་ཁྲི་བཙན་པོ་དང་ཡུམ་གདགས་ལྷ་དཀར་མོ་གཉིས་ཀྱི་སྲས་སུ་འཁྲུངས། སྐུ་གཤེན་དག་པ་མི་ཆེན་གྱིས་མཛད། གསས་ཁང་གཡུང་དྲུང་ལྷ་རྩེ་བཞེངས། སྲིབས་ལྷ་སྔོན་མོ་ཁབ་ཏུ་བཞེས།
7. སྤུ་རྒྱལ་བདུན་པ་སྲིབས་ཁྲི་བཙན་པོ་ནི། ཡབ་གདགས་ཁྲི་བཙན་པོ་དང་ཡུམ་སྲིབས་ལྷ་སྔོན་མོ་གཉིས་ཀྱི་སྲས་སུ་འཁྲུངས། སྐུ་གཤེན་གཅེའུ་ཞལ་དཀར་གྱིས་མཛད། གསས་ཁང་ཁོ་མ་རུ་རིང་བཞེངས། ས་བཙན་ཀླུ་རྗེ་ཁབ་ཏུ་བཞེས། སྤྱི་ལོའི་སྔོན་གྱི་84པའི་མེ་བྱ་ལོར་སྐུ་གཤེགས། འདི་ཡན་གྱི་རྒྱལ་རབས་རྣམས་སྐུ་གཤེགས་པའི་ཚེ་སྤྱི་བོའི་རྨུ་ཐག་ལ་འཇུས་ནས་སྐུ་ཕུང་ས་ལ་མ་བཞག་པར་གནམ་དུ་གཤེགས་པའི་ཕྱིར་ན་གནམ་གྱི་ཁྲི་བདུན་ཞེས་པའི་མཚན་བྱུང་བར་གྲགས་ཀྱང༌། དོན་དུ་སྐུ་ཕུང་མེ་ལ་བསྲེགས་པའི་དུ་བ་གནམ་དུ་སོང་བ་ལ་དེ་ལྟའི་ཟེར་སྲོལ་བྱུང་བར་མིན་ནམ་སྙམ།
གཉིས། སྟོད་ཀྱི་སྟེང་གཉིས།
སྲིད་སྐྱོང་གི་དུས་ཚོད་སྤྱི་ལོའི་སྔོན་གྱི་84ལོ་ནས་སྤྱི་ལོའི་སྔོན་གྱི་31བར།
1. སྤུ་རྒྱལ་བརྒྱད་པ་གྲི་གུམ་བཙན་པོ་ནི། ཡབ་སྲིབས་ཁྲི་བཙན་པོ་དང་ཡུམ་ས་བཙུན་ཀླུ་རྗེ་གཉིས་ཀྱི་སྲས་སུ་སྐུ་འཁྲུངས། སྐུ་གཤེན་གཅེའུ་ཚེམས་དཀར་གྱིས་མཛད། གསས་མཁར་ས་ལེ་བྱེའུ་ཚང་བཞེངས། ཀླུ་སྲིང་མེར་ལྕམ་ཁབ་ཏུ་བཞེས། སྤྱི་ལོའི་སྔོན་གྱི་84པ་མེ་བྱི་ལོར་རྒྱལ་པོའི་ཁྲི་འཛིན། དུས་སྐབས་དེར་སྤུ་རྒྱལ་གྱི་མངའ་ཁོངས་སུ་ཡོད་པའི་རྒྱལ་ཕྲན་རྣམས་སྟོབས་ཤུགས་ཆེན་པོར་ཆགས་སྟབས། གཙང་གི་རྒྱལ་ཕྲན་ལོ་ངམ་དང་དེ་ཕྱོགས་ཀྱི་བོན་པོ་རྣམས་ཀྱིས་རྒྱལ་སྲིད་ལ་ཐེ་གཏོགས་བྱས་པས་རྒྱལ་པོས་གཡུང་དྲུང་བོན་བསྟན་བསྣུབས། དེའི་ཚེ་སྟག་གཟིག་གི་གུ་ར་ཝ་ཏ་ཞེས་པའི་ཡུལ་ནས་སྟག་གཟིག་ཡུལ་གྱི་ཆོས་ལུགས་བོད་དུ་བསྒྱུར་ཏེ་རྒྱལ་པོའི་བླ་མཆོད་དུ་བཀུར། ཁ་ཆེའི་ཡུལ་དུ་དཔུང་འཇུག་བྱས་ཏེ་གཡུལ་ལས་རྒྱལ། ཕྱིར་བོད་དུ་ལོག་པའི་ལམ་དུ་གཙང་གི་མྱང་ཡུལ་དུ་སླེབས་པ་དང༌། རྒྱལ་ཕྲན་ལོ་ངམ་གྱིས་གཡོ་ཐབས་ཀྱིས་བསུ་བའི་མཛད་སྒོའི་ཁྲོད་དུ་མདའ་འཕངས་ཏེ་སྤྱི་ལོའི་སྔོན་གྱི་81ལྕགས་བྱི་ལོར་རྒྱལ་པོ་བཀྲོངས། སྤུར་ཟངས་ཀྱི་གའུ་ནང་དུ་བཅུག་སྟེ་ཉང་ཆུའི་ནང་དུ་བསྐྱུར། དམག་རྣམས་ཕམ་པར་བྱས་ཏེ་སྤུ་རྒྱལ་གྱི་རྒྱལ་སྲིད་འཕྲོགརྒྱལ་སྲས་རྣམས་སྤུ་ཀོང་སོགས་ཀྱི་ཡུལ་དུ་བྲོས། སྲས་མོ་བཙན་དབང་གིས་ཆུང་མར་གྱུར། བཙུན་མོ་གཡོག་ཏུ་བཀོལ། བོད་ཀྱི་རྒྱལ་སྲིད་ལོ་བཅུ་གསུམ་ཙམ་ལ་ལོ་ངམ་གྱིས་བཟུང༌།
2. སྤུ་རྒྱལ་དགུ་པ་སྤུ་ལྡེའུ་གུང་རྒྱལ་ནི། ཡབ་གྲི་གུམ་བཙན་པོ་དང་ཡུམ་ཀླུ་སྲིང་མེར་ལྕམ་གཉིས་ཀྱི་སྲས་སུ་འཁྲུངས། སྐུ་ན་གཞོན་པའི་སྐབས་སུ་ཡབ་རྒྱལ་པོ་ཉིད་ལོ་ངམ་གྱིས་བཀྲོངས་ཏེ་རྒྱལ་སྲིད་ཤོར་སྟབས་སྤུ་བོའི་ཡུལ་དུ་བྲོས་བྱོལ་ལ་ཕེབས། ཡུལ་དེའི་རྗེ་བོར་བཀུར། དེ་ནས་ལོ་ངོ་བཅུ་ལྷག་ཙམ་གྱི་རྗེས་སུ་སྤུ་རྒྱལ་གྱི་ཉེ་ཚན་དུ་གྱུར་པ་བཀྲགས་ཀྱི་རུས་ལ་གཏོགས་པའི་བློན་པོ་རུ་ལས་སྐྱེས་དང་དཔུང་སྡེབ་བྱས་ནས་གཙང་ཁུལ་དུ་དམག་དྲངས། མཁར་ཉང་རོ་ཤམ་པོ་རྩེ་ནས་ཕར། ལོ་ངམ་འཁོར་དང་བཅས་པ་བསད་དེ་སྤྱི་ལོའི་སྔོན་གྱི་68པའི་ཆུ་གླང་ལོར་སླར་ཡང་སྤུ་རྒྱལ་གྱི་རྒྱལ་སྲིད་ཐོབ། ཞང་ཞུང་གི་ཡུལ་ནས་ཁྱུང་ཕོ་མུ་ཁྱུང་རྒྱན་དང༌། ལྷ་ཁྱུང་རྒྱན་སྐུ་མཆེད་གཉིས་གདན་དྲངས་ནས་བོན་གྱི་བསྟན་པ་སླར་ཡང་དར་བར་བྱས། ཕྱིང་བ་སྟག་རྩེ་རུ་སྐུ་མཁར་དངོས་སུ་བརྩིགས། སྐུ་གཤེན་གཅེ་གཉའ་བཞེད་ཀྱིས་བྱས་གསས་ཁང་ཁྲི་སྐོར་བཞེངས། འོམ་ཐང་སྨན་མཚོ་ཁབ་ཏུ་བཞེས། སྐབས་དེ་ནི་བཟོ་ལས་ལག་རྩལ་དང་ཞིང་ལས་ཐོན་སྐྱེད་ཀྱི་སྐོར་ལ་ཡར་ཐོན་ཆེ་ཤོས་ཀྱི་དུས་རབས་ཤིག་ཡིན། འདི་གཉིས་ལ་སྟོད་ཀྱི་སྟེང་གཉིས་ཟེར་བའང་སྤུ་རྒྱལ་གྱི་སྲིད་དབང་སྟོང་བའི་བར་སྐབས་ཀྱི་སྔོན་རྗེས་སུ་བྱུང་བའི་རྒྱལ་པོ་གཉིས་ཡིན་པའི་ཕྱིར་ན་མིང་དེ་ལྟར་དུ་བྱུང་བར་སྣང༌།
གསུམ། ས་ཡི་ལེགས་དྲུག
སྲིད་སྐྱོང་གི་དུས་ཚོད་སྤྱི་ལོའི་སྔོན་གྱི་31ལོ་ནས་སྤྱི་ལོ་142ལོའི་བར།
1. སྤུ་རྒྱལ་བཅུ་པ་ཨེ་ཤོ་ལེགས་ནི། ཡབ་སྤུ་ལྡེའུ་གུང་རྒྱལ་དང་ཡུམ་འོམ་ཐང་སྨན་མཚོ་གཉིས་ཀྱི་སྲས་སུ་འཁྲུངས། སྐུ་གཤེན་སྟོབས་ར་ཤིབས་ཤང་གིས་མཛད། གསས་ཁང་ས་ལེ་ལྗོན་ཕྱུག་བཞེངས། རྨུ་ལྕམ་བྲ་མ་ཁབ་ཏུ་བཞེས།
2. སྤུ་རྒྱལ་བཅུ་གཅིག་པ་དེ་ཤོ་ལེགས་ནི། ཡབ་ཨེ་ཤོ་ལེགས་དང༌། ཡུམ་རྨུ་ལྕམ་བྲ་མ་གཉིས་ཀྱི་སྲས་སུ་འཁྲུངས། སྐུ་གཤེན་མི་མོ་ཆུང་གིས་མཛད། གསས་ཁང་ཁོ་མ་ཡང་རྩེ་བཞེངས། ཀླུ་ལྕམ་མེར་མ་ཁབ་ཏུ་བཞེས།
3. སྤུ་རྒྱལ་བཅུ་གཉིས་པ་ཐི་ཤོ་ལེགས་ནི། ཡབ་དེ་ཤོ་ལེགས་དང༌། ཡུམ་ཀླུ་ལྕམ་མེར་མ་གཉིས་ཀྱི་སྲས་སུ་འཁྲུངས། སྐུ་གཤེན་འཛིན་བོན་ཁོག་དེར་གྱིས་བྱས། གསས་ཁང་ས་ལེ་བང་བང་བཞེངས། བཙུན་མོ་གུང་སྨན་ཁབ་དུ་བཞེས།
4. སྤུ་རྒྱལ་བཅུ་གསུམ་པ་གོང་རུ་ལེགས་ནི། ཡབ་ཐི་ཤོ་ལེགས་དང༌། ཡུམ་བཙན་མོ་གུང་སྨན་གཉིས་ཀྱི་སྲས་སུ་འཁྲུངས། སྐུ་གཤེན་མཚེས་པ་གནམ་འདུལ་གྱིས་མཛད། གསས་ཁང་རིན་ཆེན་ཟུར་མང་བཞེངས། མཚོ་སྨན་འབྲོང་མ་ཁབ་ཏུ་བཞེས།
5. སྤུ་རྒྱལ་བཅུ་བཞི་པ་འབྲོང་ཞི་ལེགས་ནི། ཡབ་གོང་རུ་ལེགས་དང༌། ཡུམ་མཚོ་སྨན་འབྲོང་མ་གཉིས་ཀྱི་སྲས་སུ་འཁྲུངས། སྐུ་གཤེན་ལྷ་བོན་ཡེ་གཤེན་བདུད་འདུལ་གྱིས་མཛད། གནམ་སྨན་བུ་མོ་ཁབ་ཏུ་བཞེས།
6. སྤུ་རྒྱལ་བཅོ་ལྔ་པ་ཨི་ཤོ་ལེགས་ནི། ཡབ་འབྲོང་ཞི་ལེགས་དང༌། ཡུམ་གནམ་སྨན་བུ་མོ་གཉིས་ཀྱི་སྲས་སུ་འཁྲུངས། སྐུ་གཤེན་ཨ་ལ་དུན་ཅུག་གིས་མཛད། རྨུ་ལྕམ་རྨང་ལེགས་ཁབ་ཏུ་བཞེས། འདི་དྲུག་པོ་སྐུ་གཤེགས་པའི་ཚེ་བང་སོ་གཡའ་སྤང་མཚམས་སུ་བཏབ་པས་ན་ས་ཡི་ལེགས་དྲུག་ཟེར།
བཞི། ཆུ་ལ་ལྡེའུ་བརྒྱད།
སྲིད་སྐྱོང་གི་དུས་ཚོད་སྤྱི་ལོ་142ནས་སྤྱི་ལོ་341བར།
1. སྤུ་རྒྱལ་བཅུ་དྲུག་པ་ཟ་ནམ་ཟིན་ལྡེ་ནི། ཡབ་ཨི་ཤོ་ལེགས་དང༌། ཡུམ་རྨུ་ལྕམ་རྨང་ལེགས་གཉིས་ཀྱི་སྲས་སུ་འཁྲུངས། སྐུ་གཤེན་བོན་པོ་གཡུང་དྲུང་རྒྱལ་པོས་མཛད། མཚོ་སྨན་ཁྲི་དཀར་ཁབ་ཏུ་བཞེས།
2. སྤུ་རྒྱལ་བཅུ་བདུན་པ་འཕྲུལ་ནམ་གཞུང་བཙན་ལྡེ་ནི། ཡབ་ཟ་ནམ་ཟིན་ལྡེ་དང༌། ཡུམ་མཚོ་སྨན་ཁྲི་དཀར་གཉིས་ཀྱི་སྲས་སུ་འཁྲུངས། སྐུ་གཤེན་ཞང་ཞུང་མཚོ་མི་ཀུན་སྣང་གིས་མཛད། སེ་གཉན་མེར་མོ་ཁབ་ཏུ་བཞེས།
3. སྤུ་རྒྱལ་བཅོ་བརྒྱད་པ་སེ་སྣོལ་གནམ་ལྡེ་ནི། ཡབ་འཕྲུལ་ནམ་གཞུང་བཙན་ལྡེ་དང༌། ཡུམ་སེ་གཉན་མེར་མོ་གཉིས་ཀྱི་སྲས་སུ་འཁྲུངས། ཀླུ་མོ་མེར་མོ་ཁབ་ཏུ་བཞེས།
4. སྤུ་རྒྱལ་བཅུ་དགུ་པ་སེ་སྣོལ་པོ་ལྡེ་ནི། ཡབ་སེ་སྣོལ་གནམ་ལྡེ་དང༌། ཡུམ་ཀླུ་མོ་མེར་མོ་གཉིས་ཀྱི་སྲས་སུ་འཁྲུངས། སྐུ་གཤེན་ཞང་ཞུང་ཨ་སོ་གཙུག་ཕུད་ཀྱིས་མཛད། འོ་བཟའ་ཏེ་མོ་མཚོ་ཁབ་ཏུ་བཞེས།
5. སྤུ་རྒྱལ་ཉི་ཤུ་པ་ལྡེ་སྣོལ་ནམ་ནི། ཡབ་རྒྱལ་པོ་སེ་སྣོལ་པོ་ལྡེ་དང༌། ཡུམ་འོ་བཟའ་ཏེ་མོ་མཚོ་གཉིས་ཀྱི་སྲས་སུ་འཁྲུངས། སྐུ་གཤེན་ཞང་ཞུང་ཨ་ལ་དན་ཅིས་མཛད། ཁྲི་སྨན་རྗེ་མོ་ཁབ་ཏུ་བཞེས།
6. སྤུ་རྒྱལ་ཉེར་གཅིག་པ་ལྡེ་སྣོལ་པོ་ནི། ཡབ་རྒྱལ་པོ་སྡེ་སྣོལ་ནམ་དང༌། ཡུམ་ཁྲི་སྨན་རྗེ་མོ་གཉིས་ཀྱི་སྲས་སུ་འཁྲུངས། སྐུ་གཤེན་ཞང་ཞུང་དར་མ་ཧ་རེས་མཛད། ཁྲི་སེ་བཙུན་གཉན་མོ་ཞེས་པ་ཁབ་ཏུ་བཞེས།
7. སྤུ་རྒྱལ་ཉེར་གཉིས་པ་ལྡེ་རྒྱལ་པོ་ནི། ཡབ་ལྡེ་སྣོལ་པོ་དང༌། ཡུམ་ཁྲི་སེ་བཙུན་གཉན་མོ་གཉིས་ཀྱི་སྲས་སུ་འཁྲུངས། སྐུ་གཤེན་ཞང་ཞུང་ད་ས་ཧ་རིས་མཛད། སྨན་བཙུན་ལུག་སྐོང་ཁབ་ཏུ་བཞེས།
8. སྤུ་རྒྱལ་ཉེར་གསུམ་པ་ལྡེ་སྤྲིན་བཙན་ནི། ཡབ་ལྡེ་སྣོལ་པོ་དང༌། ཡུམ་སྨན་བཙུན་ལུག་སྐོང་གཉིས་ཀྱི་སྲས་སུ་འཁྲུངས། སྐུ་གཤེན་ཞང་ཞུང་མུ་ལ་མ་ཧོས་མཛད། གཉན་བཙུན་མང་མོ་རྗེ་ཁབ་ཏུ་བཞེས། འདི་དག་གི་བང་སོ་ཆུ་བོའི་གཞུང་དུ་བཏབ་པས་ཆུ་ལ་ལྡེ་བརྒྱད་ཅེས་གྲགས་སོ།
ལྔ། ཚིགས་ལ་བཙན་ལྔ།
སྲིད་སྐྱོང་གི་དུས་ཚོད་སྤྱི་ལོ341ནས་སྤྱི་ལོ་493བར།
1. སྤུ་རྒྱལ་ཉེར་བཞི་པ་རྒྱལ་ཏོ་རེ་ལོང་བཙན་ནི། ཡབ་ལྡེ་སྤྲིན་བཙན་དང༌། ཡུམ་གཉན་བཙུན་མང་མོ་རྗེ་གཉིས་ཀྱི་སྲས་སུ་འཁྲུངས། སྐུ་གཤེན་ཞང་ཞུང་ཏ་ར་ལ་ཧ་རེས་མཛད། ཐོན་མི་འབྲིང་པོ་རྒྱལ། སྣུབས་སྨན་ད་རེ། སྟོང་འདར་རྗེ་རྣམས་ཀྱིས་བློན་པོ་བྱས། འོ་མ་ལྡེ་བཟའ་ཁྲི་བཙན་བྱང་མ་ཁབ་ཏུ་བཞེས། བཙན་པོ་འདིའི་གཅུང་པོ་ལྟབ་ནག་ཅེས་པ་ཐང་མཚམས་སུ་ཕབ། དེའི་རྒྱུད་ལ་ཞང་ལྔ་གཅུང་པ་ཞེས་གྲགས་སོ།
2. སྤུ་རྒྱལ་ཉེར་ལྔ་པ་ཁྲི་བཙན་ནམ་ནི། ཡབ་རྒྱལ་ཏོ་རེ་ལོང་བཙན་དང༌། ཡུམ་འོ་མ་ལྡེའུ་བཟའ་ཁྲི་བཙུན་བྱང་མ་གཉིས་ཀྱི་སྲས་སུ་འཁྲུངས། སྐུ་གཤེན་ཞང་ཞུང་མུ་ལ་ཧ་རྒྱལ་གྱིས་མཛད། སྣུབས་གཉའ་དོར་གཙུག་དང༌། སྲས་ཁྲི་ཟུང་མོང་ཁོང་གིས་བློན་པོ་བྱས། སྨན་བཟའ་ཁྲི་དཀར་ཁབ་ཏུ་བཞེས།
3. སྤུ་རྒྱལ་ཉེར་དྲུག་པ་ཁྲི་སྒྲ་དཔུང་བཙན་ནི། ཡབ་ཁྲི་བཙན་ནམ་དང༌། སྨན་བཟའ་ཁྲི་དཀར་གཉིས་ཀྱི་སྲས་སུ་འཁྲུངས། སྐབས་དེར་ཡང་མུ་ལ་ཧ་རྒྱལ་གྱིས་སྐུ་གཤེན་མཛད། མགར་སྒྲ་ཛི་མུ་དང༌། ཐོན་མི་གླུ་མང་དྲེད་པོས་བློན་པོ་བྱས། སྨན་བཟའ་ཀླུ་སྟེང་ཁབ་ཏུ་བཞེས།
4. སྤུ་རྒྱལ་ཉེར་བདུན་པ་ཁྲི་ཐོག་རྗེ་བཙན་ནི། ཡབ་ཁྲི་སྒྲ་དཔུང་བཙན་དང༌། ཡུམ་སྨན་བཟའ་ཀླུ་སྟེང་གཉིས་ཀྱི་སྲས་སུ་འཁྲུངས། མགར་གཉའ་བཙན་ལྡེམ་བུ་དང༌། སྣུབས་སྐྱེས་ཐོག་རྗེ་མོར་བཙན་གྱིས་བློན་པོ་བྱས། རུ་ཡོང་བཟའ་སྟོང་རྒྱལ་མོ་མཚོ་ཁབ་ཏུ་བཞེས།
5. སྤུ་རྒྱལ་ཉེར་བརྒྱད་པ་ལྷ་ཐོ་ཐོ་རི་གཉན་བཙན་ནི། ཡབ་རྒྱལ་པོ་ཁྲི་ཐོག་རྗེ་བཙན་དང༌།
ཡུམ་རུ་ཡོང་བཟའ་སྟོང་རྒྱལ་མོ་མཚོ་གཉིས་ཀྱི་སྲས་སུ་སྤྱི་ལོ་406པའི་ཤིང་རྟ་ལོར་སྐུ་བལྟམས། སྐུ་གཤེན་གཅེའུ་གཡང་སྐྱེས་དང༌། མཚེ་མི་འདུ་འཕྲོ་གཉིས་ཀྱིས་བྱས། རྣོ་བཟའ་མང་དགའ་ཁབ་ཏུ་བཞེས། རྒྱལ་པོ་འདིའི་དུས་སུ་སྤྱི་ལོ་433པའི་ཆུ་བྱ་ལོར་བལ་པོའི་ཡུལ་ནས་པཎྜི་ཏ་བློ་སེམས་མཚོ་དང༌། ལོ་ཙཱ་བ་ཐི་ལེ་སེ་གཉིས་ཀྱིས་སྤང་ཀོང་ཕྱག་རྒྱ་པ་དང་མདོ་ཟ་མ་ཏོག་གི་གླེགས་བམ་གཉིས། གསེར་གྱི་མཆོད་རྟེན་གཅིག་མུ་དྲའི་ཕྱག་རྒྱ་ཞེས་པ་ནོར་བུའི་རིགས་ཀྱི་རྡོ་ལ་ཡིག་དྲུག་རང་བྱོན་ཅན་ཚད་ཁྲུ་གང་ཙམ་གཅིག ཙིན་ཏ་མ་ཎིའི་སྐོས་ཕོར་ཞེས་པ་བཅུ་གཅིག་ཞལ་ཡིད་བཞིན་ནོར་བུའི་གཟུགས་ཀྱི་སྐོས་ཕོར་གཅིག
སྙིང་པོ་ཡི་གེ་དྲུག་པ་བཅས་ཁྱེར་ནས་བོད་དུ་འོངས་ཏེ་ཕོ་བྲང་ཡུམ་བུ་བླ་སྒང་དུ་བཞུགས་པའི་སྤུ་རྒྱལ་ལྷ་ཐོ་ཐོ་རིའི་ཕྱག་ཏུ་ཕུལ། རྒྱལ་པོ་ངོ་མཚར་སྐྱེས་ཏེ་ཕོ་བྲང་གི་དཀོར་མཛོད་དུ་བཞུགས་སུ་གསོལ། གསེར་སྐྱེམས་དང་གཡུ་སྔོན་གྱིས་མཆོད་པ་བྱས། མཚན་གཉན་པོ་གསང་བ་ཞེས་གསོལ། རྒྱལ་པོས་ཕྱག་དང་བཀུར་བསྟི་རྒྱ་ཆེར་བྱས་པས་བོད་དུ་སངས་རྒྱས་ཆོས་ལུགས་ཀྱི་དབུ་དེ་ནས་བརྙེས་པར་རྩི་བའི་སྲོལ་བྱུང༌། སྤྱི་ལོ་493པའི་ཆུ་བྱ་ལོར་སྐུ་གཤེགས། དེ་ལྟར་བཙན་ལྔ་པོའི་མཆད་པའམ་བང་སོ་འཕྱིང་ལུང་དར་བ་ཐང་དུ་བཏབ་སྟེ་སྦྲ་འདྲ་བའི་ས་ཕུང་བྱས་ཡོད་དོ།


text:
༄༅། །དེ་རིང་ནི་བོད་མིའི་སྒྲིག་འཛུགས་ཀྱི་མང་གཙོ་དབུ་བརྙེས་ཏེ་མི་ལོ་ ༥༢ ཧྲིལ་པོ་འཁོར་བའི་དུས་དྲན་སྲུང་བརྩི་ཞུ་བའི་ཉིན་མོ་གལ་ཆེ་ཞིག་ཡིན། འཛམ་གླིང་གོ་ལ་ཆེན་པོ་འདིའི་ནང་མི་རིགས་དང་། ཡུལ་གོམས། གཤིས་ལུགས། ལོ་རྒྱུས། རིག་གཞུང་སོགས་མི་འདྲ་བའི་རྒྱལ་ཁབ་མང་པོ་ཞིག་ཡོད་པ་རྣམས་རང་རང་གི་གནས་སྟངས་དང་སྤྱི་ཚོགས་ཀྱི་འཕེལ་འགྲོས་ལས་ཆབ་སྲིད་ཀྱི་ལྟ་གྲུབ་ཐ་དད་པ་དུ་མ་ཞིག་བྱུང་ཡོད་ནའང་། མི་མང་གིས་དགའ་མོས་ཆེ་ཤོས་ནི་མང་གཙོའི་ལམ་ལུགས་ལ་བྱེད་བཞིན་ཡོད་ལ། དེའི་ཆེད་དུ་མི་མང་གིས་མི་རབས་ནས་མི་རབས་བར་ཚེ་སྲོག་བློས་གཏོང་གིས་འབད་བརྩོན་རབས་དང་རིམ་པ་བྱས་ནས་མང་གཙོའི་ཁེ་དབང་ལ་ལོངས་སུ་སྤྱོད་བཞིན་པའི་ལོ་རྒྱུས་ང་ཚོའི་མིག་གི་མཐོང་ཆོས་སུ་ཡོད་པ་འདི་ཡིན། འོན་ཀྱང་ང་ཚོ་བོད་མི་ཚོས་ལོངས་སུ་སྤྱོད་བཞིན་པའི་མང་གཙོའི་ཁེ་དབང་འདི་ནི་དེ་ལྟར་མིན་པར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་གང་ཉིད་ཀྱི་གདུལ་བྱ་གངས་ཅན་པ་ཡོངས་ཀྱི་འཕྲལ་ཕུགས་རྒྱང་གསུམ་གྱི་ཁེ་ཕན་ལ་ཐུགས་བརྩེ་བ་ཆེན་པོས་དགོངས་བཞེས་བླ་མེད་ཀྱིས་མང་གཙོ་ཡང་དག་པའི་ཁེ་དབང་ཡོངས་སུ་རྫོགས་པ་རྒྱ་ཆེའི་མང་ཚོགས་རང་གི་ལག་པར་དགྱེས་བཞིན་སྤྲོ་བཞིན་དུ་མར་གསོལ་རས་བསྩལ་ཏེ་སྔར་མ་གྲགས་པའི་ངོ་མཚར་རྨད་དུ་བྱུང་བའི་མཛད་འཕྲིན་ལ་མངོན་པར་བསྟོད་ཅིང་རྗེས་དྲན་ཞུ་བའི་དུས་ཚིགས་ཁྱད་པར་ཅན་ཞིག་ཆགས་ཡོད།
དེ་ཡང་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བོད་ལྗོངས་ཆོས་སྲིད་ལུགས་གཉིས་ཀྱི་ཐུགས་འགན་བདག་གིར་བཞེས་པ་དང་དུས་མཚུངས་བོད་ཀྱི་ཆབ་སྲིད་འཛིན་སྐྱོང་གི་འགྲོ་ལུགས་གང་ཅིར་དེང་དུས་རང་དབང་མང་གཙོའི་ལམ་བཟང་དང་མཐུན་པ་ཡོང་ཐབས་སྒྱུར་བཀོད་སླད། ལེགས་བཅོས་ལས་ཁུངས་གསར་འཛུགས་གནང་བས་མཚོོན་རང་དབང་མང་གཙོའི་ལམ་ཕྱོགས་སུ་གོམ་པ་རིམ་བགྲོད་གནང་རྒྱུའི་འབད་བརྩོན་མཛད་ཡོད་ཀྱང་། སྐབས་དེར་རྒྱ་གཞུང་གི་བཙན་འཛུལ་དང་སུན་གཙེར་སྣ་ཚོགས་ལ་བརྟེན་ནས་ཐུགས་རེ་བཞིན་སྒྲུབ་གནང་མཛད་རྒྱུའི་གོ་སྐབས་བྱུང་མེད། འོན་ཀྱང་བཙན་བྱོལ་དུ་ཕེབས་མ་ཐག་མགོན་པོ་གང་ཉིད་ཀྱི་ཞབས་རྗེས་སུ་འབྱོར་བའི་བོད་མི་རྣམས་ས་ཕྱོགས་གང་ས་ནས་གནས་མཆོག་རྡོ་རྗེ་གདན་དུ་འདུ་འཛོམས་ཀྱིས་མནའ་གན་མཐུ་མོ་ཆེ་འབུལ་སྐབས། མང་ཚོགས་ཀྱི་འཐུས་མི་འདེམས་བསྐོ་བྱེད་དགོས་པའི་བཀའ་སློབ་སྤྱི་ཕེབས་དགོངས་དོན་ལྟར། ཕྱི་ལོ་ ༡༩༦༠ ཟླ་ ༩ ཚེས་ ༢ ཉིན་བོད་མི་མང་སྤྱི་འཐུས་སྐབས་དང་པོས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་༸སྐུ་དྲུང་དུ་ལས་འཁུར་དམ་བཅའ་ཕུལ་བ་ནས་བཟུང་བོད་ལྗོངས་མང་གཙོའི་ལམ་བཟང་དབུ་བརྙེས་ཤིང། དེ་རྗེས་མ་འོངས་བོད་ཀྱི་རྩ་ཁྲིམས་ཟིན་བྲིས་སྔ་རྗེས་གསལ་བསྒྲགས་བསྐྱངས་གནང་མཛད་པ་མ་ཟད། གོམ་པ་རིམ་སྤོས་དང་ཐེག་པ་རིམ་འཛེགས་ཀྱིས་ལོ་མང་རིང་ཉམས་མྱོང་རིམ་གསོག་བརྒྱུད་ཕྱི་ལོ་ ༡༩༩༡ ལོར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་སྐབས་བཅུ་གཅིག་པའི་བོད་མི་མང་སྤྱི་འཐུས་ལྷན་ཚོགས་ཀྱི་གྲུབ་ཆ་གྲངས་སྤར་དང་འབྲེལ་མང་གཙོའི་ལམ་སྲོལ་མཚན་ཉིད་ཚང་ཞིང་ཆ་ལག་ལྡན་པའི་ལམ་ཕྱོགས་སུ་བསྐྱོད་ཐབས་ཀྱི་བཙན་བྱོལ་བོད་མིའི་བཅའ་ཁྲིམས་དང་སྒྲིག་གཞི་ཁག་གཏན་འབེབས་དང་། བཀའ་བློན་བསྐོ་གཞག་གནང་ཕྱོགས་ལ་འགྱུར་བ། བོད་མི་མང་སྤྱི་འཐུས་ལྷན་ཚོགས་འདི་བཞིན་མིང་དོན་མཚུངས་པའི་ཁྲིམས་བཟོ་ལྷན་ཚོགས་སུ་བསྒྱུར་གནང་མཛད་པ་དང་། ཕྱི་ལོ་ ༢༠༠༡ ལོ་ནས་བཟུང་བཀའ་བློན་ཁྲི་པ་མང་ཚོགས་ཀྱིས་ཐད་ཀར་འོས་འདེམས་ཀྱི་ལམ་སྲོལ་གཏོད་གནང་མཛད་ཅིང། ལྷག་པར་ཕྱི་ལོ་ ༢༠༡༡ ལོའི་ནང་མགོན་པོ་གང་གི་ཆབ་སྲིད་དང་འཛིན་སྐྱོང་གི་སྐུ་དབང་ཆ་ཚང་མི་མང་ནས་ཐད་ཀར་འོས་འདེམས་བྱས་པའི་འགོ་འཁྲིད་རྣམས་ལ་རྩིས་སྤྲོད་གནང་བ་བཅས་ནི་༸གོང་ས་༸སྐྱབས་མགོན་ཆེན་པོ་མཆོག་གིས་བོད་དང་བོད་མིའི་འཕྲལ་ཕུགས་རྒྱང་གསུམ་གྱི་བདེ་ཐབས་སླད་དེ་སྔོན་སུས་ཀྱང་བློ་ཡུལ་དུ་ཡང་འཁོར་མ་མྱོང་བའི་རླབས་ཆེན་གྱི་མཛད་འཕྲིན་ཞིག་ཡིན།
དེ་རིང་ནི་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཆབ་སྲིད་དང་འཛིན་སྐྱོང་གི་སྐུ་དབང་ཡོངས་རྫོགས་མི་མང་ནས་འོས་འདེམས་བྱས་པའི་འགོ་འཁྲིད་ལ་རྩིས་སྤྲོད་མཛད་ནས་ལོ་གཅིག་ལྷག་ཙམ་སོང་ཞིང། དུས་ཡུན་དེའི་རིང་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་ཐུགས་ཀྱི་དགོངས་གཞི་ལྟར་བཙན་བྱོལ་བོད་མིའི་སྒྲིག་འཛུགས་མ་ལག་གི་ཞུ་སྒོ་སྔར་བས་ཚགས་ཚུད་འབྱུང་ཐབས་སུ་འབད་བཞིན་པའི་གནས་བབས་སུ་ཡོད་པ་འདི་དག་ནི་རང་རེ་བོད་མི་རྣམས་དགའ་སྤྲོ་སྐྱེ་འོས་ཞིང། རྒྱ་ནག་དམར་གཞུང་གི་འགོ་འཁྲིད་རིམ་པས་བོད་མིའི་སྒྲིག་འཛུགས་འདི་བཞིན་འཐོར་ཞིག་འགྲོ་རྒྱུའི་རེ་ངན་བཅངས་དང་བཅང་བཞིན་པ་བསྒྲུབ་རེ་བྲལ་བའི་བརྡ་ལན་ནན་མོ་སྤྲད་པ་ཞིག་ཀྱང་ཡིན། ཡིན་ནའང་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རེ་བ་བཟང་ས་ནས་རྒྱག་དགོས་པ་དང། གྲ་སྒྲིག་སྡུག་ས་ནས་བྱ་དགོས་ཞེས་རྒྱུན་དུ་བཀའ་སློབ་བཀའ་དྲིན་བསྩལ་དང་སྩོལ་བཞིན་པ་ལྟར་བོད་མི་ཁྱོན་ཡོངས་ཀྱིས་འགན་ཁུར་ཆེ་ཙམ་བཞེས་དགོས་པར་ནན་སྐུལ་ཞུ་རྒྱུ་ཡིན།
སྔ་ལོ་༸གོང་ས་མཆོག་གིས་སྐུ་དབང་ཡོངས་རྫོགས་མི་མང་གིས་འོས་འདེམས་བྱས་པའི་འགོ་འཁྲིད་ཚོར་གསོལ་སྩལ་གནང་སྟེ་བཙན་བྱོལ་བོད་མིའི་བཅའ་ཁྲིམས་དང་ཁྲིམས་སྒྲིག་ཁག་ལ་བསྐྱར་བཅོས་ཀྱིས་བོད་མིས་ངོས་འཛིན་བྱས་པའི་དེ་སྔའི་གཞུང་གི་གནས་བབ་དང་གཅིག་མཚུངས་ཁྲིམས་མཐུན་གྱི་མང་གཙོའི་ངོ་བོ་ཡོངས་སུ་ཚང་བའི་བོད་མིའི་སྒྲིག་འཛུགས་འདི་བཞིན་ཇི་སྲིད་བོད་ཀྱི་བདེན་མཐའ་མ་གསལ་བ་དེ་སྲིད་སྲ་བརྟན་ཞིག་ཏུ་གནས་ཏེ་འོས་འདེམས་བྱས་པའི་ཆབ་སྲིད་ཀྱི་འགོ་འཁྲིད་ཚོས་གཞིས་བྱེས་བོད་མི་ཡོངས་ཀྱི་ངོ་ཚབ་མཚོན་པའི་ངང་རང་དབང་མང་གཙོའི་ལམ་བུར་ཤར་བསྐྱོད་བྱས་དང་བྱེད་བཞིན་དུ་ཡོད།
ཕྱི་ལོ་ ༡༩༥༩ ལོར་རྒྱ་ནག་གུང་ཁྲན་ཚོགས་པའི་དྲག་པོའི་དམག་ཤུགས་ཀྱིས་བོད་ས་ཧྲིལ་པོ་བཙན་འཕྲོག་བྱས་པ་ནས་བཟུང་། དམངས་གཙོའི་བཅོས་སྒྱུར་དང་རིག་གནས་གསར་བརྗེ་ཟེར་བའི་ལས་འགུལ་སྤེལ་ནས་བོད་ནང་གི་དགོན་སྡེ་དང་གཙུག་ལག་ཁང་ཆ་ཚང་རྩ་གཏོར་བཏང་ཡོད། དེ་རྗེས་སྒྱུར་བཅོས་སྒོ་དབྱེ་དང་། ལྷུག་གཏོང་གི་སྲིད་བྱུས། ཆོས་དད་རང་མོས་ཟེར་བ་སོགས་ཆུ་སྲིན་གྱི་ཁར་ཉ་ཚང་གསོག་ཏུ་འཇུག་པ་ལྟ་བུའི་སྲིད་བྱུས་འོག་དགོན་སྡེ་བསྐྱར་སྐྲུན་བྱ་རྒྱུའི་གོ་སྐབས་ཅུང་ཟད་བྱུང་རུང་། སྤྱི་ཚོགས་རིང་ལུགས་དང་རྒྱལ་གཅེས་རིང་ལུགས་ཀྱི་བསམ་བློའི་སློབ་གསོ། མེས་རྒྱལ་བརྟན་ལྷིང་དང་སྤྱི་ཚོགས་འཆམ་མཐུན་ཟེར་བ་སོགས་ཀྱི་ལས་འགུལ་རབས་དང་རིམ་པ་སྤེལ་ནས་གྲྭ་བཙུན་རྣམ་པར་ལོ་ཚད་དང་ཆ་རྐྱེན་སྣ་ཚོགས་བཏོན་ཏེ་འགོག་རྐྱེན་བཟོ་བ་ཙམ་དུ་མ་ཟད། མིང་འདོགས་སྣ་ཚོགས་ཀྱི་ཐོག་ནས་ཆོས་ལུགས་ཀྱི་བསླབ་སྡོམ་བརྩི་མེད་ནག་བསུབ་ཏུ་བཏང་སྟེ་གྲྭ་བཙུན་ཚོར་བཙན་ཤེད་ཀྱིས་བརྙན་འཕྲིན་སྤྲད་ནས་གུང་ཁྲན་དམར་པོའི་སྲིད་བྱུས་ཡང་དག་ཡིན་པའི་རྫུན་བསྒྲིགས་ཀྱི་གློག་བརྙན་ལྟ་རུ་བཅུག་སྟེ་ཐོས་བསམ་འཆད་ཉན་དང་བཤད་སྒྲུབ་བསླབ་པ་གསུམ་གྱི་ཉམས་ལེན་བྱ་རྒྱུའི་རང་དབང་འཕྲོགས་ཏེ་ཆོས་ལུགས་རྩ་མེད་དུ་གཏོང་རྒྱུའི་སྲིད་བྱུས་འཛིན་བཞིན་ཡོད། དབེན་ཁྲོད་དགོན་པ་དང་གཙུག་ལག་ཁང་རྣམས་ཡུལ་སྐོར་སྤྲོ་འཆམ་པར་འགྲེམས་སྟོན་བྱ་ཡུལ་གྱི་ཁྲོམ་རར་བསྒྱུར་ཏེ་རྒྱ་ནག་གི་དཔལ་འབྱོར་མཁོ་སྒྲུབ་བྱ་སའི་ལྟེ་གནས་ཤིག་ཏུ་སྒྱུར་བཞིན་ཡོད།
དེ་བཞིན་བོད་ཀྱི་ཁོར་ཡུག་སྤྱི་དང་། རི་ངོས་སྲོག་ཆགས་སོགས་རྩ་སྟོང་འགྲོ་བའི་ལས་གཞི་མང་སྤེལ་གྱིས་ཚབས་ཆེའི་གནོད་སྐྱོན་བཏང་དང་གཏོང་བཞིན་པ་དང་། བོད་ཀྱི་རྒྱ་ཆེའི་འབྲོག་པ་རྣམས་ཀྱི་གནའ་སྲོལ་འཚོ་བ་སྐྱེལ་སྟངས་བཙན་ཤེད་ངང་བསྒྱུར་བཅོས་ཀྱིས་དཀའ་ངལ་དང་འགོག་རྐྱེན་སྣ་ཚོགས་བཟོ་བཞིན་པ། རྒྱ་གཞུང་གིས་བོད་རང་སྐྱོང་ལྗོངས་དང་། ཁུལ། རྫོང་ཟེར་བའི་འགོ་བཙུགས་རྟེན་འབྲེལ་སོགས་ལ་བསྙད་བཏགས་ཏེ་བོད་ཀྱི་གནམ་ས་གང་སར་དམག་སྦྱོང་དང་དམག་གྲ་སྒྲིག་སྟེ་འཇིགས་སྐུལ་གྱིས་བོད་མི་རྣམས་ལ་གུང་ཁྲན་ཚོགས་པར་བསྟོད་པའི་གླུ་ལེན་གར་འཁྲབ་སོགས་བྱེད་དུ་བཅུག་ནས་པར་ལེན་བྱས་ཏེ་རྒྱ་ནག་མི་མང་དང་རྒྱལ་སྤྱིའི་ཐོག་ཏུ་བོད་འདི་གནམ་ས་བླ་འོག་ཏུ་བསྒྱུར་བ་ལྟ་བུའི་ཡར་རྒྱས་ཕྱིན་ཡོད་ཚུལ་འཁྱོག་བཤད་ཀྱི་འུར་སྒྲོག་བྱེད་བཞིན་ཡོད། ལྷག་པར་དུ་བོད་མི་རྣམས་ཀྱི་གཅེས་པའི་སྲོག་དང་ཁོག་པའི་སྙིང་ལས་རྩ་ཆེ་བའི་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་སྐུ་པར་ཙམ་ཡང་སྒྲིག་གཤོམ་མི་ཆོག་པ་དང་། ༸གོང་ས་མཆོག་གིས་ངོས་འཛིན་མཛད་པའི་༸ཀུན་གཟིགས་པཎ་ཆེན་དགེ་འདུན་ཆོས་ཀྱི་ཉི་མ་མཆོག་གར་ཡོད་ཆ་མེད་དུ་གྱུར་པ་སོགས་མདོར་ན་ཆོས་ལུགས་དང་། རིག་གཞུང། སྐད་ཡིག ཁོར་ཡུག་བཅས་ཀྱི་རང་དབང་དང་། ཞི་བདེ། འགྲོ་བ་མིའི་ཐོབ་ཐང་སོགས་ཡེ་ནས་བྲལ་ཏེ་དམྱལ་བ་མི་ཡུལ་དུ་འཕོས་པ་ལྟ་བུའི་རྡུང་རྡེག་ཚ་ནན་གྱི་འོག་ཉིན་མཚན་འཁྱོལ་དཀའ་བའི་གནས་སུ་ལྷུངས་ཡོད།
ཡིན་ནའང་རྒྱ་ཆེའི་གཞིས་ལུས་བོད་རིགས་སྤུན་ཟླ་རྣམ་པས་རང་གི་འདུ་ཤེས་མ་བརླགས་པར་སྙིང་སྟོབས་དང་དཔའ་ངར་ཞུམ་པ་མེད་པར་མི་རབས་ནས་མི་རབས་བར་བོད་ཀྱི་བསྟན་པ་ཆབ་སྲིད་ཀྱི་ཆེད་དུ་མི་རིགས་ཀྱི་ལ་རྒྱ་དང་རྒྱལ་ཞེན་ལྷག་བསམ་གཡོ་བ་མེད་པ་རི་ལྟར་གནས་ཏེ། རྒྱ་ནག་གི་ནོར་འཁྲུལ་ཅན་གྱི་སྲིད་བྱུས་ལ་འགོག་རྒོལ་གྱི་ཆེད་དུ་རྒྱལ་གཅེས་སེར་སྐྱ་ཕོ་མོ་གྲངས་ལས་འདས་པས་ལས་འགུལ་རབས་དང་རིམ་པར་སྤེལ་ཡོད་པ་ཙམ་དུ་མ་ཟད། ཕྱི་ལོ་ ༢༠༠༩ ནས་ཕྱི་ལོ་ ༢༠༡༢ ཟླ་ ༨ ཚེས་ ༢༧ བར་ཤེས་རྟོགས་ར་འཕྲོད་གསལ་པོ་བྱུང་བ་ཁྱོན་བོད་མི་སྐྱ་སེར་ཕོ་མོ་གྲངས་ ༥༡ གིས་རང་ལུས་མེར་བསྲེགས་བཏང་སྟེ། དེ་དག་གི་ཁྲོད་ནས་མི་གྲངས་ ༤༡ གི་སྐུ་སྲོག་ཤོར་བ་བཅས་གཞིས་ལུས་བོད་མི་རྣམས་ཀྱིས་བོད་མིའི་བདེན་དོན་སྤྱི་དང། ཁྱད་པར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་བོད་དུ་གདན་འདྲེན་ཞུ་དགོས་པ། བོད་མི་ཚོར་རང་དབང་དང་ཐོབ་ཐང་དགོས་པ། བོད་ཀྱི་ཆོས་དང་རིག་གཞུང་རྩ་གཏོར་གྱི་སྲིད་བྱུས་མཚམས་འཇོག་དགོས་པ་སོགས་ཀྱི་དགོས་འདུན་དང་བཅས་འཚེ་མེད་ཞི་བའི་སྒོ་ནས་ལས་འགུལ་སྔ་རྗེས་རིམ་པར་སྤེལ་བའི་ཁྲོད་རྒྱ་གཞུང་གི་དྲག་ཆས་དམག་མིས་གཅར་རྡུང་ཚད་མེད་བཏང་པ་སོགས་ཀྱི་རྐྱེན་པས་རྩ་ཆེའི་སྐུ་སྲོག་ཤོར་བ་དང། ད་དུང་དེ་བས་མང་བ་འཛིན་བཟུང་བཀག་ཉར་དང་གར་ཡོད་ཆ་མེད་དུ་གྱུར་ནས་སྡུག་སྦྱོང་མནར་གཅོད་མི་བཟད་པ་མྱངས་དང་མྱོང་བཞིན་པའི་དཔའ་བོའི་མཛད་རྗེས་རྣམས་གཙུག་ཏུ་བཀུར་ཏེ་སྐྱིད་སྡུག་མཉམ་མྱོང་གི་གདུང་སེམས་མཉམ་བསྐྱེད་དང་སྦྲགས་ཁོང་ཚོའི་དགོས་འདུན་རྣམས་ཡོངས་སུ་མངོན་འགྱུར་ཡོང་ཐབས་སུ་ང་ཚོས་འཚེ་མེད་ཞི་བའི་ལས་འགུལ་རྒྱ་མི་ཆུང་བ་སྤེལ་དང་སྤེལ་མུས་ཡིན་ལ་ད་དུང་དོན་འབྲས་མ་སོན་བར་དུ་མཐའ་སྐྱོང་བྱ་ངེས་ཡིན་པ་མ་ཟད། ད་ལྟའི་བོད་ནང་ཛ་དྲག་གི་གནས་སྟངས་ལ་གདོང་ལེན་གནང་ཕྱོགས་སུ་བཅའ་ཁྲིམས་དོན་ཚན་ ༥༩ པའི་དགོངས་དོན་དམིགས་བསལ་ཚོགས་ཆེན་ཐེངས་ ༢ པ་ཟླ་འདིའི་ཚེས་ ༢༥ ནས་ ༢༨ བར་བསྐོང་ཚོགས་བྱ་གཏན་འཁེལ་ཡོད།
བོད་མི་མང་སྤྱི་འཐུས་ལྷན་ཚོགས་ཀྱིས་སྣེ་འཁྲིད་པའི་བདེན་པའི་མེ་ལྕེ་སྐོར་བསྐྱོད་ཀྱི་ལས་འགུལ་དེ་བཞིན་འདི་ལོ་ཕྱི་ཟླ་ ༧ ཚེས་ ༦ ཉིན་ནས་རྒྱ་གར་གྱི་ས་གནས་ཁག་གསུམ་ནས་འགོ་འཛུགས་ཀྱིས་མུ་མཐུད་འགྲོ་བཞིན་པ་ལྟར། དེ་རིང་ཕྱི་ཟླ་ ༩ ཚེས་ ༢ ཉིན་ནས་རྒྱ་བལ་འབྲུག་གསུམ་ཕུད་པའི་ཕྱིའི་རྒྱལ་ཁབ་ ༣༠ ལྷག་ཙམ་ནང་ལས་འགུལ་དངོས་སུ་འགོ་འཛུགས་ཀྱིས་རིམ་སྤེལ་བྱ་འཆར་ལྟར་རྒྱལ་ཁབ་དེ་དག་ནང་གི་བོད་དོན་རྒྱབ་སྐྱོར་བ་རྣམ་པ་དང་། རང་རིགས་བཅས་ཚང་མས་རྒྱབ་སྐྱོར་དང་མཉམ་ཞུགས་ཡོང་བར་འབོད་བསྐུལ་ཞུ་རྒྱུ་ཡིན།
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ང་ཚོར་ཐུན་མོང་མ་ཡིན་པའི་རིག་གཞུང་དང་ཡུལ་གོམས་གཤིས་ལུགས་སོགས་ཀྱིས་མ་འདང་བ་མ་ཡིན་པར་དེང་རབས་ཀྱི་ཤེས་ཡོན་ཡར་རྒྱས་གོང་འཕེལ་གྱི་ཕྱོགས་སུ་བསྐྱོད་དགོས་པའི་བཀའ་སློབ་རིམ་ཕེབས་ལྟར། འགྲོ་བ་མིའི་སྲིད་པ་ཆགས་པ་ནས་བཟུང་ཤ་ཁྲག་རུས་གསུམ་རྒྱུན་གཅིག་ཡིན་མཁན་བོད་རིགས་སྤུན་ཟླ་ཡོངས་ཀྱིས་སོ་སོའི་ཆོས་དང་རིག་གཞུང་རྒྱ་ཆེ་གཏིང་ཟབ་ཅིག་ཡོད་པ་དེ་དག་གཅེས་ནོར་ཡིན་པ་ངོ་ཤེས་པ་བྱས་ཏེ་བདག་པོ་རྒྱག་རྒྱུ་ཙམ་དུ་མ་ཟད། དེང་རབས་ཀྱི་ཤེས་བྱ་གང་ཅིར་སློབ་སྦྱོང་གིས་འཛམ་གླིང་ནང་དཔུང་པ་མཉམ་གཤིབས་ཐོག་བསྐྱོད་ཐུབ་པ་བྱ་རྒྱུ་ནི་ང་ཚོ་རྩམ་གཟན་བོད་མི་ཡོངས་ཀྱི་ལས་འགན་ཡིན་ལ། ལྷག་པར་དུ་ད་ལྟའི་གཞོན་སྐྱེས་རྣམས་མ་འོངས་བོད་ཀྱི་བདག་པོ་ཡིན་པས་བོད་པའི་ཐུན་མོང་མ་ཡིན་པའི་ཁྱད་ཆོས་དྲང་བདེན་དང་ཡ་རབས་སེམས་བཟང་གི་སྒོ་གསུམ་གྱི་སྤྱོད་པ་མ་ཉམས་པའི་ཐོག་ནས་གནའ་དེང་ཤེས་ཡོན་འདབ་གཤོག་
གཉིས་ལྡན་ཤ་སྟག་ཡོང་བ་བྱ་རྒྱུར་སྤྱི་སྒེར་ཚང་མས་ཐབས་ཤེས་ཡོད་རྒུ་བརྒྱུད་སྔར་བས་ནུས་ཤུགས་ཆེ་བ་འདོན་རྒྱུ་ཤིན་ཏུ་གལ་ཆེན་པོ་ཡིན།
དེ་རིང་གི་གོ་སྐབས་འདི་བརྒྱུད་རྒྱ་གཞུང་གི་དཔོན་རིགས་ཚོར་ཞུ་རྒྱུར། དེང་གི་དུས་སྐབས་འདིར་རྒྱ་གཞུང་འགོ་འཁྲིད་རིམ་པའི་བརྗེ་ལེན་སོགས་རྒྱལ་ནང་བྲེལ་སྟབས་ཆེན་པོ་ཡོད་ནའང། བོད་ཀྱི་གནད་དོན་རྒྱལ་སྤྱིའི་ཐོག་སྔར་བས་ཛ་དྲག་ཅི་ཆེར་འགྲོ་བ་ཤེས་བཞིན་དུ་སྣང་མེད་དང་། ཁྱད་གསོད་དུ་མི་གཏོང་བར་འགན་འཁུར་ཆེ་བཞེས་ངང་བོད་ཐོག་སྲིད་བྱུས་འཛིན་བཞིན་པ་རྣམས་ལ་བསྐྱར་ཞིབ་ཀྱིས་བོད་མིའི་དགོས་འདུན་རྣམས་ལག་བསྟར་དོན་འཁྱོལ་ཡོང་ཐབས་སུ་ཞི་འགྲིག་གི་ཐབས་ལམ་འདོན་དགོས་པའི་ཛ་དྲག་གི་དྲན་སྐུལ་ཞུ་རྒྱུ་ཡིན།
སྤྱིར་ན་འཛམ་གླིང་ཧྲིལ་པོ་འདི་བཞིན་དཔལ་འབྱོར་སོགས་གཅིག་ལ་གཅིག་བརྟེན་ཡིན་པ་ཆོས་ཉིད་ཡིན་ནའང་། རང་དབང་དང་དྲང་བདེན་ལ་དགའ་བའི་རྒྱལ་ཁབ་དང་མི་སྣ་ཡོངས་ཀྱིས་འཕྲལ་སྒང་རང་རང་གི་དཔལ་འབྱོར་ཙམ་གྱི་ཁེ་ཕན་ཁོ་ན་གཙོར་བཟུང་མ་ཡིན་པར། དངོས་ཡོད་བདེན་པའི་ཐོག་ནས་བོད་དོན་ལ་ཁ་ཞེ་གཉིས་མེད་ཀྱིས་བདེན་རྒྱབ་ཡོང་བའི་འབོད་སྐུལ་ཞུ་རྒྱུ་ཡིན། དཀྱིལ་ཤར་ཨེ་ཤ་ཡའི་དབུས་སུ་ཆགས་པའི་བོད་རྒྱའི་དཀའ་རྙོག་གཙང་སེལ་བྱུང་ཚེ་འཛམ་གླིང་སྟེང་གི་མི་འབོར་ཆེ་ཤོས་ཡིན་པའི་རྒྱ་དཀར་ནག་རྒྱལ་ཁབ་གཉིས་ཀྱི་དཀའ་ངལ་ཡང་སེལ་ཐུབ་པ་ཙམ་དུ་མ་ཟད། འཛམ་གླིང་ཁྱོན་ཡོངས་ཀྱི་ཞི་བདེ་སོགས་ལའང་ཕན་རླབས་ཅི་ཆེ་ཡོང་རྒྱུ་གདོན་མི་ཟ། ད་ལྟའི་ཆར་འཛམ་གླིང་རྒྱལ་ཁབ་མང་པོའི་གྲོས་ཚོགས་སོགས་ཀྱིས་བོད་དོན་བདེན་རྒྱབ་ཀྱི་གྲོས་ཆོད་བཞག་པ་སོགས་རྣམ་པ་སྣ་ཚོགས་ཀྱི་རྒྱབ་སྐྱོར་གནང་དང་གནང་བཞིན་པ་ལྟར། ད་དུང་ད་ལྟའི་བོད་ནང་གི་གནས་སྟངས་ཛ་དྲག་ཅི་ཆེ་ཡོད་སྟབས་བོད་མིའི་དགོས་འདུན་ཁག་བསྒྲུབ་ཐབས་སུ་རྒྱབ་སྐྱོར་ངེས་གནང་ཡོང་བའི་སྐུལ་མ་ནན་ཏན་དུ་ཞུ་རྒྱུ་ཡིན།
ད་ལྟའི་ཆར་རྒྱ་ནག་གཞུང་གིས་ངོ་ཚ་ཁྲེལ་གཞུང་ཡོངས་སུ་སྤངས་ཏེ་མཁྲེགས་འཛིན་གྱི་སྲིད་བྱུས་ངན་པ་ངོམ་འཁྱེར་ངང་རྒྱལ་སྤྱིའི་ཁྱོན་ཡོངས་ཀྱི་བོད་དོན་བདེན་པའི་རྒྱབ་སྐྱོར་གང་ལའང་ལྟོས་མེད་རྡོག་རོལ་གྱིས་ཡ་ལན་ལག་བསྟར་སྣེ་ཙམ་ཡང་མི་བྱེད་ཁར་བོད་རྒྱའི་གནད་དོན་ཐད་ཐོག་མར་ཚུར་གྲོས་འགོ་བཏོན་པའི་བོད་རྒྱའི་དབར་འབྲེལ་མོལ་གྱི་ལས་དོན་དེ་ཡང་ཕྱིར་འཐེན་མཚམས་འཇོག་བྱས་ཏེ་བོད་ནང་དུ་སྔར་ལས་ལྷག་པའི་དམ་བསྒྲགས་དང་གདུག་རྩུབ་ཤུགས་ཆེ་བྱས་དང་བྱེད་བཞིན་པར་བརྟེན་མཉམ་འབྲེལ་རྒྱལ་ཚོགས་གཙོས་པའི་རྒྱལ་ཁབ་ཁག་དང། རང་དབང་དང་དྲང་བདེན་ལ་རྒྱབ་སྐྱོར་གནང་མཁན་གྱི་གཞུང་དང་། མི་མང་། ཚོགས་སྡེ་ཁག གནད་ཡོད་མི་སྣ། གསར་འགོད་པ་སོགས་ཡོངས་རྫོགས་ཀྱིས་བོད་མི་ཚོའི་དགོས་འདུན་དང་། རྒྱ་གཞུང་གིས་བོད་ནང་དུ་མི་སྤྱོད་ལས་འདས་པའི་གདུག་རྩུབ་ཀྱི་སྲིད་བྱུས་དང། མི་བདེན་རྫུན་སྒྲིག་སོགས་ཀྱི་འཁྱོག་བཤད་མང་དག་བྱས་དང་བྱེད་བཞིན་པར་ཞིབ་འཇུག་མཐིལ་ཕྱིན་གྱིས་རྒྱ་གཞུང་ལ་བོད་ཀྱི་དཀའ་ངལ་གནས་སྟངས་སྤྱི་དང་ལྷག་པར་ད་ལྟའི་ཛ་དྲག་གི་གནས་སྟངས་ལས་མྱུར་དུ་གྲོལ་བའི་ཐབས་ལམ་ཇི་ཡོད་འདོན་དགོས་པའི་དུས་ལ་བབས་འདུག་ཅེས་འབོད་སྐུལ་ནན་ཏན་ཞུ་རྒྱུ་ཡིན།
དེ་རིང་དུས་དྲན་སྲུང་བརྩི་ཞུ་བའི་ཉིན་མོ་འདིར་འདས་པའི་མི་ལོ་ལྔ་བཅུ་ལྷག་སོང་ཟིན་པའི་རིང་སྐུ་ངལ་དང་འགལ་རྐྱེན་ལ་མ་འཛེམས་པར་བོད་མི་སྐྱབས་བཅོལ་བ་རྣམས་ལ་འཚོ་ཐབས་དང་། ཤེས་ཡོན་སོགས་ལ་མཐུན་འགྱུར་བླ་མེད་གནང་བའི་རྒྱ་གར་དབུས་སའི་གཞུང་དང་། མི་མང་ཁྱོན་ཡོངས་ལ་སྙིང་ཐག་པ་ནས་བཀའ་དྲིན་རྗེས་དྲན་ཞུ་རྒྱུ་དང་། དེ་བཞིན་བོད་དོན་ལ་རྒྱབ་སྐྱོར་གནང་མཁན་གྱི་རྒྱལ་སྤྱིའི་སྲིད་གཞུང་ཁག་དང་། དབུ་ཁྲིད་རྣམ་པ། བོད་དོན་རྒྱབ་སྐྱོར་ཚོགས་པ་ཁག སྒེར་པ་ཁག་བཅས་ཚང་མར་བཀའ་དྲིན་རྗེས་དྲན་ཞུ་རྒྱུ་ཡིན།
མཐའ་དོན་སྤྱི་ནོར་༸གོང་ས་༸སྐྱབས་མགོན་༸རྒྱལ་བའི་དབང་པོ་མཆོག་༸སྐུ་ཚེ་༸ཞབས་པད་བསྐལ་བརྒྱར་བརྟན་ཅིང་ཐུགས་ཀྱི་བཞེད་དགོངས་མཐའ་དག་ལྷུན་གྱིས་འགྲུབ་པ་དང་། བོད་དོན་བདེན་མཐའ་མྱུར་དུ་གསལ་བའི་སྨོན་འདུན་ཞུ་རྒྱུ་བཅས།
བོད་མི་མང་སྤྱི་འཐུས་ལྷན་ཚོགས་ནས། ཕྱི་ལོ་ ༢༠༡༢ ཟླ་ ༩ ཚེས་ ༢ ལ།།


text:
ཝེ་ཐི་ནམ་གྱི་ནང་བའི་དགོན་པ།
འབྲི་མཁན། དཔལ་ལྡན་རྒྱལ། on March 29th, 2015
དེ་རིང་རེས་གཟའ་ཉི་མའི་ཉིན། (༢༠༡༥ ལོའི་སྤྱི་ཟླ་༣པའི་ཚེས༢༩) ཨ་རིའི་རྒྱལ་ས་ཝ་ཞིན་ཀྲོན་དུ་ཡོད་པའི་ཝེ་ཐི་ནམ་གྱི་ནང་བའི་དགོན་པ་ཞིག་ལ་སླེབས་སོང་། དགོན་པ་འདི་ནི་རྒྱལ་ས་ཝ་ཞིན་ཀྲོན་གྱི་ནུབ་བྱང་ཁུལ་གྱི་སྲང་ལམ་བཅུ་དྲུག་པའི་སྟེང་གནས་ཡོད་པ་དང་སྒོ་བྱང་༥༤༠༡ རེད། དགོན་པ་འདི་ཝེ་ཐི་ནམ་གྱི་དམར་ཕྱོགས་དབང་བསྒྱུར་དྲག་གནོན་ལས་ཨ་རིའི་ནང་བཙན་བྱོལ་དུ་ཕེབས་པའི་གྲ་བ་གཉིས་ཀྱིས་༡༩༧༦ ལོར་གསར་བཞེངས་གནང་བ་དང་། དགོན་པའི་མིང་ལ་ Chùa Giác Hoàng ཟེར། དགོན་པ་འདི་རྒྱལ་སའི་མངའ་ཁུལ་དུ་ཡོད་པའི་ཝེ་ཐི་ནམ་མི་མང་གི་རིག་གཞུང་ལྟེ་གནས་ཁང་ལྟ་བུ་ཞིག་་ཀྱང་རེད། ༢༠༡༠ ལོའི་ཨ་རིའི་མི་གྲངས་རྩིས་བཤེར་སྐབས་ཨ་རིའི་རྒྱལ་ཡོངས་སུ་ཝེ་ཐི་ནམ་གྱི་མི་གྲངས ༡༥༤༨༤༤༩ ཡོད་པ་དང། རྒྱལ་ས་ཝ་ཞིན་ཀྲོན་ཀྱི་མངའ་ཁུལ་དུ་ཝེ་ཐི་ནམ་གྱི་མི་གྲངས་ ༥༨༧༦༧ ཡོད་འདུག
Posted in གནས་བསྐོར་ཟིན་ཐོ། |


text:
སྟོན་པ་གཤེན་རབ་མི་བོ་ཀུན་ལས་རྣམ་པར་རྒྱལ་བ་ཞེས་པའི་མཚན་འགྲེལ་ཇི་ལྟར་ཡིན།
བདག་དབང་། བོན་གྱི་དྲིས་ལན་དྲ་མཛོད། · ཟླ་བཞི་བ། 26, 2017
རྩོམ་བྲིས་པ། འབུམ་རམས་མ་གཟི་གཡང་།
སྟོན་པ་གཤེན་རབ་མི་བོ་ཀུན་ལས་རྣམ་པར་རྒྱལ་བ་ཞེས་པའི་མཚན་གྱི་འབྲུ་བཤད་དང་དེའི་འབྲེལ་བའི་སྐོར།
མདོ་སྔགས་ཟུང་འབྲེལ་ཐེག་ཆེན་གཡུང་དྲུང་བོན་གྱི་ལུགས་ལ། བསྐལ་བཟང་སྒྲོན་མེའི་བསྐལ་པར་བྱོན་པའི་བསྐལ་པ་བཟང་པོའི་སངས་རྒྱས་སྟོང་དང་རྩ་གཉིས་ཀྱི་ནང་ནས་ཚེ་ལོ་འབུམ་པ་ནས་བཅུ་པའི་བར་གྱི་ཆེད་དུ་བྱ་བའི་གདུལ་བྱ་འདུལ་བའི་རྣམ་འདྲེན་གྱི་སྟོན་པ་དགུ་ལ་སྟོན་པ་རབ་དགུ་ཞེས་བརྗོད། དེ་ཡང་སྣང་བ་རང་འབྱུང་ཐུགས་རྗེ་ཅན་ཚེ་ལོ་འབུམ་གྱི་སྟོན་པ།འཁོར་བ་ཀུན་འདྲེན་ཚེ་ལོ་བརྒྱད་ཁྲིའི་སྟོན་པ།ཀུན་ཤེས་ཉོན་མོངས་དུག་སྲེག་ཚེ་ལོ་དྲུག་ཁྲིའི་སྟོན་པ།ལེགས་པ་ཚད་མེད་ཐུགས་རྗེ་ཚེ་ལོ་བཞི་ཁྲིའི་སྟོན་པ།ཐམས་ཅད་མཁྱེན་གཟིགས་ཚེ་ལོ་ཉིས་ཁྲིའི་སྟོན་པ།བྱམས་པ་ཀུན་ཤེས་ཚེ་ལོ་གཅིག་ཁྲིའི་སྟོན་པ།གཏོ་རྒྱལ་ཡེ་མཁྱེན་ཚེ་ལོ་སྟོང་གི་སྟོན་པ། སྟོན་པ་གཤེན་རབ་ཚེ་ལོ་བརྒྱ་པའི་སྟོན་པ།འཆི་མེད་བྱམས་ལྡན་ཚེ་ལོ་བཅུ་པའི་སྟོན་པ་བཅས་སོ།དེའི་ནང་ནས་མི་མཇེད་སྟོང་གསུམ་གྱི་འཇིག་རྟེན་རྩོད་ལྡན་ཚེ་ལོ་བརྒྱ་པའི་སྙིགས་མ་ལྔ་བདོའི་དམུ་རྒོད་ཀྱི་འགྲོ་བ་རྣམས་འདུལ་བའི་རྣམ་འདྲེན་བརྒྱད་པ་ལ། སྟོན་པ་གཤེན་རབ་མི་བོ་ཀུན་ལས་རྣམ་པར་རྒྱལ་བ་ཞེས་མཚན་གྱི་ཅོད་པན་དེ་ལྟར་གསོལ་བ་ཡིན།
བརྗོད་པ་དང་པོ་སྟོན༵།
ཞང་ཞུང་གི་སྐད་དོད་དུ་སྟོན་པ་ལ་གྱེར་སྤུངས་ཞེས་འབྱུང་།སྤྱིར་གཡུང་དྲུང་བོན་གྱི་ལུགས་ལ། སྟོན་པ་དང་དཔོན་གསས་ཞེས་འགྲེལ་སྐབས་གདུལ་བྱ་ཐར་པའི་ལམ་ལ་འགོད་པའི་ཐབས་སམ་གདམས་པ་ཕྱིན་ཅི་མ་ལོག་པར་སྟོན་པ་ལ་སྟོན་ཞེས་དང་། དཔོན་གསས་ཞེས་པ་སྐྱབས་མེད་མགོན་མེད་རྣམས་ཀྱི་མགོན་དུ་གྱུར་པ་ལ་དཔོན་དང་། གསས་ཞེས་པ་གང་ཟག་ཕལ་པ་ལས་འདས་པ་སྟེ་ཤེས་རྒྱུད་སྒྲོལ་ནུས་པའི་སྐྱེས་བུ་ཁྱད་པར་བ་ཞིག་ལ་འགྲེལ་བའི་ལུགས་ཡོད་ཀྱང་།
སྐབས་འདིར་མཛད་མདོ་འབྲིང་པོ་གཟེར་མིག་ལེའུ་བཅོ་བརྒྱད་པའི་དགོངས་དོན་ལྟར་འཆད་ན། སྣང་སྲིད་ཡེ་སྲིད་ས་ལེར་སྟོན་པས་ན་སྟོན་ཞེས་པའི་ཚིག་དོན་ཕུན་སུམ་ཚོགས་པ་འདི་ཉིད་བྱུང་། སྟོན་པ་གཤེན་རབ་མི་བོ་ཀུན་ལས་རྣམ་པར་རྒྱལ་བ་ཞེས་པའི་ཚིག་བཅད་ཀྱི་རྐང་པ་འདི་ཉིད་ཀྱི་བསྟན་དོན་དུ་གྱུར་པའི་༼སྟོན་༽ཞེས་པ་ནི། སྣང་སྲིད་དེ་ཇི་སྙེད་པ་ཀུན་རྫོབ་ཀྱི་བདེན་པ། ཀུན་རྫོབ་ཀྱི་བདེན་པའི་དབང་དུ་བྱས་ན་ཚེ་འདི་ཉིད་ལ་ལྟོས་ཏེ་ཐེག་པ་དང་པོ་ཕྱྭ་གཤེན་ནས་ཐེག་པ་བཞི་པ་སྲིད་གཤེན་ཀྱི་བར་འཇིག་རྟེན་གྱི་ཕན་བདེ་བསྒྲུབ་པའི་རྣམ་དཀར་དགེ་ཚོགས་ཀྱི་རིམ་པ་དང་། ཕྱི་མའི་དབང་དུ་བྱས་ན་ཐེག་པ་ལྔ་པ་དགེ་བསྙེན་གྱི་ཐེག་པ་ནས་ཐེག་པ་དྲུག་པ་དྲང་སྲོང་གི་ཐེག་པའི་བར་དགེ་བཅུ་སྤང་ལེན་གྱི་རིམ་པ་དང་། སྦྱིན་སོགས་བསོད་ནམས་ཀྱི་ཚོགས་ཀྱིས་བསྡུས་པའི་མཚན་བཅས་ས་ལམ་གྱི་རིམ་པ། བསྙེན་གནས་ནས་དྲང་སྲོང་ཀྱི་བར་བསླབ་སྡོམ་གཅེས་ཁྲིམས་ཀྱི་རིམ་པ་རྣམས་དང་། ཐེག་པ་བདུན་པ་ཨ་དཀར་བ་དང་ཐེག་པ་བརྒྱད་པ་ཡེ་གཤེན་པའི་དབང་དུ་བྱས་ན་གཟུགས་སྐུ་རྣམ་གཉིས་བསྒྲུབ་པའི་ལམ་བསྐྱེད་པའི་རིམ་པས་བསྡུས་པའི་ཀུན་རྫོབ་བདེན་པའི་ཉམས་ལེན་རྣམས་དང་། ཐེག་པ་དགུ་པ་ཡང་རྩེ་བླ་ན་མེད་པའི་ཐེག་པའི་དབང་དུ་བྱས་ན། རང་གི་རྒྱུད་སྦྱོང་བའི་སྔོན་འགྲོའི་ཡན་ལག་ལ་སྔོན་འགྲོ་འབུམ་དགུའི་བསྡུས་པའི་ཀུན་རྫོབ་ཀྱི་ཉམས་ལེན་རྣམས་སྐྱུ་རུ་ར་ལག་མཐིལ་དུ་བཞག་པ་ལྟར་རང་གིས་ས་ལེར་གཟིགས་ནས་སྟོན་པར་བྱེད་པས་ན་སྟོན་དང་། ཡེ་སྲིད་ཀྱི་དབང་དུ་བྱས་ན། དོན་དམ་གྱི་བདེན་པ་སྟེ། ཐེག་པ་རང་རང་གི་ལྟ་བའི་གནད་དོན་མཐར་ཐུག་པ་སྟེ། གཤེན་རབ་རྣམ་རྩོད་པའི་ངེས་དོན་མཐར་ཐུག་གང་ཟག་གི་བདག་མེད་དང་། རང་རྟོགས་དངོས་ཀྱི་ངེས་དོན་མཐར་ཐུག་གཟུང་བ་བོན་གྱི་བདག་མེད། ཐུགས་རྗེ་སེམས་དཔའི་ངེས་དོན་མཐར་ཐུག་གཟུང་འཛིན་གཉིས་སྟོང་གི་བོན་གྱི་བདག་མེད། གཡུང་དྲུང་སེམས་དཔའ་སྤྲོས་མེད་པའི་ངེས་དོན་མཐར་ཐུག་མཐའ་བྲལ་གྱི་ལྟ་བ། བྱ་རྒྱུད་པའི་ངེས་དོན་མཐར་ཐུག་དག་པ་གསུམ་གྱི་བོན་ཉིད། སྤྱོད་རྒྱུད་པའི་ངེས་དོན་མཐར་ཐུག་ཕྱག་རྒྱ་བཞི་ལྡན། དངོས་བསྐྱེད་པའི་ངེས་དོན་མཐར་ཐུག་དཀོར་བདུན་ལྷུན་གྲུབ། ཤིན་ལྡན་པའི་ངེས་དོན་མཐར་ཐུག་དབྱིངས་ཤེས་གཉིས་མེད། རྫོགས་ཆེན་ཡང་རྩེ་བླ་ན་མེད་པའི་ངེས་དོན་མཐར་ཐུག་ཐིག་ལེ་ཉག་ཅིག་རྣམས་ཇི་ལྟ་བ་བཞིན་གསལ་བར་གཟིགས་པའི་སྒོ་ནས། གདུལ་བྱ་དབང་པོ་རབ་འབྲིང་ཐ་མ་དགུ་ཡི་བློ་དང་འཚམས་པར་གང་ལ་གང་འདུལ་དུ་སྟོན་པར་བྱེད་པས་ན་སྟོན་ཞེས་ཚིག་དོན་གཉིས་ཀྱི་ཆ་ནས་ཐ་སྙད་དེ་ལྟར་སྨོས་པ་ཡིན།
བརྗོད་པ་གཉིས་པ་པ༵།
སྤྱིར་༼པ༽ཞེས་བརྡ་སྤྲོད་ཀྱི་ལུགས་ལྟར་ན།མིང་གཞིའི་ཕོ་ཡིག་ཅིག་ལ་འཇུག་པ་དང་། ཕོ་མཚོན་པར་བྱེད་པའི་བདག་པོའི་སྒྲ་ཞིག་སྟེ།དཔེར་ན།རྟ་པ།བོད་པ་ཞེས་པ་ལྟ་བུ།མིང་མཐའ་ལ་འཇུག་པ།དཔེར་ན།ཕྱིན་པ།ཤེས་པ།རྐང་པ།སྐྱོབ་པ།རྒྱག་པ།གནོད་པ།དམ་པ་ལྟ་བུའོ།གྲངས་ཀྱི་རིམ་པ་སྟོན་བྱེད་ཀྱི་མིང་གི་ཆ་ཤས་ལ་འཇུག་པ།དཔེར་ན།སུམ་ཅུ་པ།བཅུ་བདུན་པ།ལྔ་བཅུ་པ་ཞེས་འཇུག་ཡུལ་དུ་མ་ཞིག་ཡོད་ཀྱང་།སྐབས་འདིར་མཛད་མདོ་འབྲིང་པོ་གཟེར་མིག་ལེའུ་བཅོ་བརྒྱད་པའི་དགོངས་དོན་ལྟར་འཆད་ན། སྐྱེ་འགྲོའི་སེམས་ཅན་བུ་ལྟར་གསོ་བས་པཞེས་པའི་ཚིག་དོན་ཕུན་སུམ་ཚོགས་པ་འདི་ཉིད་བྱུང་། སྟོན་པ་གཤེན་རབ་མི་བོ་ཀུན་ལས་རྣམ་པར་རྒྱལ་བ་ཞེས་པའི་ཚིག་བཅད་ཀྱི་རྐང་པ་འདི་ཉིད་ཀྱི་བསྟན་དོན་གཙོ་བོར་གྱུར་པའི་༼པ༽ཞེས་པ་འདི་ནི།དཔེར་ན་མ་ཡིས་བུ་ལ་རང་གི་མིག་སྙིང་སྲོག་གསུམ་ལས་ཀྱང་གཅེས་པར་འཛིན་ཞིང་བརྩེ་བ་ཆེན་པོས་ལྟོས་གོས་གཏམ་གསུམ་གྱིས་ལུས་སེམས་གསོ་བར་བྱེད་པར་ལྟར།སྟོན་པ་བླ་ན་མེད་པ་ཡང་དག་པར་རྫོགས་པའི་སངས་རྒྱས་མཆོག་ཤཉིད་ཀྱིས་ཀྱང་།མ་གྱུར་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ལ་ཆགས་སྡང་དང་ཉེ་རིང་གི་ཀུན་དཀྲིས་ཀྱིས་དབང་དུ་མ་སོང་བར་རང་གི་བུ་ལྟར་རྗེས་སུ་བཟུང་ཞིང་།ཞི་རྒྱས་དབང་དྲག་གི་འཕྲིན་ལས་རྣམ་བཞི་ཅི་རིགས་ཀྱི་སྒོ་ནས་ཤེས་རྒྱུད་སྒྲོལ་ཞིང་རང་སེམས་སྨིན་པར་བྱེད་པ་དང་།སྨིན་ནས་ས་ལམ་གྱི་ཡོན་ཏན་རྒྱས་པར་བྱེད་པ་དང་།རྒྱས་ནས་གྲོལ་བ་མཐར་ཕྱིན་པའི་ས་ལ་འགོད་ཅིང་གཏན་གྱི་འདུན་མ་ཐར་པའི་སྲོག་མ་ཉམས་པར་གསོ་བར་བྱེད་པས་ན་༼པ་༽ཞེས་ཚིག་དོན་གཉིས་ཀྱི་ཆ་ནས་ཐ་སྙད་དེ་ལྟར་གསོལ་བ་ཡིན།
བརྗོད་པ་གསུམ་པ་གཤེན༵།
ཞང་ཞུང་གི་སྐད་དོད་དུ་གཤེན་ལ་གྱེར་རོ་ཞེས་འབྱུང་། སྤྱིར་གཡུང་དྲུང་བོན་གྱི་ལུགས་ལ། གཤེན་ཞེས་འགྲེལ་སྐབས་ཡེ་སངས་རྒྱས་པའི་གཤེན་རབ་སྟེ། རྫོགས་པའི་སངས་རྒྱས་ཀྱི་ཐུགས་རྒྱུད་ལ་མངའ་བའི་དག་པ་གཉིས་ལྡན་གྱི་བོན་དབྱིངས་དང་། ཐུགས་རྗེ་སྤྲུལ་པའི་གཤེན་རབ་སྟེ་བོན་སྐུ་སྟོང་པ་ཉིད་ཀྱི་ཀློང་ནས་རོལ་པ་འགག་མེད་དུ་འཆར་བའི་གཟུགས་སྐུ་རྣམ་པ་གཉིས་ཏེ་རྫོགས་སྐུ་དང་སྤྲུལ་སྐུ་གཉིས། གང་ཟག་རྒྱུ་ཡི་གཤེན་རབ་སྟེ་ཐེག་པ་ཆེན་པའི་སེམས་དང་པོར་བསྐྱེད་པ་ནས་རྣམ་མཁྱེན་ཡེ་ཤེས་རང་རྒྱུད་ལ་མངོན་དུ་མ་གྱུར་པའི་དུས་ཀྱི་སློབ་པ་ལམ་ལ་ཞུགས་པ་རྣམས་དང་། གཞན་ཡང་སྟོན་པ་སངས་རྒྱས་ཀྱི་ཤ་ཁྲག་དྲོད་དབུགས་བཞི་ལས་སྤྲུལ་པ་སྟེ། འབྱུང་བཞི་དབང་བསྒྱུར་བའི་གཤེན་པོ་བཞི་ཞེས། མེ་བོན་གསང་གྲགས་ཡེ་ཤེས། ཆུ་བོན་དག་པ་སྒྲིབ་སེལ། རླུང་བོན་ཚུལ་འབར་མུ་ཕྱོད། ས་བོན་མི་འགྱུར་གླིང་དྲུག་ལ་སོགས་པ་དང་། དེ་བཞིན་རིགས་དྲུག་འདུལ་བའི་འདུལ་བ་གཤེན་དྲུག་སྟེ།འདུལ་གཤེན་མུ་ཆོ་ལྡེམ་དྲུགའདུལ་གཤེན་གསང་བ་ངང་རིང་།འདུལ་གཤེན་ཏི་སངས་རང་ཞི།འདུལ་གཤེན་གྲྭ་བྱིན་སྤུངས་པ།འདུལ་གཤེན་ལྕེ་རྒྱལ་པར་ཏི།འདུལ་གཤེན་ཡེ་གཤེན་གཙུག་ཕུད་བཅས་སོ།ཡང་བོན་སྤྱོད་པའི་སྐྱེས་བུ་སོགས་ལ་བོན་གཤེན་དང་།རྒྱལ་གྱི་སྐུ་འཚོ་བའི་གཤེན་པོ་ལ་སྐུ་གཤེན་དང་། བསྒྲུབ་པ་ཉམས་སུ་ལེན་པའི་བོན་པོ་ལ་སྒྲུབ་གཤེན། སྐབས་རེས་བོན་དང་གཤེན་གྱི་གོ་དོན་གཅིག་མཚུངས་སུ་འཇུག་པའང་ཡོད།དཔེར་ན།དབལ་གཤེན་སྟག་ལ་མེ་འབར་ལ།དབལ་བོན་སྟག་ལ་མེ་འབར་དང་།ཀླུ་གཤེན་ཡོངས་སུ་དག་པ་ལ།ཀླུ་བོན་ཡོངས་སུ་དག་པ་དང་།ལྷ་གཤེན་ཡོངས་སུ་དག་པ་ལ།ལྷ་བོན་ཡོངས་སུ་དག་པ་བཅས་ཅི་རིགས་འཇུག་གི་ཡོད།སྐབས་འགའ་ཐེག་པ་ལའང་འཇུག་སྲོལ་ཡོད།དཔེར་ན།ཕྱྭ་གཤེན་ཐེག་པ།སྣང་གཤེན་ཐེག་པ།འཕྲུལ་གཤེན་ཐེག་པ།སྲིད་གཤེན་ཐེག་པ་བཅས་ཞུ་བ་པོ་རང་ཉིད་ཀྱི་མཚན་དང་འབྲེལ་ནས་ཐེག་པ་ལ་ཐོགས་ཚུལ་ཡོད།སྤངས་རྟོགས་ཀྱི་ཡོན་ཏན་ཕུན་སུམ་ཚོགས་པའི་སངས་རྒྱས་ལ་གཤེན་རབ་ཅེས་པའི་ཐ་སྙད་གཅིག་མཚུངས་ལྟར་འཇུག་གི་ཡོད།དཔེར་ན།རྟོགས་ན་གཤེན་རབ་དང་མ་རྟོགས་ན་སེམས་ཅན་ཞེས་དང་།ནང་པ་གཤེན་རབ་དང་ནང་པ་སངས་རྒྱས་ཀྱི་ཚིག་དོན་ཡང་དེ་ལྟར་ཡིན།ཡང་ས་ལ་མི་སྨྲ་གཤེན་གསུམ་ཞེས་པའི་སྐབས།མི་ནི་སྲིད་པ་ཡེ་སངས་ཀྱི་གནས་སུ་སྲིད་པ་སངས་པོ་འབུམ་ཁྲི་སོགས་སྲིད་པ་སྡེ་བཅུར་བྱུང་བའི་ཐ་མ་སྲིད་པ་ཡེ་སྨོན་རྒྱལ་པོའི་སྐུ་རིང་ལ་གླིང་བཞིའི་མི་རིགས་སྤྱི་དང་།འཛམ་གླིང་གི་མི་རིགས་ཕྱྭ་དམུ་གཙུག་གསུམ་སོགས་ལས་རྒྱ་བོད་ཧོར་གསུམ་སོགས་སྒྲོལ་བ་དང་།སྨྲ་ནི་མིའམ་ཅི་སྟེ་མཐའ་མི་སྤྱི་དང་དེང་སང་ཕི་ལིང་ཞེས་འབོད་པ་བཅས་དང་།གཤེན་ནི་སྲིད་པའི་བོན་རྒྱུད་རང་སྐད་ཀྱི་དབང་དུ་བྱས་ན།སྲིད་པ་ཐོགས་མ་ཆགས་པ་ནས་བཟུང་སྟེ།སྲིད་པ་སངས་པོ་དང་ཆུ་ལྕམ་རྒྱལ་མོའི་སྲས་འཕྲུལ་གྱི་མི་བོ་ཆེ་ཞེས་པའི་སྐབས་ལྷ་བོན་ཐུགས་ཀར་བྱོན་ནས།ཕྱྭ་གཡང་གི་བོན་བསྟན་པས་མི་ནོར་འཕེལ་བ་དང་།དེ་ནས་རིམ་པར་མི་རབས་ཡེ་སྨོན་རྒྱལ་པོའི་རིང་ནས་བཟུང་།གཙུག་ལག་སྲིད་པའི་བོན་སྟོན་པའི་ཡེ་མཁྱེན་ལྷ་རབས་སྣང་བ་འོད་ལྡན་དང་གནམ་བོན་འུག་རུ་དང་སྨན་བོན་ཀུན་ཤེས་དང་།ཞང་ཞུང་སྐད་དུ་ཐ་ཚན་ཧི་སངས་སྐྱེས།བོད་སྐད་དུ་ཀུན་ལས་སྔ་བའི་རྒྱལ་པོ་ཞེས་རྒྱལ་པོ་མང་པོ་བཀུར་བ་དང་དོན་གཅིག་པར་འཇུག་པ་དང་།ལྷ་གཤེན་སྲིད་གསུམ་བཤད་པའི་སྐབས།ལྷ་ནི་གཤེན་ལྷ་འོད་དཀར་དང་།གཤེན་ནི་སྟོན་པ་གཤེན་རབ་མི་བོ།སྲིད་ནི་སྲིད་པ་སངས་པོ་འབུམ་ཁྲི་ལ་གོ་བ་ལ་སོགས་གཤེན་གྱི་རྣམ་གྲངས་མཐའ་ཡས་པ་ཞིག་སྐབས་བབས་ཀྱི་གོ་རྒྱུ་དུ་མ་ཞིག་ཡོད་མོད་ཀྱང་། ཤེར་ཕྱིན་ནང་།ནང་དོན་རིག་པ་ལ་འཇུག་ཅིང་བརྩེ་བ་ཕུན་སུམ་ཚོགས་པས་ན་གཤེན་ཞེས་འགྲེལ་བ་དང་།གཤེན་ལྷ་འོད་དཀར་ཞེས་པའི་གཤེན་གྱི་ཚིག་གི་འབྲུ་བཤད་ལ། ཐེག་རིམ་ལས། རང་རིག་པའི་ཡེ་ཤེས་མཐའ་དབུས་མེད་པར་བདལ་བའི་རྩལ་མ་དགག་པར་གསལ་བའི་ཕྱིར་གཤེན་ཞེས་གསུངས། སྐབས་འདིར་མཛད་མདོ་འབྲིང་པོ་གཟེར་མིག་ལེའུ་བཅོ་བརྒྱད་པའི་དགོངས་དོན་ལྟར་འཆད་ན། བོན་ཉིད་དབྱིངས་སུ་སེམས་ཉིད་བདལ་བས་གཤེན། ཞེས་པའི་ཚིག་དོན་ཕུན་སུམ་ཚོགས་པ་འདི་ཉིད་བྱུང་། སྟོན་པ་གཤེན་རབ་མི་བོ་ཀུན་ལས་རྣམ་པར་རྒྱལ་བ་ཞེས་པའི་ཚིག་བཅད་ཀྱི་རྐང་པ་འདི་ཉིད་ཀྱི་བསྟན་དོན་གཙོ་བོར་གྱུར་པའི་༼གཤེན་༽ཞེས་པ་ནི། དཔེ་ནམ་མཁའ་དང་དོན་བོན་ཉིད་རྟགས་སེམས་ཉིད་ཀྱི་དོན་མངོན་དུ་གྱུར་ཞིང་རྟོགས་པ་མཐར་ཐུག་ཏུ་གྱུར་པའི་སྐྱེས་བུ་ཆེན་པོ་དེ་ཉིད་ལ་གཤེན་ཞེས་རྟོགས་ཚད་ཀྱི་སྒོ་ནས་ཐ་སྙད་དེ་ལྟར་སྦྱོར་བ་ཡིན།
བརྗོད་པ་བཞི་པ་རབ༵།
སྤྱིར་རབ་ཅེས་པའི་མིང་རྐྱང་གི་འབྲུ་བཤད་ལ་ཡང་། དཔེར་ན་ཀོ་གྲུ་མེད་སར་རབ་བརྒྱབ་ནས་བརྒལ་ཅེས་པ་ལྟ་བུ་དང་། ཡང་ཤེས་རབ་ཅེས་པ་ལྟ་བུ་ཤེས་པ་ཐམས་ཅད་ཀྱི་ནང་ནས་མཆོག་ཏུ་གྱུར་པའམ་ལེགས་ཤོས་ཡིན་པའི་དོན་དང་། རི་རབ་ཞེས་པ་རི་ཀུན་ལས་མཆོག་ཏུ་འགྱུར་བའམ་རྩེ་ཕུད་ཞིག་ཡིན་པ་ལ་གོ་བ་དང་།རབ་དཀར་ཞེས་པ་ལྟ་བུ་ཧ་ཅང་གི་དཀར་པོ་ཡིན་པའི་དོན་དང་། རབ་བཀྲམ་ཞེས་པ་གྲངས་གནས་དྲུག་ཅུའི་ནང་གི་ཚན་པ་གཅིག་དང་། རབ་སྐྱེས་ཞེས་པ་ཤིན་ཏུ་སྐྱེས་གཟུགས་ལེགས་པའི་བུད་མེད་མཛེས་ལྡན་མ་དང་། རབ་ཏུ་བྱེད་པ་ཞེས་ལེའུའི་གྲངས་སོགས་ལ་འགྲེལ་ཚུལ་མཐའ་ཡས་པ་ཞིག་མཆིས་མོད་ཀྱང་། ཤེར་ཕྱིན་ནང་།རབ་ཅེས་པའི་ཚིག་གི་འབྲུ་བཤད་ལ།མཁྱེན་པ་ཕུན་སུམ་ཚོགས་པར་བྱེད་པས་ན་རབ་ཅེས་གསུངས།སྐབས་འདིར་མཛད་མདོ་འབྲིང་པོ་གཟེར་མིག་ལེའུ་བཅོ་བརྒྱད་པའི་དགོངས་དོན་ལྟར་འཆད་ན། འགྲོ་བའི་དོན་དུ་སྤྲུལ་ནས་བྱོན་པས་རབ། ཅེས་པའི་ཚིག་དོན་ཕུན་སུམ་ཚོགས་པ་འདི་ཉིད་བྱུང་། སྟོན་པ་གཤེན་རབ་མི་བོ་ཀུན་ལས་རྣམ་པར་རྒྱལ་བ་ཞེས་པའི་ཚིག་བཅད་ཀྱི་རྐང་པ་འདི་ཉིད་ཀྱི་བསྟན་དོན་གཙོ་བོར་གྱུར་པའི་༼རབ་༽ཅེས་པ་འདི་ནི། གཞན་དོན་དུ་འཕྲིན་ལས་ཀྱི་འཇུག་པ་ཞི་ཞིང་རང་དོན་སོ་སོའི་དོན་དུ་གཉེར་བའི་ཞི་བའི་མཐར་གནས་ཀྱི་ཉན་རང་དགྲ་བཅོམ་པའི་ཚོགས་ལྟ་བུ་མ་ཡིན་པར། སྔོན་སློབ་པ་ལམ་གྱི་གནས་སྐབས་སུ་སྲིད་མཐའ་འགོག་བྱེད་ཀྱི་གཉེན་པོ་སྟོང་ཉིད་རྟོགས་པའི་ཤེས་རབ་དང་། ཞི་མཐའ་འགོག་བྱེད་ཀྱི་གཉེན་པོ་ཀུན་རྫོབ་བྱང་ཆུབ་མཆོག་ཏུ་སེམས་བསྐྱེད་པ་དང་། སྙིང་རྗེ་སྨོན་ལམ་རྣམ་པར་དག་པས་རྒྱུད་བསྐུལ་བ་ལ་བརྟེན་ནས། བདག་དོན་དུ་བོན་གྱི་སྐུ་དང་གཞན་དོན་གཟུགས་སྐུ་རྣམ་པ་གཉིས་ཀྱི་གོ་འཕང་མངོན་དུ་བརྙེས་ཟིན་པ་ཡིན་ཀྱང་། མདོ་ལས། བདག་མཐར་གྲུབ་པ་རྫོགས་པའི་དུས་རྟིང་ལ། གཞན་དག་འདྲེན་པའི་སྨོན་ལམ་བཏབ་པའི་མཐུས། ད་ལྟ་གནས་འདིར་འདྲེན་པའི་སྟོན་པར་འོང་། ཞེས་གསུངས་པ་ལྟར། སྨོན་ལམ་རྣམ་པར་དག་པའི་ཚད་ཡོངས་སུ་རྫོགས་པ་དང་། སྙིང་རྗེ་བླ་ན་མེད་པའི་སྤྱོད་པས་གཞན་དོན་དུ་འཕྲིན་ལས་རྣམ་བཞི་ཡི་འཇུག་པ་ཇི་སྲིད་འཁོར་བ་མ་སྟོང་གི་བར་དུ་སྐྱོང་ཞིང་གཞན་དོན་ཁོ་ནའི་སླད་དུ་མཆོག་གི་སྤྲུལ་སྐུའི་མཛད་པ་མངོན་དུ་སྟོན་པས་ན་༼རབ་༽ཅེས་བརྗོད་པ་ཡིན་ནོ།།
བརྗོད་པ་ལྔ་པ་མི༵།
སྤྱིར་མི་ཞེས་པའི་ཐ་སྙད་ཀྱི་འབྲུ་བཤད་ལ། སྔོན་འབྱུང་བསྐལ་པ་ཡ་ཐོག་གི་སྐབས་སུ་གནམ་ནས་དོག་ལ་བབས་པའི་འོད་གསལ་གྱི་ལྷ་རིགས་རྣམས་རིམ་བཞིན་ཏིང་ངེ་འཛིན་གྱི་སྟོབས་དང་བྲལ་ནས་རོ་བཅུད་སྣ་ཚོགས་དང་ལྡན་པའི་ས་ཡི་ཞག་ལ་ལོངས་སུ་སྤྱོད་ཅིང་མིད་པས་ན་མི་ཞེས་བྱ་བའི་ཐ་སྙད་ཐོགས་ཚུལ་འཆད་མོད་ཀྱང་། སྐབས་འདིར་མཛད་མདོ་འབྲིང་པོ་གཟེར་མིག་ལེའུ་བཅོ་བརྒྱད་པའི་དགོངས་དོན་ལྟར་བྱས་ན། སྐུ་མདོག་ཕྱག་མཚན་མི་རུ་བསྟན་པས་མི་ཞེས་པའི་ཚིག་དོན་ཕུན་སུམ་ཚོགས་པ་འདི་ཉིད་བྱུང་། སྟོན་པ་གཤེན་རབ་མི་བོ་ཀུན་ལས་རྣམ་པར་རྒྱལ་བ་ཞེས་པའི་ཚིག་བཅད་ཀྱི་རྐང་པ་འདི་ཉིད་ཀྱི་བསྟན་དོན་གཙོ་བོར་གྱུར་པའི་༼མི་༽ཞེས་པ་འདི་ནི། འགྲོ་བ་རང་མཐུན་གྱི་ཆ་ལུགས་མི་ཡི་གཟུགས་སུ་བསྟན་ནས་བྱོན་པས་ན་དེ་ལྟར་རོ། སྟོན་པ་སངས་རྒྱས་གཤེན་རབ་མི་བོ་ཉིད་སྟོང་གསུམ་དང་རིགས་དྲུག་སྤྱི་ཚན་འདུལ་བའི་སྟོན་པ་ཆེན་པོ་ཡིན་ན་ཡང་། ཁྱད་པར་དུ་སྐུ་མདོག་ཕྱག་མཚན་མི་རུ་བསྟན་ནས་མི་ཡི་ཡུལ་དུ་བྱོན་དགོས་པའི་རྒྱུ་མཚན་གཙོ་བོ་ནི། ཡེ་ཤེས་ཀྱི་ལྷ་མཆོག་སྟོན་པ་གཤེན་ལྷ་འོད་དཀར་གྱི་སྐུ་མདུན་ནས་མི་མཇེད་འགྲོ་བ་འདུལ་བའི་བོན་ལུང་ཞུས་པའི་སྐབས། མཛད་མདོ་འབྲོང་པོའི་དགོངས་དོན་ལྟར་ན། གཤེན་ལྷ་ཉིད་ཀྱིས། འགྲོ་བ་རིགས་དྲུག་ལས་ལྷའི་ཡུལ་དུ་སྟོན་པ་ལ་མ་གཤེགས་ཤིག། ལྷ་རྣམས་ལོངས་སྤྱོད་ལ་གཡེང་ནས་སྟོན་པའི་བོན་ལ་ཉན་དུ་མི་ཁོམ་པས། ལས་འཕྲོ་ཅན་འགའ་དང་འགའ་ཙམ་ལས་ཤིན་ཏུ་གདུལ་བར་དཀའ་བར་གསུངས། ལྷ་མ་ཡིན་གྱི་ཡུལ་དུ་སྟོན་པ་ལ་མ་གཤེགས་ཤིག། ལྷ་མ་ཡིན་རྣམས་ནི་ཁོང་འཕམ་དང་བདག་རྒྱལ་གྱི་སྡུག་བསྔལ་གྱི་གཡེང་ནས་སྟོན་པའི་བོན་ཉན་དུ་མི་ཁོམ་པས། ལས་འཕྲོ་ཅན་འགའ་དང་འགའ་ཙམ་ལས་ཤིན་ཏུ་གདུལ་དཀའ་བར་གསུངས། བྱོལ་སོང་གི་ཡུལ་དུ་སྟོན་པ་ལ་མ་གཤེགས་ཤིག། བྱོལ་སོང་རྣམས་ནི་མུན་པ་ཡིས་གཏིབས་ནས། གཅིག་གིས་གཅིག་ཟ་བའི་སྡུག་བསྔལ་གྱིས་འཇིག་ཅིང་བྲོས། དེ་ལྟ་བུའི་སྡུག་བསྔལ་གྱིས་ཟིན་ཏེ་སྟོན་པའི་བོན་ཉན་དུ་མ་ཁོམས་པས་ལས་འཕྲོ་ཅན་འགའ་དང་འགའ་ཙམ་ལས་ཤིན་ཏུ་གདུལ་དཀའ་བར་གསུངས་། དེ་བཞིན་ཡི་དགས་དང་དམྱལ་བ་རྣམས་ལ་ཡང་དེ་ལྟར་གདམས་སོ། རིགས་དྲུག་གི་ནང་ནས་ཁྱད་པར་དུ་མི་ཡི་ཡུལ་དུ་སྟོན་པ་ལ་གཤེགས་དགོས་པར་གདམས་སོ། སྤྱིར་མི་ལ་རང་རང་སྒོས་ཀྱི་སྡུག་བསྔལ་མཆིས་ན་ཡང་། རིགས་གཞན་གྱི་སྡུག་བསྔལ་ལྟ་བུ་མེད་ལ། མི་ཁོམ་པའི་འདུ་བྱེད་ཀྱི་མ་ཟིན་པས་རང་དབང་རང་ལ་ཡོད་ཅིང་། དགེ་སྡིག་གི་སྤང་བླང་དང་རྣམ་འབྱེད་ཀྱི་ཤེས་རབ་གསལ་བས་ནའོ། ཁྱད་པར་དུ་མི་ཡི་བསམ་སྦྱོར་དཀར་ནག་གི་བྱེད་པས་རིགས་དྲུག་གི་སྐྱེ་གནས་འཕེལ་བར་བྱེད་པ་ཡིན་ལ་རིགས་དྲུག་གི་རྩ་བ་མི་ཡི་བསམ་སྦྱོར་དཀར་ནག་ལ་ཐུག་པས། མི་ཡི་རྒྱུད་ཀྱི་ཉོན་མོངས་དུག་ལྔའི་དགྲ་ཚོགས་ཆོམ་པར་ནུས་ན། རིགས་དྲུག་གི་གནས་ངན་རང་བཞིན་གྱིས་སྟོང་པར་གྱུར་པ་སྟེ། དཔེར་ན་ཆུ་རྐ་གོང་དུ་བསྒྱུར་ན། འོག་ཏུ་༼མི༽་འབབ་པ་དང་འདྲ་ཞེས་མཛད་མདོ་འབྲིང་པོ་ལས་དེ་ལྟར་གསུངས་ཁོ་མོས་ཀྱང་དེ་ལྟར་སེམས།
བརྗོད་པ་དྲུག་པ་བོ༵་དང་རྣམ༵་པར་རྒྱལ༵་བ།
སྤྱིར་བོ་ཞེས་པའི་ཐ་སྙད་གྱི་ཚིག་འགྲེལ་འདི་ལ་ཡང་། རི་བོ་དང་། ཆུ་བོ་ལྟ་བུ་མིང་རྐྱང་ལ་འཇུག་པ་དང་། གཞན་ཡང་བོ་ལྟ་བུ་རང་བཞིན་གྱིས་ཟག་པའམ་ལྷུང་བར་གྱུར་པ་ལ་གོ་རྒྱུ་སོགས་མང་དུ་མཆིས་མོད་ཀྱང་། སྐབས་འདིར་མཛད་མདོ་འབྲིང་པོ་གཟེར་མིག་ལེའུ་བཅོ་བརྒྱད་པའི་དགོངས་དོན་ལྟར་འཆད་ན། གཏོ་རྒྱུད་དཔྱད་རྒྱུད་བདུད་ཙི་བོ་བས་བོ། ཞེས་པའི་ཚིག་དོན་ཕུན་སུམ་ཚོགས་པ་འདི་ཉིད་བྱུང་། སྟོན་པ་གཤེན་རབ་མི་བོ་ཀུན་ལས་རྣམ་པར་རྒྱལ་བ་ཞེས་པའི་ཚིག་བཅད་ཀྱི་རྐང་པའི་བསྟན་དོན་གཙོ་བོར་གྱུར་པའི་༼བོ་༽ཞེས་པ་དེ་ནི། གདོན་གྱིས་བརླམས་པ་ལ་བདུད་རྩི་ལྟ་བུའི་གཉེན་པོར་གྱུར་པ་གཏོ་རིགས་སུམ་བརྒྱ་དྲུག་ཅུ་དང་། ནད་ཀྱིས་གདུང་བ་ལ་བདུད་རྩི་ལྟ་བུའི་གཉེན་པོར་གྱུར་པ་དཔྱད་རིགས་བརྒྱད་ཁྲི་བཞི་སྟོང་གི་ལག་ལེན་རྣམས་རང་རྒྱུད་ལ་བུམ་པ་གང་བྱོའི་ཚུལ་དུ་ཁེངས་ཤིང་། ཚད་མེད་སྙིང་རྗེའི་རྒྱུད་བསྐུལ་ནས་ཆེད་དུ་བྱ་བའི་གདུལ་བྱ་སྲས་ཀྱི་ཐུ་བོར་གྱུར་པ་གཏོ་བུ་འབུམ་སངས་དང་། དཔྱད་བུ་ཁྲི་ཤེས་གཉིས་ལ་ལེགས་པར་གདམས་ཏེ་མཐའ་ཡས་འགྲོ་བའི་ཕན་བདེའི་གསོས་སུ་སྐལ་ལྡན་དེ་དག་ལ་རང་བཞིན་གྱིས་སྟོན་ཅིང་སྣོད་ལྡན་ཡིད་ཀྱི་ཞིང་ས་རུ་བོ་བར་གྱུར་པས་ན་བོ་ཞེས་ཐ་སྙད་བཏགས་པ་ཡིན་ནོ། རྣམ་པར་རྒྱལ་བ་ཞེས་པ་འདི་ནི། རྣམ་པར་རྒྱལ་བའི་གཞུང་ལས། གཤེན་རབ་བགེགས་ལས་རྣམ་པར་རྒྱལ། ཞེས་གསུངས་པས། གཟུགས་ཅན་མི་ཡི་བར་ཆད་དང་གཟུགས་མེད་འདྲེའི་བར་ཆད་ལས་རྣམ་པར་རྒྱལ་བ་ཙམ་མ་ཡིན་པར་རང་གི་སེམས་རྒྱུད་ཉོན་མོངས་པར་བྱེད་ཅིང་ཁམས་གསུམ་འཁོར་བའི་གནས་ངན་དུ་བརྒྱུད་པར་བྱེད་པའི་ཉོན་མོངས་དུག་ལྔའི་དགྲ་ཚོགས་མེ་དཔུང་ལྟ་བུ་དེ་དང་། ཤེས་བྱའི་གནས་མཐར་ཐུག་ཟབ་མོ་དེ་ཁོ་ན་ཉིད་ཀྱི་དོན་རྟོགས་པ་དང་རྟོགས་ཤིང་མངོན་དུ་གྱུར་པ་ལ་བར་དུ་གཅོད་པར་བྱེད་པའི་ཤེས་སྒྲིབ་ཕྲ་རགས་དང་བཅས་པའི་བགེགས་རིགས་མཐའ་དག་ལས་རྣམ་པར་རྒྱལ་བས་ན་༼རྣམ་པར་རྒྱལ་བ་༽ཞེས་བྱའོ།།
བརྗོད་པ་བདུན་པ་སྟོན༵་པ་ཁྲི་ག༵ཙུག་རྒྱལ༵་བ།
རྣམ་འདྲེན་བརྒྱད་པ་སྟོན་པ་གཤེན་རབ་མི་བོ་ལ། སྟོན་པ་ཁྲི་གཙུག་རྒྱལ་བ་ཞེས་པའི་མཚན་གྱིས་སྦྱོར་ཚུལ་དེ་ནི། དགུང་གྲངས་སོ་གཅིག་སྟེང་སྟོན་པ་ཁྱིམ་སྤང་རབ་བྱུང་གི་ཚུལ་བསྟན་པའི་དུས། སྔོན་བྱུང་སྟོན་པ་གཏོ་རྒྱལ་ཡེ་མཁྱེན་གྱི་རྒྱལ་ཚབ་དྲང་སྲོང་ལེགས་ལྡན་རྒྱལ་བས་སྟོན་པ་ལ་ཚུལ་མིང་ཁྲི་གཙུག་རྒྱལ་བ་ཞེས་ཕུལ་བ་ཞིག་ཡིན་པས། དེ་ཡང་འདུས་པ་རིན་པོ་ཆེའི་རྒྱུད་དྲི་མ་མེད་པ་གཟི་བརྗིད་རབ་ཏུ་འབར་བའི་མདོ་ལས།སྟོན་པ་ཁྱིམ་སྤང་རབ་ཏུ་བྱུང་བའི་མདོ་ཞེས་པའི་སྐོར་ནང་།དེ་ནས་ཡང་རྣམ་དག་འདུལ་བའི་ཁྲིམས་གསོལ་བར་མཛད་དེ།ཚིགས་སུ་བཅད་དེ་གསུངས་པ།སྔོན་སྟོན་པ་རབ་ཏུ་བྱུང་བའི་དུས།དྲི་མ་མེད་པའི་སློབ་དཔོན་གྱིས།བདག་ལ་མིང་གིས་མཚན་གསོལ་བས།སྟོང་གསུམ་ཀུན་ཏུ་གྲགས་པ་ཡི།བསྟན་པ་ནམ་མཁའི་མཐའ་མཉམ་ཞིང་།དུས་གསུམ་ནུབ་པ་མེད་པའི་མིང་གི་རྒྱལ་མཚན་བཞིན།དེང་གི་སྟོན་པ་སངས་རྒྱས་ལ།དག་པ་མིང་གིས་མཚན་གསོལ་བས།ཚུལ་ལྡན་ཚུལ་ཁྲིམས་ཚུལ་གྱི་མིང་།དུས་གསུམ་ནུབ་པ་མིང་འཛིན་ཞིང་།ཚུལ་ཁྲིམས་འགྲོ་བའི་དོན་བྱེད་ཤོགཅེས་གསུངས་ནས་མིང་དང་མཚན་ཀྱང་གཤེན་རབ་མཆོག་དེ་བཞིན་གཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས།སྟོན་པ་ཁྲི་གཙུག་རྒྱལ་བ་ཞེས་བྱ་བར་བཏགས་སོ་ཞེས་ཚུལ་མིང་ཐོགས་ཚུལ་བསྟན་པ་དང་།སྟོན་པ་ཁྲི་གཙུག་རྒྱལ་བ་ཞེས་པའི་ཚིག་དོན་གྱི་འགྲེལ་ལ། སྟོན་པ་ཞེས་པའི་མཚན་གྱི་འབྲུ་བཤད་ནི་གོང་དང་གཅིག་མཚུངས་ཡིན། ཁྲི་གཙུག་རྒྱལ་བ་ཞེས་པའི་མཚན་གྱི་འབྲུ་བཤད་ཀྱི་སྐོར་ལ།སྙིགས་དུས་ཀྱི་རྒྱལ་བ་གཉིས་པ་རྗེ་བཙུན་སྨན་རི་བ་ཆེན་པོས། རྨད་འབྱུང་ཡོན་ཏན་ཀུན་གྱི་གཏེར་འཛིན་ཞིང་། མཛད་པ་དུ་མས་གདུལ་བྱའི་ཁ་ལོ་བསྒྱུར། བསྟན་པའི་མངའ་བདག་མཚུངས་མེད་གཙུག་གྱི་རྒྱན། ཁྲི་གཙུག་རྒྱལ་བའི་སྐུ་ལ་ཕྱག་འཚལ་ལོ། ཞེས་པའི་ཚིག་གི་མཆོད་སྤྲིན་དེ་ལྟར་ཕུལ།དེའི་ཚིག་དོན་གྱི་འགྲེལ་ལ་སྨན་རིའི་མཁན་རབས་ཉེར་གཉིས་པ་ཀུན་མཁྱེན་ཉི་མ་བསྟན་འཛིན་དབང་གི་རྒྱལ་པོས། སྣང་སྲིད་ཀྱི་ཞིང་ན་འདུལ་འཛིན་གྱི་མཁན་པོ་ཁྲི་པ་ཇི་སྙེད་ཅིག་བཞུགས་ཀྱང་། དེ་དག་ཀུན་གྱི་གཙུག་གི་རྒྱན་དུ་གྱུར་ཞིང་ཉོན་མོངས་དུག་ལྔའི་དགྲ་ཚོགས་ལས་དུས་རྟག་ཏུ་རྣམ་པར་རྒྱལ་བས་ན་སྟོན་པ་ཁྲི་གཙུག་རྒྱལ་བ་ཞེས་གསོལ་བ་ཡིན་པར་གསུངས། ཡང་ཁོ་མོའི་བསམ་ཚུལ་ལྟར་བྱས་ན། ཁྲི་ཞེས་པ་འདི་ནི་ཞང་སྐད་དུ་ཐུགས་ཉིད་ལ་གོ་བས་ཐུགས་ཉིད་ནམ་མཁའ་ལྟར་ཡངས་ཤིང་རྒྱ་ཆེ་ལ་འདུལ་འཛིན་ཡོངས་ཀྱི་གཙུག་རྒྱན་དུ་གྱུར་ཅིང་། ཉོན་མོངས་དུག་ལྔའི་དགྲ་ཚོགས་ལས་དུས་རྟག་ཏུ་རྣམ་པར་རྒྱལ་བས་ན་༼སྟོན་པ་ཁྲི་གཙུག་རྒྱལ་བ་༽ཞེས་མཚན་གྱི་སྦྱོར་ཚུལ་དེ་ལྟར་བྱས་ན་མི་འཐད་པ་མེད་པར་སྣང་ངོ་།།
(ཕྱི་ལོ། ༢༠༡༤ ཟླ་བ། གཉིས་པ། ཚེས། ༢༢ ཞོགས་པའི་ཕྱགཚོད། ༡༠།༣༠ ཐོག་ཁོ་མོས་ཝྭ་ཎ་དབུས་བོད་ཀྱི་གཙུག་ལག་སློབ་གཉེར་ཁང་གི་དགེ་རྒན་གྱི་ཡིག་རྒྱུགས་ཆེན་མོའི་སྐབས་སུ་ཕུལ་བའི་གཏམ་བཤད་ལས་དྲངས་པའོ།།)


text:
སྔོན་དུ་འགྲོ་བའི་གཏམ།
མི་བུ་ལྡོང་གི་རིགས་འཁྲུངས་དཔའ་རྩལ་ལྡན། །
མི་བསྲུན་བསྒྲལ་དང་འདྲེན་པའི་ཏིང་འཛིན་བརྙེས། །
མི་མཆོག་དག་པ་ལྷ་ཡི་དགོངས་སྤྱོད་ཅན། །
མི་རྗེ་གེ་སར་སྐྱེས་བུ་རྒྱལ་གྱུར་ཅིག །
དེ་ཡང་སློབ་དཔོན་པདྨའི་ཐུགས་སྲས་དང་། རིགས་གསུམ་སེམས་དཔའི་སྒྱུ་འཕྲུལ། འཛམ་གླིང་ན་སྐད་གྲགས་ཆེ་བའི་དཔའ་བོའི་མི་སྣ་གླིང་རྗེ་གེ་སར་རྒྱལ་པོ་མཆོག་ལ་ཕྱི་ནང་གསང་བ་ཡང་གསང་གི་རྣམ་པར་ཐར་བའི་སྒོ་མཐའ་ཡས་ན་ཡང་། ཐུན་མོང་ངམ་ཚུལ་མཐོང་གི་ངོར་བོད་སིལ་བུར་འཐོར་བའི་རྗེས་ཏེ། རབ་བྱུང་དང་པོའི་བགྲང་བྱ་བཅུ་གཉིས་པ་ས་ཕོ་སྟག་ལ་(འཁྲུངས་ལོ་ལ་བཞེད་ཚུལ་མི་འདྲ་བ་འགའ་མཆིས་ཀྱང་འདིར་བདུད་འཇོམས་ཆོས་འབྱུང་གི་ལུགས། ) མདོ་ཁམས་གླིང་ཡུལ་དུ་སྐུ་འཁྲུངས་པའི་མི་མཆོག །སྐྱེས་སྦྱང་གི་ཡོན་ཏན་བླ་ན་འཕགས་པའི་ལོ་རྒྱུས་མི་སྣ་རླབས་ཆེན་ཞིག་ཡིན་ལ། ཁོང་སྐུ་ན་ཆུང་བའི་དུས་དཀའ་སྤྱད་མང་པོ་བརྒྱུད་མཐར་གླིང་དཔའ་བརྟུལ་ཕུ་ནུ་ཚོགས་པའི་གཙོ་བོ་དང་གླིང་སྡེ་སྤྱིའི་དཔོན་པོར་གྱུར། རིམ་བཞིན་ཁོང་གིས་ཁོར་ཡུག་མང་ཚོགས་ཀྱི་བདེ་སྡུག་མི་སྙོམས་པའི་གནས་བབ་ལ་ཐུགས་ཁུར་ཆེན་པོ་མཛད་དེ། སྐབས་དེའི་སྤྱི་ཚོགས་བདེ་འཇགས་ལ་གནོད་སེམས་ཆེ་བའི་ཧོར་གུར་དཀར་སོགས་མི་བསྲུན་གདུག་རྩུབ་དང་སྒེར་གཅོད་ཅན་མང་པོ་དཔའ་ཕོ་རྩལ་གྱིས་ཆམ་ལ་ཕབ་ཏེ། ཧོར་ཤན་པ་དང་། འཇང་གཡུ་ལྷ། གཡུ་ཁྲི་གུང་སྔོན། མོན་དུང་སྐྱོང་སོགས་ལ་མཛའ་མཐུན་མནའ་འབྲེལ་བཙུགས་པའི་སྟོབས་ཤུགས་ལ་བརྟེན། ཁོར་ཡུག་གི་ཡུལ་ལུང་སྡེ་ཁག་མང་པོ་ཞི་བདེ་གཅིག་གྱུར་དང་རང་དབང་བདེ་འཇགས་ལ་བཀོད་ཚུལ་སོགས། སྐུ་ཚེའི་ནང་རྣམ་པ་གཡུལ་གྱི་ལས་དྲག་པོ་ཁོ་ན་ལྟ་བུའི་མཛད་པ་ཆེ་ཡང་། ངོ་བོའི་ཆ་ནས་གཞན་ཕན་དང་བྱམས་བརྩེ་ལས་མ་འདས་པ་ནི་བོད་མི་བྱིངས་ཀྱི་ངག་ན། ནངས་སྔ་དྲོ་གསོད་པའི་ཤན་པ་དང་། །དགོང་ཕྱི་དྲོ་འདྲེན་པའི་བླ་མ་ཡིན། །ཞེས་རླུང་ལྟར་གྲགས་ཡོད་པ་ནང་བཞིན། ཁོང་གིས་མཚན་ལྡན་དགེ་བའི་བཤེས་གཉེན་རླངས་གྲུབ་ཆེན་ཨ་མེས་བྱང་ཆུབ་འདྲེ་བཀོལ་མཆོག་རྩ་བའི་བླ་མར་བསྟེན་ཏེ། ཐུན་མིན་སྔགས་ཀྱི་རྣལ་འབྱོར་ལ་རྩེ་གཅིག་ཏུ་འབད་པ་བྱས་རྐྱེན་སྒྲུབ་པ་མཐར་ཕྱིན་ཏེ་བསད་གསོའི་བརྟུལ་ཞུགས་མངོན་དུ་གྱུར་བ་དང་། ལྷག་པར་རྒྱལ་བའི་དབང་པོ་ཨོ་རྒྱན་ཡབ་ཡུམ་ནས་བརྒྱུད་པའི་ཟབ་ལམ་རྫོགས་པ་ཆེན་པོའི་ལྟ་སྒོམ་སྤྱོད་གསུམ་ལ་བརྩོན་སྒྲུབ་ནན་ཏུ་མཛད་པའི་སྦྱང་འབྲས་ལ་བརྟེན། སྐུ་ཚེ་གཅིག་གི་ཡུན་ལ་རྣམ་གྲོལ་གདོད་མའི་མགོན་པོའི་གོ་འཕང་མངོན་ཏུ་མཛད་དེ། མཁའ་སྤྱོད་རྡོ་རྗེའི་གྲོང་དུ་འཇའ་ལུས་འཕོ་བ་ཆེན་པོའི་སྐུར་བཞེངས་ཤིང་། མཐའ་ཡས་པའི་འགྲོ་ཁམས་སྤྱིའི་ཁྱོན་ལ་ཐུགས་ཀུན་ཁྱབ་བརྩེ་ཆེན་ཡེ་ཤེས་ཀྱི་འཕྲིན་ལས། དུས་ཇི་སྲིད་ནམ་མཁའ་གནས་ཀྱི་བར་འཕོ་མེད་རྟག་ཁྱབ་ལྷུན་གྲུབ་ཏུ་འཇུག་པ་ལ་སྐད་ཅིག་ཀྱང་གཡེལ་བ་མེད་པར་གདུལ་བྱའི་ཞིང་གི་ཁྱོན་ལ་གང་འདུལ་དེར་སྟོན་དུ་འབྱུང་ཞིང་། རྨད་བྱུང་གསང་བ་གསུམ་གྱི་མཛད་པ་བསམ་གྱིས་མི་ཁྱབ་པ་མངའ་བའི་བདག་ཉིད་ཅན་ཡིན་པའི་རྒྱུ་མཚན་གྱིས། བོད་སྤྱི་ཚོགས་ཀྱི་སེམས་ནང་ལ་ཁོང་གི་རླབས་ཆེ་བའི་མཛད་རྗེས་ནི། མེས་པོ་གོང་མ་སུས་ཀྱང་འགྲན་དུ་མེད་པ་ཞིག་རེད་སྙམ་པའི་ངེས་ཤེས་གཏིང་ཚུགས་པ་ཆགས་ཏེ། གླིང་ཚང་གི་གདུང་རྒྱུད་ཕྱི་མ་དག་གིས་གཙོས་བོད་འབངས་སྤྱིའི་དཔྱོད་ལྡན་པ་རྣམས་ཀྱིས་ཁོང་གི་བཟང་སྤྱོད་གྲུབ་རྗེས་ལ་གཞིགས་ཏེ། མ་འོངས་པར་ཁོང་གི་མཛད་པ་རྣམ་ཐར་འཛམ་གླིང་ལ་ཁྱབ་པའི་རྟེན་འབྲེལ་ལམ་སྔོན་དཔག་དཔྱོད་ཤེས་ཀྱིས་འཛམ་གླིང་གེ་སར་རྒྱལ་པོ་ཞེས་པའི་མཚན་ཐོབ་དཔང་མཐོན་པོ་ཞིག་བསྩལ་བར་མ་ཟད། བན་བོན་གྲུབ་མཐའ་རིས་སུ་མ་ཆད་པའི་ཚད་མའི་སྐྱེས་བུ་མང་པོས་དད་མོས་ཀྱི་སེམས་ཁམས་རབ་ཏུ་བརྟན་པོས་སྐྱེས་བུ་ཁོང་བྱིན་རླབས་ཀྱི་རྩ་བ་བླ་མ་ལྟར་དུ་བསྟེན་ཐབས་དང་། དངོས་གྲུབ་ཀྱི་རྩ་བ་ཡི་དམ་དང་མཁའ་འགྲོ་ལྟར་དུ་བསྙེན་ཚུལ་གྱི་སྒྲུབ་ཐབས། འཕྲིན་ལས་ཀྱི་བྱེད་པོ་ཆོས་སྐྱོང་དང་དགྲ་བླ་ཝེར་མའི་ཚུལ་དུ་མཆོད་གསོལ་བསྟོད་སྐུལ་བྱེད་ཐབས་སོགས་སོ་སོའི་མོས་པ་དང་མཐུན་ཞིང་། བྱིན་རླབས་ཀྱི་ཚན་ཁ་འབར་བའི་ཆོས་སྒོ་མཐའ་ཡས་པ་དུས་རབས་མི་ཉུང་བ་ཞིག་གི་ཡུན་ལ་མཛད་པ་ད་ལྟ་དངོས་སུ་བཞུགས་ཡོད་པ་དང་། ལྷག་པར་དུ་བོད་དམངས་ཁྲོད་དུ་རྒྱུག་ཆེ་བའི་བཤད་རྒྱུན། སྟག་གི་མགོ་ལ་སྦྲུལ་གྱི་མཇུག་མ་ཅན་། །ཞེས་པ་ལྟ་བུ་འཁྲུངས་འདས་ཀྱི་ལོ་ཚིགས་ལ་སྡོམ་ཚིག་བཀོད་མྱོང་པའི་བཞེད་ཕྱོགས་དང་། དེ་ལས་ཀྱང་བོད་སིལ་འཐོར་རྗེས་ཀྱི་ལོ་རྒྱུས་ཆོས་འབྱུང་ཀུན་ཀྱི་ཕྱི་མོར་གྱུར་བ། རླངས་ཀྱི་པོ་ཏི་བསེ་རུ་ལྟ་བུའི་ཡིག་ཚང་རྙིང་བ་དག་གི་བཞེད་པ་རྣམས་ཕན་ཚུན་གོ་བསྡུར་ཏེ། གླིང་རྗེ་ཁོང་མདོ་ཁམས་གླིང་ཡུལ་དུ་སྟག་ལོར་སྐུ་འཁྲུངས་ནས་སྦྲུལ་ལོར་འདས་པའི་ལུགས་ཏེ། ཐུན་མོང་སྣང་ཚུལ་དུ་དགུང་ལོ་གྱ་བརྒྱད་དུ་བཞུགས་པའི་ལུགས་ལྟར་གྱི་དུས་མཉམ་མི་སྣའི་ལོ་རྒྱུས་ཁག་ལས་གསལ་བའི་དཔྱད་གཞི་སྟོབས་ལྡན་གྱི་རིགས་དང་། གཞན་གླིང་རྗེ་དམ་པའི་ཞལ་ཟིན་པའི་གླིང་ཚང་མི་རབས་ཀྱི་སྐལ་ལྡན་སྐྱེ་བོ་རྣམས་ནས་རིམ་པར་ངག་ནས་ངག་ཏུ་བརྒྱུད་པའི་གཏམ་ཁུངས་ལྡན་དག་གི་ས་བོན་དངོས་ལ་གཞི་བྱས་ཏེ། ཕྱིས་ཀྱི་ལོ་རྒྱུས་པ་དང་སྙན་ངག་པ་དག་གིས་བསྐྲུན་པའི་རྟོགས་བརྗོད་སྙན་རྩོམ་རིང་མོའི་རིགས་དང་། གཞན་དུ་སྣང་བ་དཔེ་རུ་ཤར་བའི་དག་སྣང་རྣལ་འབྱོར་བ་རྣམས་ཀྱི་དགོངས་ཉམས་ལས་ཐོན་པའི་གསང་བ་བསམ་མི་ཁྱབ་པའི་ཉམས་སྒྲུང་། གླིང་རྗེ་རྒྱལ་བློན་གྱི་སྐྱེ་མཐའ་ཡང་སྲིད་རྣམ་པས་སྔོན་གྱི་མཛད་པ་འཕྲིན་ལས་རྗེས་སུ་དྲན་པའི་རིམ་པ་བཀྲལ་བའི་སྒྲུང་། གང་ཟག་ཁྱད་པར་བ་དག་གི་རིག་ཁམས་ལ་སེང་ཆེན་དགྲ་བླ་ཝེར་མའི་ཡེ་ཤེས་ཀྱི་འཇུག་པ་ཐུན་མོང་མ་ཡིན་པ་ཞུགས་པའི་བབས་སྒྲུང་སོགས། མདོར་ན་དུས་རབས་མི་ཉུང་བ་ཞིག་གི་ཡུན་ལ། གླིང་རྗེ་གེ་སར་ལ་ཕྱི་ནང་གསང་གསུམ་གྱི་མཛད་པ་རྣམ་ཐར་བསམ་མི་ཁྱབ་པའི་སྒོ་མཐའ་ཡས་པ་ཞིག་བྱུང་བས། ད་ལྟ་བོད་ཀྱི་ལོ་རྒྱུས་སྙན་རྩོམ་རིང་མོ་ཞེས་འཛམ་གླིང་གི་གྲགས་ཆེན་ཟིན་ཐོ་ལས་བརྒལ་ཟིན་པ་ནི། བོད་སྔ་རབས་ཀྱི་གླིང་སྒྲུང་བ་དག་གི་བཀའ་དྲིན་བདག་རྐྱེན་དང་། ད་ལྟའི་གླིང་གེ་སར་གྱི་མཛད་པ་རྣམ་ཐར་རྒྱུན་འཛིན་པ་དག་གིས་བརྩོན་སྟོབས་ལས་བྱུང་བ་ཡིན་ལ། འཛམ་གླིང་མི་རིགས་ཀྱི་སྔོན་དུ་ངོ་གནོང་མི་དགོས་པའི་བྱས་རྗེས་རླབས་ཆེན་པོ་ཞིག་ཀྱང་ཅི་ལ་མིན།
འོན་ཀྱང་དུས་རབས་དང་དུས་རབས་ཀྱི་འགྱུར་བའི་ནང་མི་རིགས་ཤིག་གི་ཆབ་དཔལ་རིག་གསུམ་ལ་དར་རྒུད་སྣ་ཚོགས་ཤིག་བྱུང་བའི་གནས་བབ་དང་བསྟུན། གླིང་གེ་སར་གྱི་མཛད་པ་རྣམ་ཐར་རྒྱུད་འཛིན་དར་སྤེལ་གྱི་ལས་སྒོ་ལ་ཡང་། འགོག་རྐྱེན་ཉམས་རྒུད་ཅི་རིགས་པ་ཞིག་བྱུང་ཡོད་པ་ནི། དཔེར་ན་རིག་གནས་གསར་བརྗེ་ལས་འགུལ་ཁྲོད་ཀྱི་གླིང་སྒྲུང་གི་ལས་དབང་ལྟ་བུ་གཅིག་པུ་ལ་ཕྱིར་མིག་འཕངས་ན་ཡང་མངོན་གསལ་ཅན་ཡིན་པ་སོགས་ནི་ལོ་རྒྱུས་འཕེལ་འགྲིབ་ཀྱི་ཆོས་ཉིད་ཅིག་ཀྱང་ཡིན་སྲིད་པས་གཡོལ་ཐབས་མེད་པ་རེད་ཟེར་རྒྱུ་ལས་མ་བྱུང་ལ།
དེའི་ཕྱིས་རྒྱལ་ཡོངས་སུ་ཆོས་རིག་བསྐྱར་དར་གྱི་མགོ་འབུས་པ་ནས་བཟུང་། སླར་ཡང་ཞིང་ལྗོངས་སོ་སོའི་འབྲེལ་ཡོད་ལས་ཁུངས་དང་ཆེད་ལས་པས་གླིང་གེ་སར་གྱི་རྟོགས་བརྗོད་རྣམ་སྒྲུང་འཚོལ་བསྡུ་དང་འགྲེམ་སྤེལ་གྱི་མཐོ་རླབས་ཤིག་ཕྱོགས་ཡོངས་ནས་འཕྱུར་བར་བྱས་ཏེ། ད་ཆ་གླིང་གེ་སར་རྣམ་ཐར་རྟོགས་བརྗོད་མ་ཉམས་སྲུང་སྐྱོབ་དང་། ཉམས་པ་སླར་གསོ་སོགས་གླིང་གེ་སར་ཀྱི་སྐོར་ལ་དངོས་ཤུགས་བརྒྱུད་གསུམ་ནས་ཞིབ་འཇུག་གི་ལས་རིགས་སྣ་མང་པོ་ཅན་དང་། རྒྱ་ཆེན་པོ་ཅན་གྱི་ལམ་ཁར་འགྲོ་བཞིན་པའི་དུས་ཚོད་ཅིག་ལ་སླེབས་ཡོད་པ་ནི། གླིང་གེ་སར་གྱི་རུས་རྒྱུད་མི་རིགས་དང་ཡང་ན་ལས་རིགས་འདི་ལ་སྤྲོ་བའི་མི་སུ་ཞིག་ཡིན་ཡང་དགའ་འོས་པའི་གནས་དང་། སྤྲོ་སྣང་གིས་ཐལ་མོ་རྡེབ་པའི་ཡུལ་ཞིག་ཅི་ལ་མིན།
ཡིན་ན་ཡང་ཕྱོགས་གཞན་ཞིག་ནས་བལྟས་ན། གླིང་གེ་སར་གྱི་རྟོགས་བརྗོད་གཏམ་བརྒྱུད་རིང་མོའི་ཕྱོགས་ཡོངས་ན་ཡི་གེའི་དག་ཆ་དང་། ཕྱི་ཤོག་གི་མཛེས་བཟོ། སྒྲིག་རིམ་གྱི་སྤུས་ཚད་སོགས་ལ་མ་ལྟོས་པར། གླིང་གེ་སར་སྒྲུང་གི་རང་འགྲོས་རྣལ་མ་ལ་ཆབ་སྲིད་ཀྱི་བསམ་བློ་དང་། མི་སྒེར་ཁེ་ཕན་ཕུག་བཅུག་བསམ་སྤྱོད་ཀྱི་ལྷད་སྐྱོན་སོགས་མ་ཞུགས་པའི་གླིང་སྒྲུང་རང་རྐང་ཅན་གྱི་དུས་ནི་ཕལ་ཆེར་རིག་གནས་གསར་བརྗེ་ལས་འགུལ་གྱི་སྔོན་ནམ། དུས་རབས་ཉི་ཤུ་བའི་དཀྱིལ་ཡན་ཆོད་རེད་ཅེས་གླིང་སྒྲུང་ཞིབ་འཇུག་པ་བྱིངས་ཀྱིས་ངོས་འཛིན་སྟངས་གཅིག་གྱུར་ཡིན་པ་ནང་བཞིན། ད་ཐེངས་འདིར་ཡང་ཕ་ཡུལ་ཁམས་ཡུལ་ཤུལ་ཕྱོགས་ནས་ཡིན་ཞིང་། གླིང་གེ་སར་སྐྱེས་བུའི་སྒྲུང་གི་བསྟན་པར་ཐུགས་བློ་རབ་ཏུ་དཀར་བར་མ་ཟད། ལས་རིགས་འདི་ལ་ཕྱག་རྗེས་བླ་ན་མཐོ་བའི་སྐུ་ཞབས་རྣམ་གྲགས་ལགས་ཀྱིས། སྐུ་ཚེགས་འོ་བརྒྱལ་ལ་མ་འཛེམས་པར་དཀའ་བ་དང་ལེན་གྱིས་ཁམས་སྟོད་སྨད་དང་། བོད་ཀྱི་ནང་བསྟན་དཔེ་ཚོགས་ཁང་སོགས་རྒྱལ་ཕྱི་ནང་ཀུན་ནས་བསྡུས་པའི་གླིང་སྒྲུང་དཔེ་རྙིང་ལག་བྲིས་མའི་བསྐྱར་དཔེ། རྟ་རྒྱུག་ནོར་བུ་ཆ་བདུན་དང་རྟ་རྒྱུག་གི་དཔེ་མི་འདྲ་བ་གཉིས། རྨ་ཤེལ་བྲག་གི་གཏེར་རྫོང་། ཧོར་གླིང་གཡུལ་འགྱེད་དཔའ་བོའི་སྙིང་གི་དགའ་སྟོན་སོགས་ཧོར་གླིང་མི་འདྲ་བ་གསུམ། བྱང་བདུད་དང་ཧོར་འདུལ་བའི་ལེའུ་བསྡུས་པ། འཇང་གླིང་གཡུལ་འགྱེད་ལེའུ་ཆུ་ནག་གཉེར་མ་ཞེས་པ། ལྷོ་ཤིང་ཁྲི་བཏུལ་བའི་ལོ་རྒྱུས་རྣམ་རྒྱལ་ནོར་བུའི་ཕྲེང་བ་སོགས་མོན་གླིང་མི་འདྲ་བ་གསུམ། སྟག་གཟིག་ནོར་རྫོང་དཔེ་མི་འདྲ་བ་གཉིས། སོག་སྟོད་རྟ་རྫོང་། ཨ་གྲགས་གཟི་རྫོང་། སྒང་གླིང་གི་སྨད་ཆ་བྱང་བྱེ་རིའི་བྱུར་རྫོང་། གོ་ར་ཚྭ་རྫོང་། ཞང་ཞུང་མུ་ཏིག་རྫོང་། ཁ་ཆེའི་གཡུ་རྫོང་། གྲུ་གུ་གོ་རྫོང་ཁ་འཐོར། དྲུ་གླིང་གཡུལ་འགྱེད་རིགས་མི་འདྲ་བ་ཁ་འཐོར། རྒྱ་གླིང་གི་ལེའུ་དང་རྒྱ་གླིང་མི་འདྲ་བ་གཉིས། མཚོ་མི་ནུབ་དར་རྫོང་གི་སྟོད་ཆ་རྩི་རོང་ལུག་རྫོང་། དབུས་འཆི་བདག་ཆམ་ལ་ཕབ་པའི་ལོ་རྒྱུས་ཐོས་གྲོལ་ཆེན་མོ། དམྱལ་བའི་ལེའུ། དམྱལ་གླིང་རྫོགས་ཆེན། འཛམ་གླིང་གེ་སར་གྱི་རྟོགས་བརྗོད་ཅེས་པ་སྟེ། སྒྲུང་སྣ་མི་འདྲ་བ་ཉེར་དགུ་བསྡུས་ཏེ། ཡུལ་ཤུལ་ས་གནས་གཙོ་བོ་ཡིན་པའི་བོད་ཁུལ་ཡོངས་ཀྱི་གླིང་སྒྲུང་ལག་བྲིས་མའི་རིགས་བསྐྱར་བསྡུའི་ལས་རིགས་ལ་སྣེ་ཁྲིད་དང་། གླིང་གེ་སར་སྒྲུང་ཞིབ་འཇུག་ལ་དཔྱད་གཞིའི་རྒྱུ་ཆར་དམིགས་ནས་སི་ཁྲོན་ཞིང་ཆེན་བོད་ཡིག་དཔེ་རྙིང་བསྡུ་སྒྲིག་ཁང་ནས་པར་དུ་འདེབས་རྩིས་བྱེད་པ་མཐོང་བྱུང་བ་དང་ལྷན། ཕྲན་ཆུང་གི་ཡིད་སེམས་རབ་ཏུ་དགའ་སྟེ། རང་ཉིད་ཀྱིས་སྔོན་ཞིག་ནས་སྒྲུང་གི་དཔེ་རྙིང་པར་བསྐྲུན་བྱས་ཟིན་མང་པོའི་ཁྲོད་ནས་སྒྲུང་རྙིང་འགའ་ཞིག་གི་མཆོད་བརྗོད་དང་གསལ་བཤད། མཇུག་གཏམ་མཛད་བྱང་སོགས་ཀྱི་ཐད་ནས་ནང་དོན་གལ་ཆེན་རང་བཞིན་ཅན་མང་པོ་ཆད་བོར་དུ་གྱུར་པ་ཅི་རིགས་མཐོང་བར་མ་ཟད། ཐ་ན་གནའ་བོའི་སྒྲུང་རྙིང་ལ་ཤས་ཀྱི་མཛད་བྱང་དུ་མཛད་པ་པོའི་མཚན་གྱི་ཚབ་ཏུ་དེང་སྐབས་ཀྱི་རྩོམ་སྒྲིག་པའི་མིང་བཀོད་དེ་གནའ་བོའི་སྒྲུང་རྙིང་གི་ཐོབ་ཐང་དང་། སྒྲུང་ཕབ་མཁན་ནམ་རྩོམ་པ་པོའི་བདག་དབང་ཉམས་བཞིན་པ་ཡང་མི་ཉུང་བ་མཐོང་བས་ཞེ་བློ་མ་བདེ་སྟེ། བོད་ཁུལ་གྱི་སྒྲུང་རྙིང་ལག་བྲིས་སྐོར་འཚོལ་བསྡུ་ཞིག་ནུས་ན་ཅི་མ་རུང་སྙམ་ནས་ཡུན་རིང་ཡིད་ལ་བརྣགས་པ་ཡིན་ལ། རྗེས་སུ་བོད་ལྗོངས་དཔལ་བརྩེགས་བོད་ཡིག་དཔེ་རྙིང་ཞིབ་འཇུག་ཁང་གི་མཐུན་རྐྱེན་དང་རམ་འདེགས་འོག་ནས་བོད་མདོ་དབུས་ཁམས་གསུམ་གྱི་རོང་འབྲོག་ས་ཁུལ་སོ་སོའི་མི་སྒེར་དང་དུད་ཁྱིམ་གྱི་དད་རྟེན་དང་མེས་པོས་ཤུལ་བཞག་རྩ་ཆེན་རིན་ཐང་ལྟ་ཚུལ་གྱིས་རིག་གསར་དུས་རླུང་གི་ཁར་ཡང་མ་ཤོར་བར་ཉར་ཚགས་དང་། དོ་དམ་ནན་མོ་བྱས་ཡོད་པའི་སྒྲུང་དཔེ་ལག་བྲིས་རྙིང་རུལ་མཐོང་ཚད་བཤེར་འབེབ་དང་འདྲ་པར་དུ་བཏབ། གཞན་ཕྱི་ནང་གི་དཔེ་མཛོད་ཁང་ཁ་ཤས་ནས་ལག་ཏུ་སོན་ཚད། ༼གླིང་སྒྲུང་ཕྱོགས་བསྡུས་ཨ་དཀར་འཕྲུལ་མཛོད་༽ཅེས་པའི་དཔེ་སྒྲོམ་དུ་བསྡུས་ཏེ། ད་ཐེངས་དེའི་ཁྲོད་ནས་དཔེ་ཆ་རྙེད་ཁུངས་སོགས་འབྲེལ་ཡོད་མི་སྣས་འགྲེམ་སྤེལ་ཆོག་པའི་བདག་དབང་གནང་ཡོད་རིགས་དང་། དཔེ་གཟུགས་སྣ་རིང་ཤིང་པར་རེ་འགའ་དང་གཞན་ལག་བྲིས་མ་ཁོ་ན་ཡིན་པའི་སྐོར་ནས། ལྷ་གླིང་གབ་ཙེ་དགུ་སྐོར་ཤིང་པར་མ། འཁྲུངས་གླིང་དང་རྨ་ས་བཟུང་ཤིང་པར་དང་དེའི་པར་ཚ་ལག་བྲིས་མ་སྟེ་དཔེ་གཉིས། འཁྲུངས་གླིང་ནོར་བུའི་དགའ་ཚལ་དཔེ་དཀོན། འདན་མའི་ནས་རྫོང་ལག་བྲིས་དཔེ་དཀོན། རྟ་རྒྱུག ། ཕུ་ནུའི་རྟ་རྒྱལ་དཔའ་བོའི་དགའ་སྟོན་དཔེ་དཀོན། ཧོར་འདུལ་འཛམ་གླིང་དགའ་སྟོན། ཧོར་གུར་དམར་འདུལ་བའི་སྐོར་དཔེ་དཀོན། ཤན་འདན་ནང་འཁྲུགས་དཔེ་མི་འདྲ་བ་དཔེ་དཀོན། འཛམ་གླིང་གསེར་རྫོང་དཔེ་དཀོན། སྟག་གཟིག་ནོར་རྫོང་། ཏཱ་ཟིག་ནོར་རྫོང་དཔེ་དཀོན། བྲག་དམར་ཁྱུང་རྫོང་དཔེ་དཀོན། རུག་ཡུལ་དངུལ་རྫོང་དཔེ་དཀོན། སྟག་གཟིག་ནོར་འགྱེད་ཤིང་པར་དང་ལག་བྲིས་དཔེ་སྣ་གཉིས། སོག་སྨད་ཁྲབ་རྫོང་། སོག་ལྷུ་ཁྲིའི་རྟ་རྫོང་། སོག་ལྷུ་ཁྲིའི་རྟ་རྫོང་མི་འདྲ་བ་དཔེ་དཀོན། མངའ་རིའི་གངས་དཀར་ཤེལ་རྫོང་། གྲུ་གླིང་གཡུལ་འཁྲུགས་ཀྱི་སྟོད་ཆ་མི་འདྲ་བ། རྩི་རོང་ལུག་རྫོང་འགྲོ་སྣང་དབང་སྡུད་དཔེ་དཀོན། ཨུ་ཡན་དངུལ་རྫོང་། མེ་རུ་ཐོག་རྫོང་(གླིང་ཚང་རྒྱལ་ཁྱིམ་གྱི་རྟེན་གྲས།)། ཀོང་ཐེའུ་རང་གི་ར་རྫོང་། མུ་སྟེགས་ཁྲབ་རྫོང་དཔེ་དཀོན། རྒྱ་གར་མུ་སྟེགས་ཆམ་ལ་ཕབ་པའི་སྐོར་དཔེ་དཀོན། འབྲུ་གཡང་གི་སྐོར་དཔེ་དཀོན། རྒྱ་ནག་བཤོལ་རྟ་ཞེས་པའི་རྟོགས་བརྗོད་དཔེ་དཀོན། བདུད་རྩིའི་སྨན་རྫོང་དཔེ་དཀོན། གེ་སར་རྟོགས་བརྗོད་འཆི་མེད་ལྷ་ཡི་རྔ་སྒྲ། ཁྲ་མོ་གླིང་གི་སྐྱོ་བསང་ངམ་རྟ་ཡང་རྒྱུག་གི་མཚར་གླུ། ཆོས་སྒྲུང་ཉི་མའི་ཤིང་རྟའམ་བྲོ་མགུར་དཀར་མོ་རྒྱང་གྲགས། (འདི་སྟོང་ཟ་བླ་མ་ཉི་འབུམ་པདྨ་བཛྲ་གྱི་གསུང་ཡོངས་ཁྱབ་ཅིག་ཡིན་མོད། ༡༩༩༣ ལོར་མཚོ་སྔོན་ནས་པར་སྐྲུན་བྱས་པ་དེའི་ཁ་བྱང་ལ། གླིང་གི་བྲོ་ར་ཡིད་འཕྲོག་པད་དཀར་ཕྲེང་མཛེས་ཞེས་ཁ་བྱང་འགྱུ ར་འདུག་པ་ལྟ་བུ་མང་།) གླིང་སྐྱེས་བུའི་ཆོས་སྒྲུང་སིལ་མ། སེམས་ཉིད་ཆོས་རྫོང་ཕབ་མཁན་གྱི་ཕྱག་བྲིས་མ་སོགས་དུས་རབས་ཉེར་གཅིག་པའི་སྔོན་དུ་ཕབ་པའི་སྒྲུང་སྣ་སུམ་ཅུ་སོ་དྲུག་བཏོན་ཏེ། སྐུ་ཞབས་རྣམ་གྲགས་ལགས་ཀྱིས་བསྡུས་པའི་ལག་བྲིས་བསྐྱར་དཔེ་དག་གི་ཁར་བསྣན་ཅིང་། ཁྱོན་ཤིང་པར་དང་ལག་བྲིས་སོགས་མ་ཕྱི་མི་འདྲ་བའི་སྒྲུང་སྣ་དྲུག་ཅུ་ལྷག་གི་བསྐྱར་དཔེ་དག ། གླིང་སྒྲུང་སྤྱིའི་འགྲོས་ལྟར་དུ་གོ་རིམ་ཡང་ཕྱོགས་ཙམ་བསྒྲིགས་(འདིར་འཁོད་ཀྱི་སྒྲུང་དཔེ་ཕལ་ཆེ་བ་ཁ་འཐོར་དུ་གྱུར་བ་དང་། ཡང་ན་ཤོག་གྲངས་ཆད་ལྷག་སོགས་ཀྱི་སྐྱོན་མང་ན་ཡང་ཆེད་དུ་ཞིབ་འཇུག་གི་རྒྱུ་ཆར་སོར་བཞག་གིས་བཀོད་པ་ཡིན། )ཏེ། ཁྱོན་པོ་ཏི་ལྔ་བཅུ་ང་བདུན་གྱི་བདག་ཉིད་ཅན་གྱི་པོད་ཕྲེང་དུ་པར་བ་མ་ཟད། ད་དུང་མུ་མཐུད་དུ་ལག་བྲིས་རྙིང་བའི་རིགས་འཚོལ་བསྡུ་བྱས་ཏེ་པར་རྩིས་ཀྱང་ཡིན།
འདི་ནི་གཅིག་གླིང་གེ་སར་གྱི་སྒྲུང་རྙིང་རྣམས་ཀྱི་བསྟན་པ་ཉམས་ཟིན་ལ་ཉེ་བའི་སྐོར་གྱི་དཔེ་རྒྱུན་སྲུང་སྐྱོབ་ཉར་ཚགས་ཀྱི་ཆེད་ཡིན་པ་རྩ་བའི་དམིགས་ཡུལ་དང་། གཉིས་བོད་ཁུལ་གྱི་གླིང་སྒྲུང་ལ་དོ་སྣང་དང་ཞིབ་འཇུག་མཛད་མཁན་ཚོར་དཔྱད་གཞིའི་རྒྱུ་ཆ་རུ་དམིགས་ཏེ། མ་ཕྱི་ལག་བྲིས་དང་ཤིང་པར་མ་སོགས་ཀྱི་དཔེ་ཇི་མ་ཇི་བཞིན་དུ་བསྐྱར་པར་བཤེར་འབེབས་སོགས་བྱས་ནས་པར་ཡོད། སྤྱིར་དཔེ་འདི་དག་ནི་ཕལ་ཆེར་དམངས་ཁྲོད་དང་དེ་ལས་ཀྱང་དུས་རབས་ཉི་ཤུ་བའི་སྔོན་གྱི་བོད་རོང་འབྲོག་མང་ཚོགས་ཏེ་རི་ཁ་ལུང་ཁུག་ནས་འཚོ་བ་རོལ་མཁན། ཡི་གེ་འབྲི་ཀློག་གི་ཆུ་ཚད་ཧ་ཅང་དམའ་རིགས་ཀྱིས་དཔེ་བཤུས་པ་དང་། ཉར་ཚགས་སྦེད་སྐོང་སོགས་ཀྱི་བརྒྱུད་རིམ་ཁྲོད་ནས་དུས་རབས་བརྒལ་ཏེ་ཐོན་པ་མང་ཤས་ཆེ་ཕྱིར། ཡི་གེ་ཐོབ་ཐང་ནོར་བ་ཅུང་ཚབས་ཆེ་ཞིང་ས་ཆ་ཡུལ་ལུང་མི་འདྲ་བའི་ཡུལ་སྐད་ཀྱིས་ལྷད་པ་ཡང་ཧ་ཅང་མང་བ་དང་། ལྷག་པར་དུ་དུས་རབས་ནས་དུས་རབས་བར་གྱི་འཕོ་འགྱུར་རབ་དང་རིམ་པ་བརྒྱུད་ནས་འོང་བའི་ཆ་ནས་དཔེ་ཆ་འགའ་ཞིག་ལ་རུལ་སྐྱོན་དང་། ཁ་འཐོར་དུ་གྱུར་བ་མང་བས་དབུ་མཇུག་སོགས་ཁ་མི་ཚང་བའི་གནད་དོན་ཧ་ཅང་མང་ན་ཡང་། འདི་ནས་ཡི་གེའི་ཐོབ་ཐང་ནོར་བཅོས་དང་། ཁ་མ་ཚང་བའི་རིགས་ལ་ཁ་སྐོང་སྣོན་འཕྲི་བྱེད་ཁུལ་སོགས་མ་བབ་པའི་ལས་ལ་ལག་པ་རྩ་བ་ཉིད་ནས་མ་བསྲིངས་པར་ཐད་ཀར་དཔེ་ཇི་བཞིན་དུ་བཀོད་ཡོད། འདི་ལྟར་རང་སོར་འཇོག་དགོས་པའི་རྒྱུ་མཚན་དང་དམིགས་ཡུལ་ཡང་། དུས་རབས་ཉི་ཤུ་བའི་ལོ་རབས་བརྒྱད་ཅུའི་རིག་གནས་བསྐྱར་དར་གྱི་དུས་དང་བསྟུན་ཞིང་ལྗོངས་ལྔའི་ས་གནས་སོ་སོ་ནས་ཚ་ཚ་འུར་འུར་གྱིས་གླིང་སྒྲུང་དག་སྒྲིག་དང་འགྲེམ་སྤེལ་ལ་བརྩོན་ལེན་བྱས་པའི་བརྒྱུད་རིམ་ཁྲོད། ལག་བསྟར་རྩོམ་སྒྲིག་པ་དག་གིས་གླིང་སྒྲུང་གི་རྩ་བའི་མ་ཡིག་བུ་ཡིག་བར་གྱི་ཡི་གེའི་དག་བཅོས་ཀྱི་ཐད་དང་ཚིག་སྐྱོན་བསྒྱུར་བཅོས་བྱས་པ། ལེའུ་དང་ས་བཅད་བགོས་ཏེ་བསྐྱར་བསྒྲིགས་བྱས་རིམ་ལ་ལེགས་པའི་ཆ་ག་ཙམ་ཐོན་ཡོད་པ་དང་། ཉེས་པའི་ཆ་ག་ཙམ་ཤོར་ཡོད་མེད་ལ་བསྡུར་བ་བྱེད་ས་དང་། ཁྱད་པར་དུ་རྩ་བའི་མ་ཕྱི་དག་ནི་མི་རིགས་རང་གི་རིག་གཞུང་གི་འགྲོས་ལྟར་ཕབ་འབྲི་བྱས་ཡོད་པ་ཤ་སྟག་ཡིན་པའི་ངོས་ནས། ཉེ་ཆར་དཔེ་སྐྲུན་བྱས་ཟིན་པ་དག་གི་ཁ་བྱང་དང་། མཆོད་བརྗོད་མཛད་བྱང་སོགས་ཀྱི་ཐད་དུ་ཆད་འཕྲི་བཅད་གསུམ་བྱུང་ཡོད་མེད། དེ་བཞིན་དུ་སྒྲིག་པ་པོ་དག་གིས་རང་སྣང་གང་ཤར་རམ་ཡང་ན་སྒྲིག་འཛུགས་དབང་བཙན་གྱིས་བཟོ་བཅོས་བྱས་ཏེ། མ་ཕྱི་རྩོམ་པ་པོ་དག་གི་ཁེ་དབང་ལ་རྩིས་མེད་དང་མི་འོས་པའི་ལས་ཀ་ཤོར་ཡོད་མེད། སྒྲུང་གསར་རྙིང་གི་བརྡ་དང་ཐ་སྙད་བར་གྱི་འགྱུར་བ་སོགས། མདོར་ན་གླིང་སྒྲུང་གི་འཕེལ་རིམ་ལ་ཕྱོགས་མང་པོ་ཞིག་ནས་ཕྱིར་ལྟས་དང་ཞིབ་བསྡུར་གྱི་རྒྱུ་ཆར་བསྐྲུན་པ་ཡིན་པས། ད་ནས་བཟུང་ང་ཚོ་གླིང་སྒྲུང་ཞིབ་འཇུག་པ་དང་གླིང་སྒྲུང་གི་ལས་ཀ་གཉེར་མཁན་ཡོངས་ཀྱིས་དཔུང་པ་མཉམ་གཤིབ་ཀྱིས་ཡ་སྔོན་འཐུས་ཚང་མིན་པ་དཔེར་ན། གླིང་སྒྲུང་རྙིང་ཤོས་དག་དུས་རབས་ནམ་ཞིག་ལ་སྒྲུང་བ་སུ་ཞིག་གིས་བྲིས་ཕབ་མཛད་པ་རེད་ཅེས་དྲི་བ་བཏང་ཡོང་སྐབས། ཞིབ་འཇུག་པ་དང་ཆེད་ལས་པ་ཁ་ཤས་ཀྱིས་གླིང་སྒྲུང་ནི་བོད་སྤྱི་ཚོགས་ཐུན་མོང་གི་བློ་གྲོས་ཀྱི་རྩལ་ལས་ཐོན་པ་ཡིན་པས། འདི་ལ་རྩོམ་པ་པོ་ཡོད་པ་མ་རེད་ཟེར་བའི་མགོ་བདེ་དྲན་འཕྲུལ་གྱི་སྐད་ཆ་གཡོལ་བདེ་ཙམ་རེ་ལས། དོན་ལ་གནས་པའི་ལན་གྱིས་སྟོངས་ཀྱིན་འདུག་པ་ལྟ་བུའི་གནད་འགག་གི་རིགས་ལ། ང་ཚོས་རིན་བྲལ་ནོར་བུའི་གཏེར་མཛོད་ལྟ་བུའི་སྒྲུང་རྙིང་རྩ་ཆེན་འདི་དག་ལ་རྒྱུས་ལོན་དང་ཞིབ་བསྡུར་ནན་མོ་བྱས་ཏེ། སྔོན་གྱི་སྒྲུང་རྙིང་དག་གི་རྩ་ཟིན་དང་ཡང་ན་རྒྱས་འབྲི་མཛད་མཁན་རྣམས་དུས་རབས་ནམ་ཞིག་དང་ཡུལ་ལུང་གང་ཞིག་གི་ཡིན་པར་ཞིབ་འཇུག་འཐུས་ཚང་གིས་ལན་ཡག་པོ་འདེབས་ཐུབ་པའི་ཕྱོགས་ལ་གོམ་གང་མདུན་སྤོས་བྱེད་རྒྱུ་ནི། གླིང་གེ་སར་སྐོར་གྱི་ལས་རིགས་གཉེར་མཁན་ཡོངས་ཀྱི་ཕྲག་ལ་བབས་པའི་འོས་འགན་དུ་ཤེས་པའི་རང་རྟོག་སད་རྒྱུ་ནི་གལ་ཆེན་གྱི་སྙིང་པོ་ཞིག་རེད་ཅེས་ཞུ་བཞིན་ཡོད།
དེ་ལས་ཀྱང་གལ་ཆེ་བའི་གསལ་འདེབས་བྱེད་རྒྱུ་ཞིག་ལ་དཔེ་རྙིང་འདི་རིགས་ཀྱིས་མཚོན་བོད་ཁུལ་ཡོངས་སུ་ད་དུང་གླིང་སྒྲུང་གི་དཔེ་རྙིང་ཇི་སྙེད་ཅིག་འཚོལ་བསྔོག་བྱེད་རྒྱུ་ཡོད་སྲིད་པས། རྗེས་མར་གླིང་གེ་སར་ཆེད་ལས་པ་འམ་ཡང་ན་ལས་རིགས་འདི་ལ་ལག་རྐྱོང་མཁན་དག་གིས་གླིང་སྒྲུང་དག་སྒྲིག་གི་ལས་ཀ་གཉེར་ན། སྒྲུང་ཚན་རྙིང་རིགས་གང་ཡིན་གྱི་ཁ་བྱང་དང་། མཆོད་བརྗོད་མཛད་བྱང་སོགས་གང་འདོད་དུ་བཅད་གཏུབ་བྱེད་པ་དང་། དེ་བཞིན་དུ་ཡི་གེའི་དག་བཅོས་དང་ས་བཅད་བགོ་བ་སོགས་ཀྱི་ཐད་ནས་ཀྱང་དག་སྒྲིག་པ་ཞིག་གི་འོས་འགན་ལས་བརྒལ་ཏེ། སྒྲུང་རྙིང་གི་མ་ཕྱི་དག་ལ་སྒེར་གཅོད་ཀྱིས་འཕྲི་སྣོན་བཅད་གསུམ་དང་། ཐ་ན་མཛད་པ་པོའི་མཚན་གསལ་མིན་གྱི་ཐད་ནས་གསལ་བཤད་ཙམ་ཡང་མེད་པར་རྩོམ་སྒྲིག་པ་བྱེད་མཁན་རང་གི་མིང་འཛེམ་ཟོན་མེད་པར་བཀོད་དེ་རྩོམ་གྱི་ཁེ་དབང་རྐུ་ཐབས་ལ་འཇབ་པའི་ངན་ལོབ་ཀྱི་ཕྱོགས་སུ་ཐུགས་གཟབ་གནང་རོགས་མ་གཏོགས། ང་ཚོས་ལོ་ངོ་མི་ཉུང་བ་ཞིག་གི་ཡུན་ལ་བོད་ཁུལ་ཡོངས་ཀྱི་སྒྲུང་རྙིང་ལག་ཏུ་སོན་ཚད་ཉར་ཚགས་བྱས་དང་བྱེད་བཞིན་ཡོད་པས། ང་ཚོས་མེས་པོ་གོང་མ་དག་གི་ཚབ་བྱས་ཏེ་རྩོམ་གྱི་ཁེ་དབང་དང་། རྩོམ་པ་པོའི་བདག་དབང་ལ་སྲུང་སྐྱོབ་ནན་མོ་བྱས་ཏེ། རིག་གཞུང་རྙིང་བའི་ཐོབ་ཐང་ལ་རྩིས་མེད་དང་། སྔོན་རབས་ཀྱི་རྩོམ་པ་པོ་དག་གི་ཁེ་དབང་ལ་རྡོག་རོལ་བྱེད་མཁན་བྱུང་ན། མཐའ་གཅིག་ཏུ་འཁྲུལ་སེལ་ཐེར་འདོན་བྱེད་རྒྱུ་ཡིན་པས་ཀུན་ཀྱིས་དོ་ཁུར་དང་རྒྱབ་སྐྱོར་ཡོད་པའི་རེ་འདུན་ཟབ་མོ་ཡོད།
དེ་མིན་ད་ཐེངས་འདིར་ >འདི་ཉིད་དུ་བོད་ཀྱི་ནང་བསྟན་དཔེ་ཚོགས་སོགས་ནས་སྒྲུང་དཔེ་བསྡུ་རུབ་ཀྱི་ཕྱག་ལས་དང་། པོད་ཕྲེང་འདི་པར་སྐྲུན་གྱི་ཐད་ལ་སྣེ་ཁྲིད་དེ་མཐུན་སྦྱོར་གནང་མཁན་སྐུ་ཞབས་རྣམ་གྲགས་ལགས་དང་། གཞན་དུ་ཕྲན་གྱིས་གླིང་སྒྲུང་དཔེ་རྙིང་འཚོལ་སྡུད་ཀྱི་ཐད་ལ་རྣམ་རྒྱུན་ཁ་འཛིན་སྡོངས་གྲོགས་མཛད་མཁན་གྱི་གྲོགས་ཀརྨ་བདེ་ལེགས་མཆོག་དང་། སི་ཁྲོན་བོད་ཡིག་དཔེ་རྙིང་བསྡུ་སྒྲིག་ཁང་གི་དབུ་འཛིན་ཁྲོཾ་ལྗོངས་མཁན་པོ་འཇམ་བློའི་གཙོས་ལས་གྲོགས་རོགས་འདེགས་གནང་མཁན་རྣམས་ལ་སྙིང་ནས་ཐུགས་རྗེ་ཆེ་དང་བཀའ་དྲིན་ཆེ་ཞུ་བ་ཡིན་ནོ། ། ཞེས་གླིང་གེ་སར་སྐྱེས་བུ་དང་འབྲེལ་བའི་ཆོས་སྡེ་སྒྲུབ་སྐོར་དང་། རྣམ་ཐར་རྟོགས་བརྗོད་ཀྱི་རིགས་བསྡུ་སྤེལ་ལ་ལས་སྨོན་མི་དམན་པར་རློམ་པའི་སྨིན་དབུས་ཨ་དཀར་པོས་བོད་རབ་བྱུང་༡༧པའི་དབང་ཆེན་མེ་སྤྲེལ་གྱི་ལོ་སྟེ། སྤྱི་ལོ༢༠༡༦ལོའི་ཟླ༣པར་སི་ཁྲོན་བོད་ཡིག་དཔེ་རྙིང་བསྡུ་སྒྲིག་ཁང་ནས་བྲིས།


text:
རྟོགས་སད་ཀྱི་འཇིགས་སྣང་།
འབྲོག་མྱི།
རྒྱ་ནག་གཞུང་གིས་གཞི་རྒྱ་ཆེན་པོས་ཁྲིམས་རྩོད་པར་དྲག་གནོན་བྱེད་དོན་ནི་རྒྱ་ཆེའི་རྒྱ་ནག་མི་དམངས་ཀྱི་ཐོབ་ཐང་གི་འདུ་ ཤེས་ཉིན་རེ་ཞག་རེར་རྟོགས་པ་ལས་སད་ཀྱིན་པས་ཡིན་ཞེས༼བོལ་སྲང་ལམ་ཉིན་རེའི་ཚགས་ ཤོག༽གིས་ཆེད་བརྗོད་རྩོམ་ཡིག་སྤེལ་འདུག
རྒྱ་ནག་གི་ཐོབ་ཐང་སྲུང་སྐྱོབ་ཁྲིམས་རྩོད་པ་དོ་སྣང་ཚོགས་ཆུང་གི་སྙན་ཐོ་ལྟར་ན། ཕྱི་ཟླ ༧ ཚེས ༩འི་ཞོགས་པ་ཆུ་ཚོད་བཞི་བ་ཡས་མས་སུ་པེ་ཅིང་ཧྥིན་རས་ཁྲིམས་རྩོད་པའི་ལས་དོན་ཁང་གི་ཁྲིམས་རྩོད་པ་ལྕམ་ཝང་ཡིའུ་འཛིན་བཟུང་བྱས་པ་ནས། ཕྱི་ཟླ ༧ ཚེས ༡༧ བར། ཁྲིམས་རྩོད་པ་དང་། ལས་དོན་ཁང་གི་ལས་བྱེད་པ། འགྲོ་བ་མིའི་ཐོབ་ཐང་ལས་འགུལ་བ་སོགས་མི ༢༢༢ འཛིན་བཟུང་དང་། བཀག་ཉར། གར་སོང་མི་ཤེས་པ། འབྲེལ་བ་ཆད་པ། ཐུག་ནས་སྐད་ཆ་བཤད་པ། བཀའ་འགུག དུས་ཡུན་ཐུང་ངུར་འགྲོ་འདུག་བཀག་པ་སོགས་བྱས་ཡོད་འདུག
རྒྱ་ནག་གཞུང་གིས་གཞི་རྒྱ་ཆེན་པོས་ཁྲིམས་རྩོད་པ་དང་ལས་འགུལ་བ་སོགས་ལ་དྲག་ གནོན་བྱས་པའི་བྱ་སྤྱོད་ལ་རྒྱལ་སྤྱིའི་སྤྱི་ཚོགས་ཀྱིས་དོ་ཁུར་ཆེན་པོ་བྱས་ཡོད་པ་དང་། ཨ་རིའི་སྐད་གྲགས་ཆེ་བའི་སྨྱན་བྱད་ཀྱི་གྲས ༼བོལ་སྲང་ལམ་ཉིན་རེའི་ཚགས་ཤོག༽གིས་ཆེད་བརྗོད་རྩོམ་ཡིག་སྤེལ་ནས་བརྗོད་དོན། རྒྱ་ནག་གཞུང་གིས་ཁྲིམས་རྩོད་པ་ཐེ་བའི་ཐོབ་ཐང་སྲུང་སྐྱོབ་པར་དྲག་གནོན་བྱེད་དོན་ནི། རྒྱ་ནག་གི་མི་སེར་དཀྱུས་མའི་ཁྲོད་ཐོབ་ཐང་སྲུང་སྐྱོབ་ཡང་ན་ཐོབ་ཐང་གི་འདུ་ཤེས་ཉིན་རེ་ཞག་རེར་རྟོགས་པ་ལས་སད་ཀྱིན་པས་ཡིན་ཞེས་བརྗོད་འདུག
དེ་བཞིན༼བོལ་སྲང་ལམ་ཉིན་རེའི་ཚགས་ཤོག༽ གི་ཆེད་བརྗོད་རྩོམ་ཡིག་དེའི་ནང་། རྒྱ་ནག་གི་མི་སེར་དཀྱུས་མ་མང་པོས་རྒྱ་ནག་གི་ཁྲིམས་ལུགས་ཀྱིས་ཁོང་ཚོ་ལ་སྲུང་སྐྱོབ་ཧ་ཅང་ཆུང་ཆུང་ཞིག་ལས་བྱས་མེད་པ་ཤེས་ཡོད་མོད། རྒྱ་ནག་གི་མི་སེར་ཚོས་ཁོང་ཚོའི་མི་སེར་གྱི་ཐོབ་ཐང་དང་རྒྱུ་ནོར་གྱི་ཐོབ་ཐང་ལ་གནོན་འཚེ་ཐེབས་ཚེ། ད་དུང་ཡང་ཁྲིམས་གཏུག་བྱེད་འདོད་ཡོད། མཇུག་འབྲས་ནི་གཅིག་བགྱིས་ན་ཁྲོག་སེ་བཙོན་ཁང་དུ་འཇུག་སྲིད་ལ། ཡང་ན་དེ་ལས་ཀྱང་སྡུག་པའི་མཇུག་འབྲས་རག་སྲིད་པ་ཁོང་ཚོས་སྔོན་དཔག་བྱེད་ཐུབ་ཀྱིན་ཡོད། དེ་ལྟར་ཡིན་མོད་ཀྱང་། ཁོང་ཚོས་དུས་རྒྱུན་དུ་དྲྭ་རྒྱ་སོགས་ཡོང་སྲིད་པའི་ལམ་ནས་ཁོང་ཚོའི་འབོད་སྒྲ་ ཕྱི་ཕྱོགས་སུ་བཏོན་ཐབས་བྱས་དང་བྱེད་ཀྱིན་ཡོད། ཅེས་དང་།
ཡང་ཆེད་བརྗོད་ནང་། སྙིང་སྟོབས་ཅན་གྱི་མི་སེར་གྱི་ཆེད་དུ་སྙིང་སྟོབས་ཅན་གྱི་ཁྲིམས་རྩོད་པ་དེ་དག་གི་བྱ་བ་དང་སྤྱོད་པ་ཏག་ཏག་ཁྲིམས་ལུགས་ཀྱི་ཡན་ན་ཡོད་པའི་གུང་ཁྲན་ཚོགས་པའི་ཁ་གཏད་དང་འགྲན་ཡར་གྱུར་བ་རེད། དེ་ནི་ད་གཟོད་གུང་ཁྲན་ཚོགས་པའམ་རྒྱ་ནག་གཞུང་གི་མི་སྣ་ཚོས་ཁྲིམས་འགལ་གྱི་གཡོ་ཐབས་བཀོལ་བའི་རྒྱུ་རྐྱེན་ཡིན། ཞེས་དང་།
ཡང་ཆེད་བརྗོད་རྩོམ་ཡིག་དེའི་ནང་། རྒྱ་ནག་གཞུང་འབྲེལ་སྨྱན་བྱད་ཁག་གིས་བསྒྲུབས་པ་ནི་གཞི་རྒྱ་ཆེ་བའི་ཁྲིམས་རྩོད་པ་ཚོ་བདུད་བསྒྱུར་གྱི་དཀར་ནག་གོ་ལྡོག་གི་ལས་འགུལ་ཞིག་ལས་མ་འདས། རྒྱ་གཞུང་གི་མགྲིན་ཚབ་པ་སྨྱན་བྱད་དེ་དག་གིས་མི་དེ་ཚོས་ངོ་རྒོལ་རྩ་འཛུགས་བྱས་པའི་དམིགས་ཡུལ་ནི། “རྙོག་དྲ་བཟོ་མཁན” དེ་ཚོའི་ལག་ནས་ཁེ་བཟང་ལེན་ཆེད་རེད་ཟེར། འོན་ཀྱང་། དོན་དམ་པས། “རྙོག་དྲ་བཟོ་མཁན” ཟེར་བ་དེ་ཚོ་ནི་ནམ་རྒྱུན་ཁྲིམས་རྩོད་གླ་ཆ་སྤྲོད་རྒྱུ་མེད་པའི་སྐོར་ཚོགས་དེ་ཡིན། ཞེས་བཀོད་འདུག
ངེད་དྲ་ཚིགས།